
I. MOLIMO S SVETIM FRANČIŠKOM 
1. MOLITEV OB OBISKU NAJSVETEJŠEGA
 
Molimo te, presveti Gospod Jezus Kristus,
tukaj in po vseh tvojih cerkvah, ki so po vsem svetu;
in te hvalimo, ker si s svojim svetim križem svet odrešil.
 
O sveta večerja, v kateri prejemamo Kristusa, obhajamo spomin njegovega trpljenja, duša se nam napolnjuje z milostjo in nam daje poroštvo prihodnje slave.
•      Kruh iz nebes si nam podelil,
•      ki ima vso sladkost v sebi.
 
Molimo. Jezus, naš Bog, v čudovitem zakramentu si nam zapustil spomin svojega trpljenja in vstajenja. Daj nam, da bomo svete skrivnosti tvojega Telesa in Krvi tako častili, da bomo prejemali vedno več sadov tvojega odrešenja, ki živiš in kraljuješ vekomaj. Amen.
 
latinsko
Adoramus te, sanctissime Domine Jesu Christe,
hic et ad omnes ecclesias tuas, quae sunt in toto mundo,
et benedicimus tibi, quia per sanctam crucem tuam redemisti mundum.
 
O sacrum convivium! in quo Christus sumitur: recolitur memoria passionis ejus: mens impletur gratia: et futurae gloriae nobis pignus datur.
•      Panem de caelis praestitisti eis:
 
•      Omnem dulcedinem in se habentem. Oremus. Deus, qui nobis sub Sacramento
 
mirabili Passionis tuae memoriam reliquisti; tribue quaesumus, ita nos Corporis et Sanguinis tui sacra mysteria venerari, ut redemptionis tuae fructum in nobis iugiter sentiamus. Qui vivis et regnas in saecula saeculorum. Amen.
 


2. MOLITEV PRED KRIŽANIM PRI SV. DAMIJANU
 
O vzvišeni in veličastni Bog, razsvetli temine mojega srca. Daj mi pravo vero, trdno upanje, popolno ljubezen, globoko ponižnost, razumnost in spoznanje, o Gospod, da se bom držal tvoje svete zapovedi.
 
 
3. MOLITEV »NAJ ODTRGA«
 
Naj odtrga, prosim te, Gospod, mojo dušo od vsega, kar je pod nebom, ognjena in presladka moč tvoje ljubezni, da od ljubezni umrem zaradi ljubezni do tebe, ki si iz ljubezni zaradi ljubezni do mene hotel umreti.
 
 
4. DAROVANJE BOGU
 
Darujmo najvišjemu in vzvišenemu Gospodu Bogu vse dobrine;
in priznavajmo, da so vse njegove ter se za vse zahvaljujmo njemu, od katerega prihaja vse dobro.
On je najvišji in vzvišeni, edini resnični Bog.
On, od katerega je vse dobro, On, ki je edini dober,
naj ima in njemu naj bo vrnjeno in On naj prejema vso čast in spoštovanje, vso hvalo in poveličevanje, vso zahvalo in slavo.
In kadarkoli vidimo ali slišimo,
da kdo preklinja
ali kaj zlega dela
ali sramoti Boga,
tedaj naj mi poveličujemo, hvalimo in slavimo Gospoda,
ki je poveličevan vekomaj. Amen.
 
 
5. SPODBUDA K MOLITVI
 
Bojte se Boga in ga častite, hvalite in slavite
ter se mu zahvaljujte;
molite Gospoda, vsemogočnega Boga, sveto in edino Trojico,
Očeta in Sina in Svetega Duha, stvarnika vesolja. Spreobrnite se
in prinašajte vreden sad pokore, ker boste kmalu umrli. Dajte in se vam bo dalo.
Odpuščajte in vam bo odpuščeno.
Če ne odpustite ljudem njihovih grehov, vam tudi Gospod
ne bo odpustil vaših grehov. Spovejte se vseh svojih grehov. Blagor njim, ki umrejo spokorjeni, kajti šli bodo v nebeško kraljestvo. Gorje njim, ki umrjejo nespokorjeni, kajti sinovi hudobnega duha bodo, ker delajo njegova dela, in bodo šli v večni ogenj.
Varujte se vsakega zla in se ga vzdržujte, do konca vztrajajte v dobrem.
 
 
6. HVALNICA BOGU NAJVIŠJEMU
 
Ti si svet, Gospod Bog, Ti edini, ki delaš čudeže.

Ti si močan.

Ti si velik.

Ti si najvišji.


Ti si vsemogočni kralj, ti sveti Oče, kralj nebes in zemlje.

Ti si trojstven in eden, Gospod, Bog bogov.

Ti sam si dobro, vse dobro, najvišje dobro, Gospod Bog, živi in resnični.


Ti si ljubezen, nesebična ljubezen.

Ti si modrost.

Ti si ponižnost.

Ti si potrpežljivost.

Ti si lepota.

Ti si blagost.

Ti si varnost.


Ti si spokojnost.

Ti si veselje.

Ti si naše upanje in radost.

Ti si pravičnost.

Ti si zmernost.

Ti si vse naše bogastvo do zadostnosti.


Ti si lepota.

Ti si krotkost.

Ti si zavetje.

Ti si naš varuh in branitelj.


Ti si pogumnost.

Ti si osvežitev.

Ti si naše upanje.

Ti si naša vera.

Ti si naša ljubezen.


Ti si vsa naša sladkost.

Ti si naše večno življenje, veliki in čudoviti Gospod, vsemogočni Bog, usmiljeni Odrešenik! – Amen.
 
 
7. HVALNICA STVARSTVA
 
Najvišji, vsemogočni, dobri Gospod, tebi hvala, slava in čast in ves blagoslov.
Tebi, Najvišji, edinemu pristoji in nihče ni vreden tebe imenovati.
 
Hvaljen, moj Gospod, z vsemi tvojimi stvarmi, posebno s soncem, velikim bratom, ki razsvetljuje dneve in nas. Lepo je in v velikem sijaju žari. Tebe, Najvišji, odseva.
 
Hvaljen, moj Gospod, v sestri luni in zvezdah; ustvaril si jih na nebu jasne, dragocene in lepe.
 
Hvaljen, moj Gospod, v bratu vetru in zraku, v oblačnem in jasnem, sploh vsakem vremenu, s katerim ohranjaš svoje stvari.
 
Hvaljen, moj Gospod, v naši sestri vodi; mnogo koristi ponižna, dobra in čista.
 
Hvaljen, moj Gospod, v našem bratu ognju, v katerem nam noč razsvetljuješ; lep je in vesel in krepak in močan.
 
Hvaljen, moj Gospod, v naši sestri zemlji, ki nas kakor mati hrani in nam gospodinji in prinaša različno sadje in pisane rože z zelenjem.
 
Hvaljen, moj Gospod, v onih, ki zaradi tvoje ljubezni odpuščajo in prenašajo slabost in trpljenje. Blagor njim, ki ostanejo v miru, zakaj ti, Najvišji, jih boš kronal.
 
Hvaljen, moj Gospod, v naši sestri smrti, ki ji nihče v življenju ne uide. Gorje njim, ki umrjejo v smrtnem grehu, a blagor njim, ki počivajo v tvoji najsvetejši volji, zakaj druga smrt jim ne bo mogla storiti nič žalega.
 
Hvalite in poveličujte mojega Gospoda in zahvaljujte se mu in služite mu v veliki ponižnosti.
 
 
8. MOLITEV, HVALA IN ZAHVALA IZ VODILA
 
Vsemogočni, najsvetejši, najvišji in najvzvišenejši Bog, sveti in pravični Oče,
Gospod, ti Kralj nebes in zemlje, zahvaljujemo se ti zaradi tebe samega,
ker si po svoji sveti volji in po svojem edinem Sinu s Svetim Duhom
ustvaril vse, kar je duhovnega in telesnega, nas pa naredil
po svoji podobi in sličnosti ter nas postavil v raj;
in mi smo padli po svoji krivdi.
Zahvaljujemo se ti,
ker si nas po svojem Sinu ustvaril in po svoji sveti ljubezni, s katero si nas ljubil,
dal, da se je sam pravi Bog in pravi človek
rodil iz slavne in preblažene ter svete
vedno device Marije;
in si hotel nas, jetnike,
odkupiti z njegovim križem, krvjo in smrtjo.
In zahvaljujemo se ti,
ker bo tvoj Sin
spet prišel v slavi svojega veličastva,
da bo poslal v večni ogenj preklete,
ki se niso spokorili in te niso spoznali;
tistim pa, ki so te spoznali in molili
ter ti v spokornosti služili, bo govoril:
»Pridite, blagoslovljeni mojega Očeta,
prejmite kraljestvo,
ki vam je pripravljeno od začetka sveta.«


 
 
 
9. POZDRAV BLAŽENI DEVICI MARIJI
 
Pozdravljena, Gospa, sveta kraljica, sveta Božja Mati Marija,
ki si, Devica, postala Cerkev. Izbral te je najsvetejši Oče nebeški
in te posvetil z najsvetejšim ljubljenim Sinom in Svetim Duhom Tolažnikom.
V tebi je bila in je vsa polnost milosti in vse dobro.
 
Pozdravljena, njegova palača! Pozdravljena, njegov tabernakelj! Pozdravljena, njegovo domovanje! Pozdravljena, njegovo oblačilo! Pozdravljena, njegova dekla! Pozdravljena, njegova mati!
 
In vse ve, svete kreposti, ki se po milosti
in razsvetljenju Svetega Duha izlivate v srca verujočih,
da jih iz nevernih spreminjate v Bogu zveste.
 
 
10. MOLITEV K BLAŽENI DEVICI
 
Sveta Božja Mati, dobrotljiva in vzvišena, prosi za nas Kralja, izročenega v smrt, svojega preljubega Sina, našega Gospoda Jezusa Kristusa; naj nam po svoji dobrotljivosti in v moči svojega najsvetejšega učlovečenja ter svoje najbridkejše smrti odpusti vse naše grehe. Amen.


 
11. MOLITEV OB EVHARISTIJI
 
Vsak človek naj bo v strahu, ves svet naj trepeče in nebo naj se raduje,
kadar je na oltarju
v duhovnikovih rokah Kristus, Sin živega Boga.
O čudovita visokost
in pretresljiva ljubeznivost!
O vzvišena Ponižnost!
O ponižna vzvišenost, da se Gospod vesoljstva, Bog in Božji Sin tako poniža,
da se zaradi našega zveličanja
skrije pod neznatnim koščkom kruha! Poglejte, bratje, ponižnost Boga
in izlijte pred njim svoja srca; ponižajte se tudi vi, da vas bo povišal.
Ničesar torej od svojega ne pridržite sebi, da vas popolnoma sprejme On, ki se vam vsega daje.
 
 
12. MOLITEV ZA PREPROSTOST
 
Ne hrepenimo torej po ničemer drugem, naj nočemo nič drugega,
naj nas nič drugega ne privlači in veseli, kakor edino le naš Stvarnik, Odrešenik in Zveličar, edini pravi Bog, ki je popolno dobro,
vse dobro, celo dobro, resnično in najvišje dobro,
ki je edini dober, blag in krotak, sladak in prijeten;
ki je edini svet, pravičen, resničen, svet in pokončen,
ki je edini dobrotljiv, nedolžen in čist;
od katerega in po katerem in v katerem je vse odpuščanje, vsa milost, vsa slava vseh spokornikov in pravičnih,
vseh blaženih, ki se v nebesih skupaj radujejo.
Nič naj nas torej ne ovira, nič ne ločuje,
nič naj se ne postavlja vmes!
Kjerkoli smo mi vsi, na vsakem kraju, ob vsaki uri in ob vsakem času, vsak dan in nenehno, resnično in ponižno verujmo in v srcu ohranjajmo in ljubimo, častimo, molimo in služimo, hvalimo in poveličujmo, slavimo in povzdigujmo, proslavljajmo in se zahvaljujmo najvišjemu in najvzvišenejšemu večnemu Bogu, Trojici in Enosti, Očetu in Sinu in Svetemu Duhu, Stvarniku vsega, Odrešeniku vseh, ki verujejo in upajo vanj in ga ljubijo.
On je brez začetka in brez konca, nespremenljiv, neviden, nepovedljiv, neizrekljiv, nedoumljiv, neizsleden, blagoslovljen, hvalevreden, slaven, nad vse poveličevan, veličasten in vzvišen, blag, ljubezniv, razveseljiv in ves nad vse zaželen na veke. Amen.
 
 
13. HVALNICA BOGA V SAMOTI
 
Bojte se Gospoda in dajte mu čast.
Vreden je Gospod, da prejme hvalo in čast.
Vsi, ki se bojite Boga, ga hvalite.
 
Zdrava Marija, milosti polna, Gospod je s teboj.
Hvalite ga, nebesa in zemlja.
Vse reke, hvalite Gospoda.
Božji otroci, slavite Gospoda.
To je dan, ki ga je naredil Gospod, veselimo se ga in se radujmo.
 
Aleluja, aleluja, aleluja! Izraelov Kralj. Vse, kar diha, naj hvali Gospoda. Hvalite Gospoda, ker je dober; vsi, ki to berete, slavite Gospoda.
Slavite Gospoda vse stvari.
Vse ptice pod nebom, hvalite Gospoda.
Vsi dečki, hvalite Gospoda.
 
Mladeniči in mladenke, hvalite Gospoda. Vredno je Jagnje, ki je bilo žrtvovano, da prejme hvalo, slavo in čast.
 
Slavljena bodi Sveta Trojica in nedeljiva Enost.
Sveti nadangel Mihael, brani nas v boju.
 
Vsemogočni,
najsvetejši, najvišji in najvzvišenejši Bog,
vsako dobro, največje dobro, vse dobro,
ki si edini dober;
Tebi dajemo vso hvalo,
vso slavo, vso zahvalo, vso čast,
vse poveličevanje in vse dobro.
Zgodi se.
Zgodi se.
Amen.
 
 
14. SPODBUDNE BESEDE SVETEGA FRANČIŠKA ASIŠKEGA
 
O predragi bratje
in večno blagoslovljeni sinovi,
poslušajte me, prisluhnite svojemu očetu:
Obljubili smo mnogo:
še več nam je obljubljeno. Držimo se tega: hrepenimo po tistem. Uživanje je kratko: kazen pa večna. Trpljenje je kratko: slava pa večna.
Mnogo je poklicanih: malo izvoljenih. Vsem bo povrnjeno.
Bratje, dokler imamo čas, delajmo dobro!
 
 
 
 



II. POSVEČUJMO SVOJE DNEVE 
1. JUTRANJE MOLITVE
 
1.      Kristus, kralj nebes in zemlje, vodi in posvečuj, vzdržuj in vladaj danes naša srca in telesa, misli, besede in dejanja, da bomo živeli po tvoji postavi. Tako bomo po tvoji dobroti svobodni in rešeni tukaj in v večnosti. Amen.
 
2.      Gospod, prosim te za mir, modrost in moč. Danes želim gledati na ves svet z očmi ljubezni. Naj bom potrpežljiv, razumevajoč in moder. Naj gledam na tvoje otroke brez predsodkov, kakor to delaš ti. V slehernem želim videti samo dobro. Tvojemu usmiljenju izročam preteklost, sedanjost tvoji ljubezni, bodočnost pa tvoji previdnosti.
 
3.      O moj Bog! Molim te v največji ponižnosti! Verujem v tebe, ker si neskončno resničen, upam v tebe, ker si vsemogočen, neskončno dobrotljiv in zvest; ljubim te nadvse, ker si neskončno popoln in vse ljubezni vreden.
Zahvalim se ti za vse dobrote, zlasti da si me tudi to noč milostno varoval.
Tebi v čast bodi vse, kar bom danes mislil in govoril, delal in trpel. Zato združim vse to z Jezusovim namenom in zasluženjem in tako združeno tebi darujem.
Trdno sklenem ogibati se vsakega greha in vsake grešne priložnosti. Daj mi milost, o Bog, da bom ta sklep vestno spolnjeval.
Angel Božji, varuh moj, po višji dobroti sem varovanec tvoj; razsvetljuj in varuj me, vladaj in vodi me. Amen.
O Gospa moja, o Mati moja, tebi se vsega darujem; in da se ti vdanega skažem, ti danes posvetim svoje oči, svoja ušesa, svoja usta, svoje srce, sebe popolnoma vsega. Ker sem torej tvoj, o dobra Mati, varuj me, brani me kakor svojo last in posest. Amen.
Jezus tebi živim, tebi umrjem; Jezus tvoj sem živ in mrtev. Amen.
 
4.      Oče nebeški, zahvalim se ti, da si me ohranil nocojšnjo noč; varuj me tudi današnji dan vsega hudega na duši in na telesu. Vse moje delo naj bo tebi v čast, meni pa v odrešenje.
Marija, Mati milosti, Kraljica dobrotljivosti, skušnjav nas varuj vsaki čas in smrtno uro sprejmi nas.
Angel Božji, varuh moj, povsod mi ti ob strani stoj.
Blago+slovi, Gospod, mene in vse, za katere sem dolžan moliti; varuj nas vsega hudega in pripelji nas v večno življenje. Amen.
 
5.      Dobri Oče, to jutro smo zbrani pred teboj, da ti s preprostim srcem pojemo hvalo za vse, kar nam poklanja tvoja ljubezen. Prosimo te, bodi z nami, odpri naša srca za tvojo besedo in nam pomagaj, da današnji dan po njej živimo.
 
Pesem:      Pridi k nam, Gospod
ali      Laudate, omnes gentes
 
6.      Gospod Jezus, v upanju in ponižnosti stojimo pred teboj. Ti poznaš naše želje in naše resnične potrebe. Sam si nas poklical, naj te prosimo, zato si upamo glasno izreči svoje prošnje:
 
Prosimo te, usliši nas!
 
•      Jezus, pred teboj smo vsak s svojimi dvomi in iskanjem. Prosimo te, bodi danes z nami in nam pomagaj pri reševanju vsakdanjih vprašanj.
 
•      Gospod, odpri nam oči za potrebe in stisko drugih. Nauči nas z veseljem služiti in pomagati.
 
•      Jezus, ti si pot, resnica in življenje, ti si vrata. Pomagaj nam, da te najdemo in ob tvoji roki hodimo po pravi poti.
 
•      Gospod, prosimo te za vse tiste, ki so nam dragi, pa jih danes ni tukaj, varuj jih in jim stoj ob strani.
 
•      Gospod, blagoslavljaj danes naše delo, pomagaj nam spoznati tvojo voljo in reči: “Zgodi se.”
 
•      Prosimo te za vse bolne, trpeče in osamljene. Naj zaradi človeške zlobe in sebičnosti ne obupajo nad tvojo ljubeznijo.
 
Dobri Oče, sprejmi vse naše izrečene in v srcu skrite prošnje. Naj ti danes služimo z vsem srcem, da bomo okusili sad tvoje ljubezni. Po Kristusu, našem Gospodu. Amen.
 
Pesem:      Hvala
ali      Hvala večnemu Bogu
ali      Svet mora biti lepši
 
7.      Gospod, ti nas varuješ in krepiš. Kako negotovo bi bilo jutro, če nas ti ne bi sprejel v svoje naročje. Vse svoje skrbi lahko izročimo tebi, ki skrbiš za nas.
Kaj bi ugibali, po kakšni poti bo poslej teklo naše življenje, da je le tvoja pot.
Kaj bi se spraševali, kam nas pelje, da nas le k tebi pripelje.
Kaj bi skrbeli, kaj vse nam misliš naložiti, da nam le vse pomagaš nositi. Nositi z dobro vestjo, zvestim srcem in v pravem duhu; da nobeni stvari ne bomo dali prednost pred teboj.
Kaj bi se bali! Naj nam grozi karkoli, vemo, da si nam vselej blizu ti, ki nas varuješ in krepiš.
 
8.      Rodil se je nov dan, da ga izpolnim, Gospod. Pred menoj stoji kakor prazna posoda, ki jo bom napolnil ali pa pustil prazno.
Šel bom mimo tisoč stvari, ki jih ne bom zaznal, če se ne bom znal ustaviti. Metulj, ki neprestano leta okrog cvetov in se nikoli ne ustavi, na njih ne bo našel ničesar. Ustavi se vsaj za trenutek in občuduj!
 
Če je vsakdanjik videti beden, ne morem obtožiti njega, ampak sebe, ker v svoji duši ne nosim veličine, da bi mogel ovrednotiti in opaziti njegovo bogastvo.
 
Občudovanje mi daje krila, da poletim iz svoje povprečnosti in polnim posodo, ki si jo ti postavil predme.
 
Vsak dan znova. Vsak dan z novim navdušenjem, novo pripravljenostjo na odpoved, z novim darovanjem. Le tedaj bo življenje lepo, če bo vsak dan lep in bogat.
 
9.      Gospod, Jezus Kristus, Luč sveta, ti si Pot, po kateri bom danes hodil, ti si Resnica, ki me bo vodila, ti si Življenje, ki ga bom našel. Daj mi ljubezni, da te spet najdem v ljudeh.
Daj mi potrpljenje in sproščenost in ohrani me v svoji ljubezni.
 
Gospod, ti stvariteljski Duh, prebudi moje čute in misli, daj mi domišljijo in jasnost, dovzetno srce in vest, pravo, vzpodbudno besedo in skrbno dejanje, da bom storil kaj koristnega in da današnji dan ne bo izgubljen.
 
Bog me ljubi in mi izroča vsak dan kos mojega življenja zato, da mu ga vrnem bogatega. Bogatega, ne praznega! O Bog, tvoje morje je tako veliko, neizmerno, moj čoln pa tako majhen, in veš, da sem slab krmar – ostani v mojem čolnu!
 
Tvoje polje je tako polno zlatih klasov, moj srp pa tako majhen in roka tako šibka – Pomagaj svojemu žanjcu!
 
Tvoja beseda je kot šumenje mogočnih slapov, moj glas, ki prenaša besedo življenja, pa tako nebogljen – spregovôri ti po mojih besedah!
 
Tvoja ljubezen – brezmejna – objema vesolje, Mojo še vedno utesnjujejo hladni zidovi sebičnosti – vžgi v meni plamen svoje ljubezni!
 
S teboj v čolnu življenja, s teboj sredi žitnih polj, s tvojo besedo na ustih in s tvojo ljubeznijo v srcu bom to, kar želiva oba  tvoj apostol.
 
10.      Gospod, danes bi bil rad znova srečen, rad bi delil srečo z brati in sestrami. Svoje srce izročam v tvoje roke, vse načrte zaupam tebi. Rad bi odkrival nove cvetove ljubezni, rad bi odkrival tvoja čudovita dela, rad bi z brati delil vse, kar si mi dal, tudi ta dan.
 
Moja usta naj ti pojejo pesem hvale, moje srce naj ti vriska, moje roke naj bodo svobodne, moj korak uravnan. Daj mi razuma, Gospod, da bom oznanjal tvoj evangelij!
 
Pomagaj mi ljubiti, Gospod, da ne bom tratil moči za ljubezen do sebe, ampak da bom vedno bolj ljubil druge. Pomagaj mi razpeti jadra ljubezni, kjerkoli bom danes hodil.
 
Zavedam se, da sem brez tvoje pomoči slab, ob misli nate pa postanem močan, da lahko premagam viharje dneva!


Obvaruj me vseh nespametnih del, vseh ničvrednih besed in blodenj. Še to si želim; naj bo ta dan novo življenje, polna daritev, žetev!
 
11.      Gospod, slavim te, ti si jutro in večer, začetek in konec časa, tebi se zahvaljujem za pokoj noči in za luč novega dne.
Telo in duša sta tvoja, od tebe je vse, kar se zgodi. Gospod, sveti Bog, sprejemam, kar mi pošiljaš: uspeh in neuspeh, veselje in trud.
 
Prosim te za vse, ki ta dan začenjajo s skrbjo, s tesnobo ali bolečino.
 
Spremljaj nas, varuj nas. Ohrani nas. Zahvaljujem se ti za ta novi dan.
 
12.      Gospod, prosim te, osvobodi me moje malenkostnosti; reši me zaverovanosti vase, slepega posnemanja drugih, vsake narejenosti; varuj me lažnih gesel in mitov; odstrani z mene vse maske in daj mi popolno pristnost; očisti me naivnosti, a ne daj, da bi zaradi tega postal nezaupljivec ali dvomljivec.
 
Daj, da ne bom iskal časti; da bom raje izbral neuspeh kot pa lažno slavo, da bom znal biti vztrajen brez trmoglavosti, odločen brez trdote, dober brez želje za priznanjem, podrejen brez klečeplazenja, skromen brez neznačajnosti, učinkovit brez pretiranega vznemirjanja.
 
Odpri mi, prosim te, pamet, da bom sprejemljiv za misel drugega, da si pridobim čimveč znanja, da ne padem v zmote, da spoznam svoje utvare, da se zavem meja svojih zmožnosti.
 
Prosim te za čisto srce, za voljo, da te nikdar ne zatajim, da bom znal zavračati nečastno polovičarstvo, držati dano besedo, da bom zvest. Prosim te tudi za milost, da bi v vsaki stvari videl tvoj dih in da bi ti v vsem dajal slavo.


Pripravi me, prosim te, za naloge, ki si mi jih namenil. Daj mi dovolj bistrosti in moči, da jih dobro izpolnim; da se bom razdajal brez preračunljivosti, da bom svoje moči zastavil do konca, pri tem pa vedno ohranil notranje ravnotežje in da za svoje delo ne bom pričakoval nagrade.
 
Še to si želim; v vsem me dvigaj k sebi. V gibanju stvarstva okoli sebe naj znam razbirati pota tvoje Previdnosti.
 
13.      Hvalim Stvarnika, da sem, kar sem.
Začenjam hvalno pesem.
Nekaj nepotrebnega sem pozabil, zbral sem svojo slabotno silo in jo naslonil na trdne stebre. Radujem se, da sem, radujem se vsega, kar je, kar hoče biti in bo ostalo.
 
Hvalim Stvarnika, da sem, kar sem. Hvalim ga za luč oči, plamen razuma, ogenj ljubezni. Hvalim ga za prostor, kjer stojim, za čas, ki v njem z zemljo hitim, za ljudstvo, ki me obdaja, za trpljenje ter tudi za vse veselje, po Adamu zmanjšano.
 
Hvalim ga, da ga lahko hvalim, hvalim ga, da sem srečen, ker bom srečen.
 
Hvalim ga za dan in noč, za veter in zemljo, drevesa in morje, grozo in oddih, hvalim ga za skupnost grešnikov in občestvo svetnikov.
 
Hvalim ga za nenadnost in čakanje, raznovrstnost in sredino, za svobodo in službo, in za največjo tolažbo, ljubezen.
 
Hvalim ga za roko, ki jo iztegnem, za nogo, ki z njo plešem, za srce, ki ga v sebi nosim, za oči, ki me vežejo na njegov vrt.
 
Hvalim ga za razum, ki tehta, sodi in meri, za moči svojega bitja, tajno skrite, za kraj svetih poljubov, magnetnico, ki je neprestano nemirna.
 
Hvalim ga za vse, kajti veliko sem videl od prvega trenutka do danes in slišal in pel in govoril in mislil in želel, hvalim ga za najdražjo moč, ki mi jo je podaril, da ljubim in ustvarjam z njo.
 
Za njim hitim, kakor kozliček za pastirjem, kakor senca za telesom, kakor draga za ljubim in sem tiho ob njem kakor cvet v visoki travi. Amen, amen, vedno večja je moja radost in vedno več vem, četudi povedati ne morem.
 
(E. Kocbek)
 
 
2.      VEČERNE MOLITVE
 
1.      Usmili se, Gospod, vsakega človeka, ki po opravljenem delu prihaja k Tebi kot otrok, ki mu skrbno pregledujejo roke.
Ali si zaradi nas, Gospod, napravil noč tako globoko in tako lepo? Si to storil zavoljo mene? Skozi odprto okno lije mesečina; jaz pa poslušam neskončni mir nebes. Ves zmeden občudujem stvarstvo in srce se mi topi v neizrekljivem zanosu.
 
Ne morem drugače, kot da molim iz vsega srca!
 
2.      Bog mi je podaril današnji dan,
da sem z njim napravil, kar sem hotel. Ali sem ga modro izkoristil?
 
Ali sem vsaj enemu človeku napravil kaj dobrega?
Ali sem koga osrečil ali koga razžalostil?


Ali sem se vsakomur, ki sem ga srečal, dobrohotno nasmehnil, ali sem koga ošinil z neprijaznim pogledom?
 
Ali sem skušal komu olajšati življenje ali sem mu vrgel poleno pod noge?
 
Ali sem iskal rože ob poti ali sem se zaustavil ob plevelu?
Bog mi je podaril današnji dan.
Ali sem ga znal napraviti čudovitega ali pa sem ga lahkomiselno zapravil?
 
3.      Ob večeru vsakega dne, ko ležem spat, se pred menoj pokaže delo mojega dne. Kadar dan ni bil popoln, kadar ni bil darovan za druge, takrat tišči v duši, takrat je vklenjena in prepletena z verigami. Le kadar darujem, kar ljudje okrog mene potrebujejo – ljubezen – kadar sem jo sposoben darovati, ne da bi mi jo vračali, ko jo prikličem v nasmeh, v oči, v besede, v gibe rok, v delo, takrat je moja duša prosta, vesela, svobodna.
 
Svoboden si, ne kadar živiš sam, ne kadar si srečen sam in ne kadar trpiš sam. Svoboden si, ko živiš z drugimi in za druge, kadar svoje veselje deliš z drugimi in kadar nosiš trpljenje drugih.
 
Gospod, daj mi rahločutno srce, ki dovolj pazi na izraze hvaležnosti. Toda pogosto pozabljam, da bi se ti zahvalil, Gospod.
 
Marsikateri večer me najdeš med devetimi gobavci, ki se ti niso prišli zahvalit.
 
4.      Naši dnevi so obogateni z darovi, ki nam jih daje Gospod. Če bi jih znali gledati in jih popisati, bi se na večer počutili kakor kraljica dneva, pijani in srečni spričo tolikih dobrin, ki so nam bile podarjene.


Vse je Božji dar, tudi najbolj drobne stvari. Vsi ti darovi delajo neko življenje ali jasno ali mračno, kakor pač kdo te darove uporablja.
 
Zato se Gospod, izročam v tvoje roke in se ti zahvaljujem. Zahvaljujem se ti za vse, kar sem storil dobrega, in za vse uspehe.
 
Toda kako malo je dobrega, kar sem storil, in kako nepopolno je, kako veliko pa tistega, kar bi rad storil, a nisem.
 
Marsikatero uro sem zapravil brez koristi. Izogibal sem se ljudi, ki bi jim lahko pomagal. Moje življenje je tako pogosto prazno. Sploh ga ne bi mogel jemati resno, ko bi ne vedel, da ga resno jemlješ ti.
 
Tudi nocoj priznam pred teboj, da sem grešnik. Tudi meni reci tisto besedo: “Bodi čist!” Podari mi jutri nov začetek! Daj mi moči, da bom hodil po tvoji poti. Najlepša zahvala je življenje po tvoji volji in rad bi se ti zahvaljeval vedno popolneje. Z vsakim dnem bi rad rasel v ljubezni do tebe in soljudi, pomagaj mi!
 
5. Ostani pri nas,
kajti mrači se in dan se je nagnil. Ostani pri nas, pri vsej svoji Cerkvi; ostani pri nas na večer tega dne, na večer življenja, ob večeru sveta.
 
Ostani pri nas,
s svojo milostjo in dobroto,
s svojo besedo in svojim blagoslovom.
Ostani pri ljudeh, ob meni:
pri tistih, s katerimi delam in živim, pri tistih, ki me razumejo,
in pri tistih, ki skrbijo zame, ter pri tistih, ki so mi zaupani.


Ostani pri nas,
ostani pri bolnikih
v bolnišnicah in psihiatričnih klinikah,
pri ljudeh, ki osamljeno umirajo sredi ceste.
 
Ostani pri nas,
ostani pri uživalcih mamil,
pri jetnikih v kaznilnicah,
pri zaničevanih in osamljenih,
pri zagrenjenih in zatiranih,
pri beguncih in preganjanih.
Ostani pri nas,
ko pride nad nas noč žalosti in stiske, noč dvoma in noč smrti.
 
Ostani pri nas
in pri vseh tvojih ljudeh zdaj in vekomaj. Amen.
 
6. Oče naš, ki si v nebesih,
to je tvoj dan in hvaležni smo ti, da to vemo.
 
Posvečeno bodi tvoje ime,
v njem je smisel naše sreče in vseh naših naporov.
 
Pridi k nam tvoje kraljestvo;
pomagaj nam, da začnemo oblikovati tvoje kraljestvo tu na zemlji.
 
Zgodi se tvoja volja kakor v nebesih tako na zemlji.
O, da bi bila naša srca stalno orodje tvoje volje.
 
Daj nam danes naš vsakdanji kruh.
Daj nam ga po naših rokah, daj nam ga po naših besedah.
 
In odpusti nam naše dolge.
Naj bomo v miru združeni s teboj in ustvari nam mir v naših lastnih srcih.
 
Kakor tudi mi odpuščamo svojim dolžnikom.
Podari nam mir tudi med nami, da bomo lahko vzajemno srečni.


In ne vpelji nas v skušnjavo.
Naj se nam ne omaje vera v tvojo bližino, v tvojo moč in tvoje kraljestvo.
 
Temveč reši nas hudega.
Obvaruj nas nesreče, da bi kdaj rekli: vse je brez smisla.
 
Tvoje je kraljestvo,
kamor smo namenjeni,
tvoja je oblast,
ki vse drugo premaga,
in slava,
v kateri te bomo gledali vekomaj. Amen.
 
7.      Zunaj utihnil je dneva nemir, rok in besed so utihnili spori, čuj, zašumeli neba so izvori, sleherne zvezde odpira se vir.
 
V srca odklenjena lije njih tok, sleherno srce preliva ga v drugo, zvrhan z opojno slastjo ali s tugo vrč blagoslovljen od rok gre do rok.
 
Večnih, nikoli prekinjenih struj, umu nevidne, se pletejo mreže,
 
smrt se z življenjem in dih z dihom veže, no, tvoj obraz, ni več drugemu tuj.
 
Skloni se v molku in moli in pij, v sveti omami in v blaženi veri, sebe in večnosti meje premeri, plašne ne bodo več tvoje oči.
 
Videle bodo, kam cesta drži, vedel boš, da si še vedno na pravi, saj, če kazalec se uri ustavi, vsaka postaja te še prenoči.
(Alojz Gradnik)


8. Moj Gospod in moj Bog!
Molim te in se ti zahvalim za vse dobrote, ki sem jih danes prejel.
Ali sem spolnil svoje dolžnosti?
Ali sem se varoval greha v mislih, v besedah
in v dejanjih?
Moj Bog, žal mi je.
 
V tvoje roke, Gospod, izročim svoje telo in svojo dušo. Tebi priporočam tudi svoje starše, sorodnike in dobrotnike. In vernih duše, naj po tvojem usmiljenju počivajo v miru. Amen. Oče naš. Zdrava Marija. Slava Očetu.
Angel Božji, varuh moj, po višji dobroti sem
varovanec tvoj; razsvetljuj in varuj me, vladaj
in vodi me.
Amen.
 
Spomni se, o premila Devica Marija, da še nikdar ni bilo slišati, da bi ti koga zapustila, ki je pod tvoje varstvo pribežal, tebe pomoči prosil in se tvoji prošnji priporočal. S tem zaupanjem hitim k tebi, o devic Devica in Mati. K tebi pridem in pred teboj zdihujoč grešnik stojim. Nikar ne zavrzi, o Mati Besede, mojih besed, temveč milostno me poslušaj in usliši. Amen.
 
O Marija, brez madeža spočeta, prosi za nas, ki se k tebi zatekamo.
 
Jezus, Marija, Jožef! Vam podarim svoje srce in svojo dušo.
 
Jezus, Marija, Jožef! Stojte mi ob strani v zadnjem boju.
 
Jezus, Marija, Jožef! Naj združen z vami mirno izdihnem svojo dušo.
 
 
3. MOLITVE PRI ADORACIJI
NEDELJA
1. Molitev za mir
Gospod, naredi me za orodje svojega miru.
Kjer je sovraštvo, naj prinašam ljubezen.
Kjer je žalitev, naj prinašam odpuščanje.
Kjer je nesloga, naj prinašam edinost.
Kjer je dvom, naj prinašam vero.
Kjer je zmota, naj prinašam resnico.
Kjer je obup, naj prinašam upanje.
Kjer je žalost, naj prinašam veselje.
Kjer je tema, naj prinašam luč.
 
Učitelj, naj se ne trudim,
da bi me drugi tolažili, ampak naj sam tolažim;
da bi me drugi razumeli, ampak naj sam razumem;
da bi me drugi ljubili, ampak naj sam ljubim.
Kajti ko dajemo, prejemamo;
ko odpuščamo, nam je odpuščeno;
in ko umremo, vstanemo v večno življenje.
Amen.


 
PONEDELJEK
 
2. Za bolne in trpeče
Bog usmiljenja in vir vse tolažbe, hotel si, da je tvoj Sin nase vzel bolečine in nam pokazal vrednost trpljenja. Usliši naše prošnje za bolne in trpeče sobrate in za vse tiste, ki jih tarejo nadloge, stiske in preizkušnje. Naj bodo pri odrešenju sveta v trpljenju združeni s Kristusom Odrešenikom. Okrepi jim življenjske moči in jih napolni z upanjem na večno življenje pri tebi. Po Kristusu, našem Gospodu. Amen.
 
3. Prošnje za bolne in trpeče
Prosimo Kristusa, moža bolečin, ki je v svojem trpljenju zbral in posvetil trpljenje ljudi vseh časov, naj našim bolnim in trpečim bratom pokaže smisel trpljenja in olajša njihov križ:
 
1. teden
1. Daj, da bomo po Frančiškovem naročilu bolnim bratom postregli s tako ljubeznijo, kakor bi jo želeli zase.
 
2. Daj veliko moči bratom, ki spoznavajo, da jim telesne in duševne moči pešajo.
 
3. Daj vsem umirajočim, da se spravijo s teboj in bližnjimi, v večnosti pa naj uživajo tvojo ljubezen.
 
4. Daj, da bomo tudi mi s svojimi majhnimi križi pomagali odreševati svet in ljudi.
 
2. teden
1. Daj, da bomo radi obiskovali bolne brate in s tem utrjevali svoje bratstvo.
 
2. Daj našim starejšim bratom odprto srce, da bodo svojo življenjsko modrost posredovali mlajšim.
 

3. Ne dopusti, da bi nas neuspehi potrli in zbegali ter oslabili voljo za nove napore.
 
4. V trpljenju naj vedno iščemo moči v tvojem križu in pri tvoji žalostni Materi.
 
3. teden
1. Daj, da bodo naši bolniki tudi v najtežjih trenutkih zaupali Božjim načrtom.
 
2. Ublaži napetosti, ki se porajajo med starejšimi in mlajšimi.
 
3. Priporočamo ti brate, ki jih grenijo dvomi, žalost in malodušje.
 
4. Pomagaj nam, da bomo iz ljubezni do tebe pogumno prenašali težave in ti velikodušno ter vztrajno služili.
 
4. teden
1. Daj, da bodo trpeči in bolni bratje svoje trpljenje združevali z daritvijo svete maše.
 
2. Daj, da bodo mladi izkazovali onemoglim bratom spoštovanje in jim podarili svojo skrb in ljubezen.
 
3. Prosimo te za brate, ki jih večkrat objame noč potrtosti.
 
4. Daj nam vsak dan dovolj moči, da bomo vzeli križ na svoje rame in ga nosili za teboj.
 
Dobri Jezus, pridruži svojemu odrešilnemu delu vse naše bolne, ostarele in trpeče brate. Njihovo trpljenje naj prinaša blagoslov njim samim, našim redovnim družinam in vsej naši provinci. To prosimo tebe, ki živiš in kraljuješ vekomaj. Amen.


 
TOREK
 
4. Za dobrotnike
Dobri Bog, v svoji dobroti si nam dal mnogo prijateljev in dobrotnikov. Hvaležni smo jim za vse, kar za nas storijo. Po priprošnji svetega Antona Padovanskega, našega vzornika v služenju ubogim, te prosimo; že v tem življenju jim bogato povrni z duhovnimi darovi, nekoč pa nas vse zberi pri sebi. Po Kristusu, našem Gospodu. Amen.
 
5. Prošnje za dobrotnike
Nebeški Oče, sveti Anton Padovanski je velik dobrotnik človeštva in naš vzornik. Poslušaj danes naše zaupne prošnje:
 
1. teden
1. Svetega Antona si poklical med Frančiškove brate; uči nas po njem prave dobrote, pozornosti in usmiljenja.
 
2. Obvaruj nas skoposti in pretirane varčnosti, da se ne bomo pregrešili proti ljubezni do bližnjega.
 3. Oblikuj nam hvaležno srce, da se bomo veselili tudi najmanjših pozornosti, ki smo jih iz dneva v dan deležni.
 4. Vse, ki nas podpirajo, navdihuj s plemenitimi nameni.
 
2. teden
1. Naj na priprošnjo svetega Antona prepoznamo v lačnih in ubogih obraz Jezusa Kristusa.
 
2. Daj nam pravega duha hvaležnosti, da bomo radi molili za naše dobrotnike.
 
3. Naj bodo božja dobrota, ljubezen in usmiljenje vedno navzoči v naših odnosih, posebno do najbolj ubogih.
 
4. Bogato nagradi vse, ki dajejo za »Kruh svetega Antona«.


 3. teden
1. Naj ob svetemu Antonu raste naša vera v Božjo previdnost in njegovo skrb za človeka.
 
2. Naj se v svoji ljubezni do ubogih zgledujemo po neizmerni Božji ljubezni.
 
3. Naj bo naše bratstvo vedno pozorno na potrebe tistih, ki trpijo zapuščeni in osamljeni.
 
4. Naj svoji hvaležnosti vedno pridružujemo tudi ponižnost, skromnost in solidarnost.
 
4. teden
1. Pomagaj nam, da ti bomo na priprošnjo svetega Antona vedno bolj zaupali.
 
2. Naše dobrotnike in prijatelje osreči z darovi, ki presegajo človeška pričakovanja.
 
3. Naj se naši darovi ne ustavijo v naših rokah, ampak dosežejo tiste, ki so jim namenjeni.
 
4. Naj se v bratstvih vzgajamo za darežljivost in zanjo navdušujemo tudi srca vernikov.
 
Naš dobri Oče, hvaležni smo ti za tvojo previdnost, ki po svetem Antonu Padovanskem skrbi za nas. Vsem našim dobrotnikom, živim in umrlim, poplačaj z neminljivimi darovi. Po Kristusu, našem Gospodu. Amen.


 
SREDA
 
6. Za edinost Cerkva in za misijone
Večni Bog, ti hočeš, da je Cerkev zakrament odrešenja za vse narode in da v vseh časih oznanja Kristusovo veselo oznanilo. Prebudi naša srca, da bomo z vsemi močmi delali za zveličanje vseh ljudi. Naj si prizadevamo, da bomo vsi narodi postajali vedno bolj ena družina in rasli v eno samo Božje ljudstvo. S svojim življenjem naj ne delamo sramote krščanskemu imenu, ampak se zvesto trudimo za popolno edinost vseh kristjanov. Po Kristusu, našem Gospodu. Amen.
 
7. Prošnje za edinost Cerkva in za misijone
Kristus želi, da bi bili vedno eno med seboj in sveti Frančišek je ljubil Cerkev. Njegov zgled nas vabi k delu za mir, cerkveno edinost in misijone, zato danes prosimo:
 
1. teden
1. Bratska ljubezen naj oblikuje naše samostanske družine v skupnosti bratov, ki se med seboj resnično ljubijo.
 
2. Izlij v naša srca tisti mir, ki ga svet ne more dati, da bomo le v tebi našli pravo srečo in mir srca.
 
3. Pomagaj nam celiti rane cerkvene razdeljenosti in graditi mostove zaupanje.
 
4. Poživi v nas misijonarskega duha žrtve in navdušenja za evangelij.
 
2. teden
1. Naj spoštujemo vse krščanske skupnosti in požrtvovalno delamo za popolno edinost.


2. Naj radi prisluhnemo vedno živi in učinkoviti Jezusovi besedi in jo uresničujemo v svojih bratstvih.
 
3. Naj v naših srcih kraljuje Kristusov mir, da ga bomo mogli prinašati drugim, zlasti ubogim, razočaranim in sprtim.
 
4. Naj bo naša družina, očiščena z ognjem Svetega Duha, živa priča evangelija.
 
3. teden
1. Bratska ljubezen naj nam ne bo le zveneča beseda, ampak Božji klic k delu za duhovno in telesno srečo vsakega brata.
 
2. Naj se svet osvobodi lažnih prerokov in gre v preprostosti srca za Jezusom, ki je naš mir in pravičnost.
 
3. Pri našem delu za edinost kristjanov nam pomagaj odstranjevati predsodke in nezaupanje.
 
4. Pokaži nam nova misijonska obzorja in daj nam moči za zavzeto delo.
 
4. teden
1. Pomagaj nam vedno bolj uresničevati zapoved: »Ljubite se med seboj, kakor sem vas jaz ljubil!«
 
2. Pomagaj nam mirno poravnavati spore in daj, da bomo gojili duha nenasilja.
 
3. Pomagaj nam, da bomo vneto oznanjali evangelij miru, sprave in edinosti med vsemi ljudmi dobre volje.
 
4. Pomagaj našim bratom misijonarjem, daj jim zdravja in evangeljske gorečnosti.
 
Kristus Gospod, tvoja Cerkev naj bo sveta in brezmadežna. Ostani z nami vse dni do dovršitve sveta, ki živiš in kraljuješ vekomaj. Amen.


 
ČETRTEK
 
8.      Za duhovne poklice in stanovitnost poklicanih
Sveti Oče, vse ljudi kličeš k popolni ljubezni, mnoge pa spodbujaš, naj se še tesneje oklenejo tvojega Sina, ki je bil čist, ubog in pokoren. Pokliči v naše bratstvo nove člane, ki bodo z vsem žarom živeli karizmo svetega očeta Frančiška. Nam pa, ki si nas že poklical v bratsko skupnost, pomagaj, da bomo zvesti svojim zaobljubam in da bomo s svojim življenjem vidno znamenje tvojega kraljestva za svet in Cerkev. Po Kristusu, našem Gospodu. Amen.
 
9. Prošnje za duhovne poklice in stanovitnost poklicanih
Kristus, naš dobri pastir in veliki duhovnik, tudi danes potrebuješ sodelavce za uresničevanje svojega velikega načrta odrešenja. Zato prisluhni našim prošnjam:
 
1. teden
1. Blagoslavljaj naše družine, da bodo vzgajale svoje otroke k velikodušnosti in v njih budile smisel za duhovne vrednote.
 
2. Oblikuj naše kandidate, postulante, novince in začasno zaobljubljene brate v močne in vzorne frančiškanske osebnosti.
 
3. Pomagaj gvardijanu, da bo očetovsko skrbel za svoje brate, jih varoval in vodil; brate pa spodbujaj k iskrenemu sodelovanju.
 
4. Pomagaj nam premagovati vse zunanje in notranje sile, ki zamegljujejo pristno življenje po evangeliju.
 
2. teden
1. Daj družinam globoko vero, da bodo odkrile in gojile duhovni poklic svojih otrok.


2. Daj našim mladim smisel za evangeljske vrednote pokorščine, uboštva in čistosti.
 
3. Naj se vsi predstojniki zavedajo, da si ti prišel na svet, da bi služil in ne da bi gospodoval.
 
4. Naj naše bratstvo po Marijinem zgledu posluša in sprejema Božjo besedo in obrodi sadove zvestobe in stanovitnosti.
 
3. teden
1. Pomagaj mladim odkriti v redovnem poklicu možnosti za polni razvoj svoje osebnosti in za delovanje v korist človeka.
 
2. Podpiraj naše brate, da bodo zavzeto vodili duhovne vaje in ljudske misijone in bodo vedno pripravljeni priskočiti na pomoč, kjer je potrebno.
 
3. Navdihuj naše brate: generalnega ministra, provincialnega ministra in gvardijana, da bodo vedno ravnali v blagor skupnosti.
 
4. Ohranjaj nas stanovitne pod posebnim varstvom svetega očeta Frančiška.
 
4. teden
1. Obogati našo provinco z mladimi močmi, da bo naš narod deležen karizme svetega Frančiška.
 
2. Poklicane obvaruj pred vplivi sebičnosti, slabe družbe in brezbožnega okolja, da bodo velikodušno odgovorili na tvoj klic.
 
3. Naj naše bratstvo vedno bolj živi v duhu blagrov.
 
4. Naj se zavedamo, kako zelo nam je potrebna molitev, če hočemo vztrajati do konca.
 
Evharistični Jezus, spremljaj naše redovniško in duhovniško življenje, da te bomo s svojim delom vedno slavili, ki živiš in kraljuješ vekomaj. Amen.


 
PETEK
 
10. Obnovitev zaobljub
 
Sijaj nebeški zablesti,
glej, nova zvezda nam miglja,
Frančišek, naš očak žari,
ko znamenja mu seraf da.
 
Deležne Kristusovih ran
so roke, noge, prsna stran,
saj nosil križa blagi lik
v dejanju, srcu je svetnik.
 
•      Zaznamoval si, Gospod, svojega služabnika Frančiška
•      z znamenji našega odrešenja.
 
Molimo. Nebeški Oče, znamenja trpljenja svojega Sina si vtisnil v telo svetega očeta Frančiška, da bi nam srca vnemal z ognjem svoje ljubezni. Naj prosi za nas, da bomo v smrti podobni tvojemu Sinu in z njim deležni vstajenja. Po Kristusu, našem Gospodu. Amen.
 
Vsi:
Vsemogočni, presveti, najvišji in najvzvišenejši Gospod,
sveti in pravični Oče,
Kralj nebes in zemlje,
slavim te, ker si me v svoji ljubezni poklical,
naj hodim po stopinjah tvojega Sina,
našega Gospoda, Jezusa Kristusa,
po načinu življenja, ki si ga razodel svetemu Frančišku.
 
Okrepljen z močjo Svetega Duha
ti z vso gorečnostjo svojega srca obnavljam zaobljubo,
da bom živel v pokorščini, brez lastnine in v čistosti;
obenem se zavezujem,
da se bom življenja in Vodila manjših bratov,
ki ga je potrdil papež Honorij,
zvesto držal,
kakor to določajo Konstitucije reda manjših bratov.
 
Nakloni mi, sveti Oče,
da bom s pomočjo Marije Brezmadežne,
ki je, Devica, postala Cerkev in vzor posvečenega življenja,
in na priprošnjo našega očeta svetega Frančiška in vseh svetnikov
ter s pomočjo bratov
mogel vztrajati v sveti odločitvi
in le po tvoji milosti mogel priti k tebi, Najvišji;
ti, ki v popolni Trojici nedeljivo Eden
živiš in kraljuješ v slavi na vse veke vekov.
Amen.
 
Gvardijan: Kdor bo to spolnjeval, naj ga v nebesih napolni blagoslov najvišjega Očeta, na zemlji naj ga napolni blagoslov njegovega ljubljenega Sina s Svetim Duhom Tolažnikom in z vsemi nebeškimi močmi in vsemi svetniki. In brat Frančišek, naš mali služabnik, nam zagotavlja ta najsvetejši blago+slov. Amen.


 
SOBOTA
 
11.      Za kanonizacijo svetniških kandidatov
 
•      Vsa lepa si, Marija.
•      Vsa lepa si, Marija.
 
•      In izvirnega madeža ni na tebi.
•      In izvirnega madeža ni na tebi.
 
•      Ti slava Jeruzalema.
•      Ti veselje Izraela.
 
•      Ti čast našega ljudstva.
•      Ti zagovornica grešnikov.
 
•      O, Marija.
•      O, Marija.
 
•      Devica najmodrejša.
•      Mati preblaga.
 
•      Prosi za nas.
•      Priporoči nas Gospodu Jezusu Kristusu.
 
Molimo. O Bog, vir svetosti, svoje svetnike si na zemlji obdaroval z različnimi darovi, v nebesih pa si jih odlikoval s popolno ljubeznijo. Podeli čast oltarja našim svetniškim možem in ženam. Pomagaj nam, da bomo po njihovem zgledu in priprošnji čim zvesteje uresničili svojo redovniško poklicanost. Po Kristusu, našem Gospodu. Amen.
 
 
4.      MOLITVE PRI MIZI PRED JEDJO
•      V imenu Očeta in Sina in Svetega Duha.
•      Amen.
•      Gospodov mir naj bo vedno z vami.
•      In s tvojim duhom.
Oče naš ...
 
A. OB NEDELJAH IN PRAZNIKIH
 
1.      Ps 117 (pojemo)
Hvalite Gospoda, vsi narodi, slavite ga, vsa ljudstva.
 
Močna je do nas njegova dobrota, Gospodova zvestoba traja na veke.
 
Molimo. Bog, naš Oče, blago+slovi to hrano in nas nauči, da bomo v tvojih darovih gledali tvojo neskončno ljubezen. Po Kristusu, našemu Gospodu. Amen.
 
2.      Ubi caritas et amor, ubi caritas, Deus ibi est.
 
Kjer dobrota je, ljubezen,
kjer dobrota je, tam prebiva Bog.
 
Molimo. Dobri Bog, blago+slovi to hrano, ki jo bomo zaužili, in v svoji dobroti daj vsem ljudem, kar potrebujejo za življenje. Po Kristusu, našem Gospodu. Amen.
 
3.      Drugo
Vsi verniki so se družili med seboj in imeli vse skupno: prodajali so premoženje in imetje ter od tega delili vsem, kolikor je kdo potreboval. Dan za dnem so se enodušno in vztrajno zbirali v templju, lomili kruh po domovih ter uživali hrano z veselim in preprostim srcem. Hvalili so Boga in vsi ljudje so jih imeli radi. Gospod pa jim je vsak dan pridruževal take, ki so našli odrešenje.
 
ali:
Vztrajajte v bratski ljubezni. Ne pozabite na gostoljubnost. Ker so bili nekateri gostoljubni, so namreč pogostili angele, ne da bi se zavedali.
 
ali:
Če boš dajal lačnemu, kar imaš sam rad, in reveža nasitil, bo vzšla v temi tvoja luč in tvoja temina bo kakor poldan. Gospod te bo vedno vodil in ti napajal dušo v suhih krajih, okrepil ti bo kosti in postal boš kakor namakan vrt, kakor vodni vrelec, ki mu vode ne usahnejo.
 
(tihota)
 
Gospod, blago+slovi nas in te darove, ki jih bomo po tvoji dobroti prejeli. Po Kristrusu, našem Gospodu. Amen.
 
B. ČAS MED LETOM
 
1.      Dobri Bog, tvoj blagoslov, v čigar moči obstaja vse, kar je ustvarjeno, naj pride tudi na nas in na to hrano, da bomo mogli hoditi po poti zveličanja. Po Kristusu, našem Gospodu. Amen.
 
2.      Gospod Bog, ti uslišiš vsakega, ki zaupno kliče k tebi. Blagoslovi to hrano, ki jo bomo po tvoji dobroti zaužili, in nas razsvetli, da bomo vedno spoznavali tvojo ljubezen do nas. Po Kristusu, našem Gospodu. Amen.
 
3.      Gospod Bog, zbrane pri tem obedu nas spremljaj s svojim blagoslovom. Naj vztrajno rastemo v ljubezni do tebe in bratov ter se veselimo tvojih darov. Po Kristusu, našem Gospodu. Amen.
 
4.      Blagoslovi, Gospod, to hrano, pripravljeno iz sadov tvojega stvarstva, da se bosta po njej utrjevala v nas moč in veselje. Blagoslovi tudi naše bratstvo, da ne bo v njem nesoglasja, ko si nas poklical k medsebojni edinosti. Po Kristusu, našem Gospodu. Amen.
 
5.      Nebeški Oče, razodel si nam svojo ljubezen in dobroto. Blagoslovi to hrano, ki jo bomo zaužili, in nasiti vse lačne z vsakdanjim kruhom. Po Kristusu, našem Gospodu. Amen.
 
6.      Dobri Bog! Ta hrana, ki jo bomo zaužili, naj nam bo znamenje tvoje bližine, saj nas kot svoje otroke hraniš in ljubiš. Bodi naše upanje in naš mir vse dni našega življenja! Po Kristusu, našem Gospodu. Amen.
 
7.      Blagoslovi, Gospod, to hrano, ki jo bomo po tvoji dobroti zaužili: tudi njim jo daj, ki je nimajo, in daj, da bomo deležni nebeške pojedine. Po Kristusu, našem Gospodu. Amen.
 
8.      Gospod, blagoslovi nas in te darove, ki jih bomo po tvoji dobroti prejeli. Po Kristusu, našem Gospodu. Amen.
 
9.      Nebeški Oče, iz tvojih rok dan za dnem prejemamo vse dobro. Prosimo te, blagoslovi te darove, ki nam jih vedno znova daješ. Po Kristusu, našem Gospodu. Amen.
 
10.      Dobri Bog in naš Oče, odpri naša srca zate, ki nam daješ vse, kar potrebujemo. Daj, da ti bomo vedno hvaležni in te bomo hvalili in častili. Po Kristusu, našem Gospodu. Amen.
 
11.      Nebeški Oče, slavimo te, ker si dober. Darovi, ki jih prejemamo, kažejo nate, darovalca vsega dobrega. Blagoslovi to naše bratstvo in spravi vse ljudi med seboj v Duhu svojega Sina Jezusa Kristusa, našega Gospoda, ki živi in kraljuje vekomaj. Amen.
 
12.      Bog, naš Oče, v tebi živimo, se gibljemo in smo. Daj, da bomo kot bratje ob tej mizi čutili, da si ti med nami. Po Kristusu, našem Gospodu. Amen.
 
13.      Oče, ko se zbiramo in se veselimo tvojih darov, nas napolni z duhom hvaležnosti, da ti bomo lahko dajali slavo in hvalo ob uživanju tega obeda. Bodi slavljen in hvaljen zdaj in vekomaj. Amen.
 
 
C. ADVENTNI ČAS
 
1.      Gospod Jezus Kristus, blago+slovi naše bratstvo, ki je zbrano pri mizi. Ko pričakujemo prihod tvojega kraljestva, nas ohranjaj v medsebojni edinosti, ki živiš in kraljuješ vekomaj. Amen.
 
2.      Večni Bog, blago+slovi to hrano, ki si nam jo pripravil, in daj, da bo veselje, s katerim nas napolnjuješ, prežarjalo ves svet in nas vse pripravilo na prihod tvojega Sina, našega odrešenika Jezusa Kristusa, ki živi in kraljuje vekomaj. Amen.
 
3.      Usmiljeni Bog, ti nas rešuješ večne teme in smrtne sence ter nam odpiraš vrata svojega kraljestva. Blagoslovi to hrano in daj, da se nekoč vsi zberemo pri večni pojedini tvojega Sina Jezusa Kristusa, našega odrešenika, ki s teboj živi in kraljuje vekomaj. Amen.
 
4.      Svet si, Gospod, naš Bog, napolnjuješ nas z upanjem na ponovni prihod tvojega Sina v slavi. Nasičuješ nas z lučjo in nas kličeš k dobremu. Ko prejemamo to hrano, naj se ti vedno zahvaljujemo in te slavimo. To te prosimo po Kristusu, našem Gospodu. Amen.
 
5.      Oče, ko se pripravljamo na praznovanje rojstva tvojega Sina, te prosimo: pripravi naša srca, da ga bomo sprejeli danes in vsak dan svojega življenja. Blagoslovil si nas z mnogimi čudovitimi stvarmi. Ko nas hraniš s sadovi      zemlje, te prosimo: še naprej nas hrani, da bomo učinkovite priče tvojega evangelija. To te prosimo po Kristusu, našem Gospodu. Amen.
 
6.      Oče, Janez Krstnik je prišel in oznanjal: “Spreobrnite se, nebeško kraljestvo se je približalo.” V tem času veselega pričakovanja naj se zavedamo svoje poklicanosti, da oznanjamo navzočnost tvojega kraljestva. Okrepi nas s to hrano, da bomo navdušeni služili tukaj na zemlji. To te prosimo po Kristusu, našem Gospodu. Amen.
 
7.      Oče, učil si nas, naj se veselimo v upanju. Ko pričakujemo prihod tvojega Sina v slavi, nam podari pogum, da bomo klicali: “Maranatha – pridi, Gospod Jezus!” Naj Bog blago+slovi to hrano, ki jo bomo prejeli. To te prosimo po Kristusu, našem Gospodu. Amen.
 
 
D. BOŽIČNI ČAS
 
1.      Vsemogočni Oče, blago+slovi to skupno jed, ki naj nas vedno usmerja in spominja na tvoj največji dar, na učlovečenje tvojega Sina, našega Odrešenika, ki s teboj živi in kraljuje vekomaj. Amen.
 
2.      Gospod, naš Bog, v svoji dobroti si po Jezusu Kristusu, tvoji večni in učlovečeni Besedi, prinesel mir ljudem in svetu luč. Prosimo te, blago+slovi to hrano in nas napolni s svojim veseljem. Po Kristusu, našem Gospodu. Amen.
 
3.      Gospod, naš Bog, z učlovečenjem tvojega Sina se je uresničila sprava med nebom in zemljo. Blago+slovi tukaj zbrano bratstvo, ki se veseli tvojih darov, in mu podeli mir, ki ga moreš dati samo ti. Po Kristusu, našem Gospodu. Amen.
 
4.      Slavljen si Oče v Besedi, ki je postala človek in prebivala med nami. Hodil je po tem svetu in iz hvaležnosti do tebe živel v preprostosti in ljubezni. Naj bomo vedno hvaležni za hrano, ki jo prejemamo, da bo tvoje ime vedno slavljeno, zdaj in na veke. Amen.
 
5.      Oče, upanje očakov je izpolnjeno. Odrešenik je rojen. Prinaša nam veselo novico o tvoji veliki ljubezni, ki izpolnjuje vsako našo potrebo. Ko se ti zahvaljujemo za to hrano, te prosimo, naj bo tvoj Sin vedno prisoten med nami in naj nas še naprej razsvetljuje. Slavljen si, Gospod, zdaj in vekomaj. Amen.
 
6.      Oče, vesela vest o Odrešenikovem rojstvu je bila najprej oznanjena ubogim pastirjem. Ko se ti zahvaljujemo za sadove zemlje, naj bomo vedno pozorni na potrebe in klice ubogih. To te prosimo po Kristusu, našem Gospodu. Amen.
 
7.      Oče, ob rojstvu tvojega Sina je po svetu donela vesela hvalnica: “Slava Bogu na višavah in na zemlji mir ljudem.” Naj ta mir vedno ostane v nas in naših domovih. Ko prejemamo to hrano, naj bo naša skupnost vedno vir moči in ljubezni. To te prosimo po Kristusu, tvojem Sinu, našem Gospodu, Knezu miru, ki naj bo hvaljen in slavljen zdaj in vekomaj. Amen.
 
 
E. POSTNI ČAS
 
1.      Gospod Jezus Kristus, preslabotni smo, da bi se mogli sami s svojimi deli zveličati. Zato nam pridi na pomoč s svojim blagoslovom in bodi zdaj pri mizi naš gost, ki živiš in kraljuješ vekomaj. Amen.
 
2. Nebeški Oče, izgubljenega in najdenega sina sprejemaš s praznično pojedino. Blagoslovi to hrano in nas vodi k nebeški gostiji, ki si jo pripravil svojemu ljudstvu. Po Kristusu, našem Gospodu. Amen.
 
3.      Nebeški Oče, tvoj Sin nam je naročil, naj se namesto za minljivo jed trudimo za jed, ki ostane za večno življenje. Blagoslovi to hrano in daj, da bomo vedno prav cenili in uporabljali zemeljske dobrine ter z vsem srcem iskali in ljubili nebeške. Po Kristusu, našem Gospodu. Amen.
 
4.      Oče, ko se je tvoj Sin štirideset dni postil v puščavi, nam je dal zgled pokore, da bi se spreobrnili in našli edino pravo hrano v tebi. Blago+slovi to hrano, ki je pripravljena za nas, naj nas preprostost tega obeda spomni, da nam samo ti pripravljaš večno gostijo v nebesih. To te prosimo po Kristusu, našem Gospodu. Amen.
 
5.      Sveti Oče, dal si nam vodo, ki nas očiščuje naših grehov in nam prinaša novo življenje. Ko bomo zaužili ta postni obed, te prosimo, blago+slovi nas, da bomo žive priče novega stvarstva. To te prosimo po Kristusu, našem Gospodu. Amen.
 
6.      Oče, po skušnjavah tvojega Sina v puščavi nas učiš, da ne moremo živeti samo od kruha, ampak od vsake besede, ki prihaja iz Božjih ust. Ko prejemamo kruh tega obeda, naj se zavedamo, da je samo tvoj Sin pravi kruh življenja. To te prosimo po Kristusu, našem Gospodu. Amen.
 
7.      Oče, v tem času pokore nam daj, da bomo v resnici popotniki in tujci na tem svetu. Ko se ti zahvaljujemo za tvoje stvarstvo, te prosimo, okrepi nas po tem obedu in nas hrani na naši poti pokore in spreobrnjenja. To te prosimo po Kristusu, našem Gospodu. Amen.
 
8.      Sveti Oče, dal si nam teh štirideset dni, da se pripravimo na velikonočne skrivnosti. Ko se ti zahvaljujemo za preprostost tega postnega obeda, te prosimo, da nas okrepiš, da bomo lahko v sebi obnovili svojo krstno poklicanost. Naj bo tvoje ime hvaljeno in slavljeno zdaj in vekomaj. Amen.
 
9.      Oče, po naši postni pokori nam odpri oči, da bomo videli uboge okrog sebe; odpri naša ušesa, da bomo slišali njihove klice; odpri naša srca, da jih bomo dosegli z ljubeznijo. Naj te ta obed, ki je znamenje naše postne pokore, slavi in poveličuje. To te prosimo po Kristusu, našem Gospodu. Amen.
 
 
F. VELIKONOČNI ČAS
 
1.      Gospod Jezus Kristus, po vstajenju od mrtvih si jedel s svojimi učenci. Tako bodi tudi zdaj z nami pri mizi in blago+slovi to hrano, ki jo bomo zaužili, ter napolni naše življenje z veseljem, ki živiš in kraljuješ vekomaj. Amen.
 
2.      Gospod Bog, v tebi je polnost vsega dobrega. Tvoji darovi, ki jih bomo prejeli, naj nas spodbujajo, da bo naše življenje vedno bolj postajalo hvalnica tvoje dobrotljivosti. Po Kristusu, našem Gospodu. Amen.
 
3.      Večni Bog, v svoji ljubezni daješ njim, ki te prosijo, več, kot zaslužijo ali želijo. Blago+slovi to hrano, ki jo bomo po tvoji dobroti zaužili, da nam bo v pomoč in korist. Po Kristusu, našem Gospodu. Amen.
 
4.      Oče, svojega Sina si dvignil iz groba kot prvorojenca teh, ki so zaspali. Naj nas ta čas veselja napolni s tvojim življenjem, da bomo mi, ki uživamo ta obed, mogli prinašati to življenje svetu. To te prosimo po Kristusu, našem Gospodu. Amen.
 
5.      Hvaljen si, Gospod, naš Bog. Smrt ni slavila zmage nad tvojim Sinom. Obudil si ga od mrtvih in ga odel v neminljivo slavo. Ko prejemamo to hrano, naj se ti zahvaljujemo za tvojo dobroto in naj posvečujemo svoje življenje oznanjevanju te slave. To te prosimo po Kristusu, našem Gospodu. Amen.
 
6.      Oče, bili smo rojeni v novo življenje. Ko prejemamo ta praznični obed, se ti zahvaljujemo za vse, ki si jih ob veliki noči prerodil s krstom. Zahvaljujemo se ti in te slavimo po Kristusu, našem Gospodu. Amen.
 
7.      Oče, v teh petdesetih dnevih hvaležnosti in slave se ti Cerkev zahvaljuje za dar novega življenja. Mi, ki smo se zbrali pri tem obedu, naj se v tem istem duhu združimo v zahvaljevanju in slavljenju tebe. Slavimo te po Kristusu, našem Gospodu. Amen.
 
8.      Oče, mi smo velikonočni ljudje in “Aleluja” je naša pesem veselja. V tem velikonočnem času se veselimo, da je tvoj Sin vstal od smrti in nam podarja obljubo vstajenja. Napolni nas z duhom hvaležnosti za to hrano, ki jo blago+slovi, in za življenje, ki nam ga daješ. To te prosimo po Kristusu, našem Gospodu. Amen.
 


G. NA BINKOŠTI
 
Oče, dar Svetega Duha napolnjuje Cerkev z veseljem. Ta isti Duh nas zbira, ko slavimo tvoje ime v Jezusu, našem Gospodu. Ko prejemamo ta obed, te prosimo, naj Sveti Duh použije naša življenja v ognju tvoje ljubezni. Bodi slavljen in hvaljen zdaj in vekomaj. Amen.
 
 
H. OB MARIJINIH PRAZNIKIH
 
“Moja duša poveličuje Gospoda, moj duh se raduje v Bogu, mojem Zveličarju!”
 
1.      Oče, ko prejemamo ta obed, naj se zavedamo, da smo poklicani k oznanjevanju tvoje veličine. To te prosimo po Kristusu, našem Gospodu. Amen.
 
2.      Slavljen si Oče, ki si si navdihnil, da je Marija, mati tvojega Sina, vzkliknila: “Zgodi se mi po tvoji besedi!” Naj bomo vedno pripravljeni izpolniti tvojo voljo in naj se ti mi, ki bomo prejeli dar tega obeda, vedno zahvaljujemo, ker nam kažeš svojo voljo. Po Kristusu, našem Gospodu, ki s teboj živi na vekov veke. Amen.
 
 
I.      FRANČIŠKANSKI PRAZNIKI IN SPOMINI TER PRAZNOVANJA
 
1.      Ob obnovitvi zaobljub 16. APRILA ali drugih pomembnih dnevih v bratstvu
Oče, zahvaljujemo se ti, da si Cerkvi podaril svetega Frančiška. Prosimo te, pomagaj nam živeti evangelij v preprostosti, da ti bomo lahko služili z življenjem v pokorščini, brez lastnine in v čistosti. Blago+slovi nas in to hrano, ki jo bomo prejeli. Naredi nas za orodje svojega miru in ljubezni, da bo lahko med nami cvetela pravičnost. To te prosimo po Kristusu, našem Gospodu. Amen.
 
2.      Praznik sv. Antona Padovanskega, 13. JUNIJA
Oče, svetega Antona Padovanskega si napolnil z veliko ljubeznijo do ubogih. Ko je hranil uboge, je slavil tvoje ime. Naj ti bomo hvaležni za hrano s te mize in naj jo bomo vedno pripravljeni deliti s tistimi, ki so v potrebi. To te prosimo po Kristusu, našem Gospodu. Amen.
 
3.      Praznik sv. Klare, 11. AVGUSTA
Slavljen si, Oče, navdihnil si sveto Klaro, da je sledila evangeljskemu življenju. Kot je ona stregla svojim sestram pri mizi, nas navdihuj z njenim zgledom, ko prejemamo ta obed in tvoje dobrote. To te prosimo po Kristusu, našem Gospodu. Amen.
 
4.      Slovesni praznik sv. Frančiška, 4. OKTOBRA
Vsemogočni, najvišji Bog, sveti in pravični Gospod, Kralj nebes in zemlje. Zahvaljujemo se ti zate. Slavljen si, Oče, da si nam podaril našega brata Frančiška. Svoje življenje je živel v preprostosti in veselju. Ko se zbiramo ob tem obedu na njegov praznik, te prosimo, blago+slovi vse darove stvarstva. Naredi nas za služabnike na tem svetu, pomagaj nam spoznati, da je vse, kar imamo, in vse, kar je na tem svetu lepega, dar, ki nam ga podarjaš ti. Hvaljen si ti, naš Bog, zdaj in vekomaj. Amen.
 
5.      Praznik vseh svetnikov frančiškanskega reda, 29. NOVEMBRA
Oče, v vseh časih si dajal moč mnogim ljudem, da so sledili stopinjam svetega Frančiška. Na svetu so živeli v veselju in sedaj se veselijo s teboj na veke v tvojem kraljestvu. Blago+slovi to hrano, ki jo bomo prejeli, in podeli nam milost, da se bomo tudi mi veselili na večni gostiji, ki jo je Kristus pripravil za nas. To te prosimo po Kristusu, našem Gospodu. Amen.
 
6.      Ob godovanju
Nebeški Oče, kakor si nas nekoč poklical v naše bratstvo, tako nas danes zbiraš pri tej praznični mizi, za katero te prosimo, da jo blago+sloviš. Blagoslovi tudi našega brata I. in vse, ki se z njim veselimo praznika. Pri tem bratskem obedu nas poveži v pristnem veselju, nekoč pa nas zberi pri mizi neminljive radosti. Po Kristusu, našem Gospodu. Amen.
 
 
MOLITVE PO JEDI
 
Slava Očetu ...
(molitev)
 
•      Molimo za naše rajne. Gospod, daj jim večni pokoj.
 
•      In večna luč naj jim sveti
•      Naj počivajo v miru.  Amen.
•      V imenu očeta in Sina in Svetega Duha.  Amen.
 
•      Slavimo Gospoda.  Bogu hvala.
 
A. OB NEDELJAH IN PRAZNIKIH
 
1. Ps 118,1 (pojemo)
Zahvaljujte se Gospodu, ker je dober; vekomaj traja njegova dobrota.
 
Molimo. Dobri Bog, prejeli smo tvoje darove. Naj nam bodo v zdravje in moč. Z njimi naj prejemamo moč duha, da bomo z vsem srcem spolnjevali tvojo voljo. Po Kristusu, našem Gospodu. Amen.
 
2.      Čast bodi Očetu in Sinu, Svetemu Duhu, kakor je b’lo v začetku, tako na vekomaj. Češčena si, Marija ...
 
Molimo. Dobri Bog, vedno znova prejemamo darove iz bogastva tvoje dobrote. Daj, da ti bomo vedno hvaležni. Privedi nas na večno gostijo, h kateri si povabil vse ljudi. Po Kristusu, našem Gospodu. Amen.
 
3.      Zahvaljujemo se ti, vsemogočni Bog, za tvoje dobrote. Po Kristusu, našem Gospodu. Amen.
 
4.      Povrni milostno, Gospod, vsem, ki nam zaradi tvojega imena kaj dobrega store, z večnim življenjem.
 
B. ČAS MED LETOM
 
1.      Bog, naš Oče, tvoje usmiljenje je neskončno in tvoja dobrota neizmerna. Zahvaljujemo se ti za prejete darove in te prosimo, ostani pri nas in nas pripravi za večne dobrine. Po Kristusu, našem Gospodu. Amen.
 
2.      Gospod Bog, hrana, ki si nam jo pripravil, naj nam da novih moči. Hvaležno se spominjamo tvoje dobrote, s katero nas nenehno obdarjaš. Po Kristusu, našem Gospodu. Amen.
 
3.      Gospod Bog, v svoji dobroti nas uslišuješ in nam poklanjaš svoje darove. Naj bomo vedno zvesti tvoji službi in stanovitni v posnemanju tvojega Sina Jezusa Kristusa, ki s teboj živi in kraljuje vekomaj. Amen.
 
4.      Vsemogočni Bog, zahvaljujemo se ti za to hrano, ki smo jo po tvoji dobroti prejeli. Ko nas nasičuješ z minljivimi darovi, zbujaj v nas željo po duhovnih in večnih dobrinah. Po Kristusu, našem Gospodu. Amen.
 
5.      Dobri Bog, napolni naše življenje s tvojim Duhom, našega duha s tvojo besedo, naše besede s tvojo ljubeznijo. Tako te bomo mogli vedno hvaliti in se ti zahvaljevati ter imeti odprte oči in srce za trpeče ljudi. Po Kristusu, našem Gospodu. Amen.
 
6.      Nebeški Oče, nahranjeni z darovi zemlje te prosimo, naj nikoli ne pozabimo, da si ti tisti, ki nam daješ naš vsakdanji kruh. Po Kristusu, našem Gospodu. Amen.
 
7.      Zahvaljujemo se ti, vsemogočni Bog, za vse tvoje dobrote in te prosimo, povrni njim, ki nam zaradi tebe kaj dobrega store, z večnim življenjem. Po Kristusu, našem Gospodu. Amen.
 
8.      Zahvaljujemo se ti, vsemogočni Bog, za vse tvoje dobrote. Po Kristusu, našem Gospodu. Amen.
 
9.      Dobri Bog, vedno znova prejemamo darove iz bogastva tvoje dobrote. Daj, da ti bomo vedno hvaležni. Privedi nas na večno gostijo, h kateri si povabil vse ljudi. Po Kristusu, našem Gospodu. Amen.
 
10.      Dobri Bog, prejeli smo tvoje darove. Naj nam bodo v zdravje in moč. Z njimi naj prejemamo moč duha, da bomo z vsem srcem izpolnjevali tvojo voljo. Po Kristusu, našem Gospodu. Amen.
 
11.      Gospod Jezus Kristus, ti si rekel: “Jaz sem kruh življenja; kdor je od tega kruha, bo živel vekomaj!” Prosimo te, daj, da se nasičeni z darovi zemlje, hvaležno spominjamo tega, od česar resnično živimo, ki živiš in kraljuješ vekomaj. Amen.
 
12.      O Bog, od tebe prihaja vse dobro. Nenehno pomagaš vsem, ki zaupajo vate. Hvaležno te prosimo, blagoslovi naše dobrotnike; nas pa navdihuj, da bomo kruh delili tudi z brati in sestrami, ki ga potrebujejo. Po Kristusu, našem Gospodu. Amen.
 
C. ADVENTNI ČAS
 
1.      Gospod Jezus Kristus, vse stvarstvo čaka na tebe, da ga izpopolniš. Zahvaljujemo se ti za prejete darove in te prosimo, utrdi v nas upanje v tvoj drugi prihod, ki živiš in kraljuješ vekomaj. Amen.
 
2.      Dobri Bog, zbudi naša srca, da bomo tvojemu edinorojenemu Sinu pripravili gladko in ravno pot. Bližajoči se prazniki njegovega rojstva naj nas krepijo, da ti bomo z veseljem služili. Po Kristusu, našem Gospodu. Amen.
 
3.      Gospod, naš Bog, hvaležni smo ti za prejeto hrano. Še posebno se ti zahvaljujemo za tvojega Sina Jezusa Kristusa, ki prihaja, da prežene temo in nam prinese luč, in s teboj živi in kraljuje vekomaj. Amen.
 
4.      Oče, hvaležni smo ti za hrano, s katero si nas okrepil po tem obedu. Bodi z nami v tem adventnem času, da bomo lahko veseli sprejeli Odrešenika, ko ponovno pride v slavi. Slavimo te in se ti zahvaljujemo, zdaj in vekomaj. Amen.
 
5.      Oče, poslal si svojega Sina, da prinese luč v temo sveta. Ko se ti zahvaljujemo za to hrano, ki smo jo prejeli, naj živimo v hvaležnosti in širimo Kristusovo luč po vsem svetu. To te prosimo po Kristusu, našem Gospodu. Amen.
 
6.      Oče, Janez Krstnik je pripravil pot tvojemu Sinu. Ko smo spet okusili tvojo dobroto, te prosimo: pomagaj nam pripraviti pot tvojemu Sinu z življenjem spreobrnjenja in veselja. Hvalimo te in slavimo tvoje ime zdaj in vekomaj. Amen.
 
7.      Oče, zahvaljujemo se ti za dar zemlje, ki nas je okrepil in osvežil. Pripravljamo se na praznovanje rojstva tvojega Sina. Napolni nas z upanjem, ko pričakujemo njegov ponovni prihod v slavi. Po Kristusu, našem Gospodu. Amen.
 
 
D. BOŽIČNI ČAS
 
1.      O Bog, zahvaljujemo se ti za darove, s katerimi si nas nasitil. Pomagaj nam, da bomo vedno spoznavali tvojo človekoljubnost, ki se nam je razodela po tvojem Sinu Jezusu Kristusu, ki s teboj živi in kraljuje vekomaj. Amen.
 
2.      Večni Bog, svojega Sina si poslal na svet, da bi sprejel našo človeško naravo in nam podaril svojo Božjo. Zato se ti zdaj za vse zahvaljujemo. Po Kristusu, našem Gospodu. Amen.
 
3.      Naš dobri Oče, v tvojem Sinu Jezusu Kristusu, ki se je zaradi nas učlovečil, smo postali tvoji otroci. Zahvaljujemo se ti za prejeto hrano in za vsako besedo, ki si nam jo povedal. Po Kristusu, našem Gospodu. Amen.
 
4.      V Betlehemu so se pastirji prebudili iz spanja. Angel je prišel od Gospoda in jim oznanil veselo novico, da se je rodil Odrešenik. Pastirji so bili obdani z Božjo slavo in angel je rekel: “Ne bojte se!” Povedal jim je, da jih čaka veliko veselje, ki bo za vse ljudi. V Davidovem mestu se je danes rodil Kristus, Kralj, Bog in Odrešenik. Zato tudi mi z angeli prepevajmo: “Slava Bogu na višavah in na zemlji mir ljudem, ki so Bogu po volji!” Zahvaljujmo se Očetu za vse, kar nam je dal, in ga slavimo za hrano, ki smo jo prejeli. Bodi slavljen, blagoslovljen in češčen zdaj in vekomaj. Amen.
 
5.      Slavljen si Oče. Dal si nam to hrano, ki smo jo použili v skupnosti. Kot je rojstvo tvojega Sina prineslo veselje na svet, naj hodimo po tem svetu v veselju, v tvoji dobroti in v skrbi za svoje bližnje. To te prosimo po Kristusu, našem Gospodu. Amen.
 
6.      Oče, v tem času miru in veselja se ti zahvaljujemo za hrano, ki smo jo prejeli. Naj veselje in praznovanje božiča tako prevzame ves svet, da bodo vsi ljudje spoznali, da si Ljubezen. Slavljen in češčen si, Oče, zdaj in vekomaj. Amen.
 
7.      Oče, tvoj Sin je bil rojen kot preprost človek in je živel na zemlji v uboštvu in ponižnosti. Ko se ti zahvaljujemo za to hrano, nas napolni z duhom iste skromnosti, da ti bomo lahko veselo služili. To te prosimo po Kristusu, našem Gospodu. Amen.
 
 
E. POSTNI ČAS
 
1.      Gospod Jezus Kristus, z vsakdanjo hrano krepiš naše življenje. Zbudi v nas pripravljenost, da bomo kot tvoji učenci vsa svoja dela opravljali Bogu v čast in za dobro svojih bližnjih, ki živiš in kraljuješ vekomaj. Amen.
 
2.      Večni Bog, iz ljubezni do nas se je tvoj Sin izročil v smrt, da bi mi vedno imeli življenje v izobilju. Zato se ti zahvaljujemo za prejeto hrano in za vse, s čimer nas krepiš na poti k tebi. Po Kristusu, našem Gospodu. Amen.
 
3.      Dobri Bog, Tvoj Sin je nasičeval lačne, sam pa je, zlasti na križu, trpel tudi lakoto in žejo. Zahvaljujemo se ti za prejete darove in te prosimo, naj nas zmerno uživanje hrane krepča za uresničevanje dobrega, prostovoljna odpoved pa naj nam pomaga pri premagovanju slabega. Po Kristusu, našem Gospodu. Amen.
 
4.      Oče, tvoj Sin je umrl, da bi mi živeli. Ko se ti zahvaljujemo za te darove zemlje, nam pomagaj, da bomo odmrli grehu in hodili po poti novega življenja. To te prosimo po Kristusu, našem Gospodu. Amen.
 
5.      Oče, tvoj Sin se je ponižal in sprejel smrt na križu za naše odrešenje. Zahvaljujemo se ti za dar življenja, ki si nam ga dal, in te častimo in slavimo zdaj in vekomaj. Amen.
 
6.      Oče, po svojem Sinu nas kličeš, da bi se odvrnili od greha in se spreobrnili. Naj nas ta preprosti obed v spokornem času spomni, da vedno skrbiš za nas. Slavimo te in se ti zahvaljujemo za tvojo dobroto in zvestobo. Po Kristusu, našem Gospodu. Amen.
 
7.      Oče, naj ta čas pokore v nas prebudi občutek za potrebe ljudi okrog nas. Naj naša odpoved koristi tem, ki so manj srečni od nas. Hvala ti za hrano, ki smo jo prejeli. Ohrani nas vedno v svojem miru. To te prosimo po Kristusu, našem Gospodu. Amen.
 
8.      Oče, zahvaljujemo se ti ne samo za hrano, ki smo jo prejeli, ampak tudi za še veliko večje darove življenja in za novo življenje, ki smo ga prejeli pri krstu. Ko se pripravljamo na praznovanje vstajenja tvojega Sina, naj bomo pripravljeni umreti z njim, da bo lahko naše novo življenje zasijalo po vsem svetu. To te prosimo po Kristusu, našem Gospodu. Amen.
 
9.      Oče, tvoj Sin je nesel naše grehe in smrt s seboj na križ. Ko se ti zahvaljujemo za to hrano, nas pripravi, da bomo sprejeli pokoro in žrtev, da ti bomo lahko služili brez greha in te hvalili in slavili v duhu spreobrnjenja zdaj in vekomaj. Amen.
 
 
F. VELIKONOČNI ČAS
 
1.      Gospod, naš Bog, zahvaljujemo se ti za prejeto hrano in te prosimo, naj živimo iz moči novega začetka, ki je nastopil z vstajenjem tvojega Sina, našega zveličarja, ki s teboj živi in kraljuje vekomaj. Amen.
 
2.      Gospod, daj nam duha hvaležnosti za vse tvoje dobrote. Uči nas živeti po tvoji volji in tvoje darove vedno uporabljati tebi v čast in hvalo, saj brez tebe ne moremo ničesar storiti. Po Kristusu, našem Gospodu. Amen.
 
3.      Gospod Bog, zahvaljujemo se ti za hrano, ki smo jo zaužili in se z njo okrepčali. Blago+slovi nas, da ti bomo s pridobljenimi močmi vneto in vztrajno služili. Po Kristusu, našem Gospodu. Amen.
 
4.      Gospod, ko se ti zahvaljujemo za hrano, veseli in srečni vzklikamo: Tvojo smrt oznanjamo in tvoje vstajenje slavimo. Slavljen bodi, Oče, ki si obudil svojega Sina v življenje. Tebi čast in hvala zdaj in vekomaj. Amen.
 
5.      Aleluja! Gospod je vstal in živi. Uničil je spone greha in smrti. Slavimo te, Oče, za to zmagoslavno vstajenje in se ti zahvaljujemo, da skrbiš za nas. Naj vse stvarstvo odrešeno razglaša tvojo dobroto zdaj in vekomaj. Amen.
 
6.      Kristus je vstal: premagal je smrt. Kristus je vstal: premagal je hudobnega duha. Kristus je vstal: veselijo se Božji angeli. Kristus je vstal: prazni so grobovi teh, ki so umrli. Kristus je vstal od mrtvih, prvina teh, ki so zaspali. Njemu slava in čast vekomaj. Amen.
 
7.      Gospod, zahvaljujemo se ti za dobroto, ki nam jo izkazuješ, in ti skupaj vzklikamo: Veselite se, vse stvari, častite ga in se radujte! Temna smrt je premagana in življenje se je povrnilo. Nebeška vrata so se odprla. Bog se je razodel človeštvu; približali smo se Bogu. Zdrobil je peklenska vrata in razbil spone Adamovega suženjstva. Ljudje na zemlji so vstali od mrtvih in oznanjajo veselo novico. Kar je bilo obljubljeno, je izpolnjeno. Gospod, tebi slava zdaj in vekomaj. Amen.
 
8.      To je dan, ko je zmagal naš Bog. Jagnje, ki je bilo umorjeno, je zakraljevalo. Aleluja! Hvala ti, Gospod, za to veliko noč, za dan veselja, za darove stvarstva, ki nam koristijo za življenje, za to, da smo postal nova stvar v Jezusu Kristusu, našem Gospodu. Amen.
 
9.      Nebeški Oče, vstajenje tvojega Sina je prineslo svetu življenje. Hvaležni smo za hrano, ki si nam jo pripravil. Naj bo naše življenje služenje vsem, ki iščejo smisel življenja. Po Kristusu, našem Gospodu. Amen.
 
 
G. NA BINKOŠTI
 
Bog, naš Oče, ko si apostolom poslal Svetega Duha, so pogumno oznanjali ime tvojega Sina, ki si ga poveličal. Kakor so ognjeni jeziki prižgali luč vere, tako naj tudi mi, napolnjeni s tvojim Duhom, prinašamo svetu življenje, ki ga ti daješ. Po Kristusu, našem Gospodu. Amen.
 
 
H. OB MARIJINIH PRAZNIKIH
 
1.      Dobri Oče, zahvaljujemo se ti za ta obed, ki smo ga bili deležni na Marijin praznik (praznik Marijinega …), in za njen zgled, kako naj živimo v veri. Po Kristusu, našem Gospodu. Amen.
 
2.      Oče, tebi gre vsa hvala in slava. Marijo, deviško Mater svojega Sina, si dal Cerkvi za zgled kreposti in življenja iz vere. Ko zaključujemo današnji praznični obed, naj te kakor Marija poveličujemo z vero v tvojega Sina, ki s teboj živi in kraljuje vekomaj. Amen.
 
 
I.      FRANČIŠKANSKI PRAZNIKI IN SPOMINI TER PRAZNOVANJA
 
1.      Ob obnovitvi zaobljub 16. APRILA ali drugih pomembnih dnevih v bratstvu
Dobri Oče, zahvaljujemo se ti, ker si nas poklical, da živimo kot manjši bratje, in tudi za obed, ki smo ga prejeli. Daj nam moči, da bomo živeli, kar smo obljubili. Hvaljen in slavljen bodi, naš Bog, zdaj in vekomaj. Amen.
 
2.      Praznik sv. Antona Padovanskega, 13. JUNIJA
Oče, sveti Anton je delil kruh lačnim in revnim ter slavil tvoje veličastno ime. Ko se ti zahvaljujemo za ta obed, nas navdihuj, da bomo po zgledu svojega brata Antona slavili tvoje ime do konca in nasičevali lačne. Bodi hvaljen in slavljen, zdaj in vekomaj. Amen.
 
3.      Praznik sv. Klare, 11. AVGUSTA
Oče, ko obhajamo praznik sv. Klare, se ti zahvaljujemo za prejete darove. Blago+slovi naše sestre, ki se trudijo živeti evangelij po njenem vzoru. Po Kristusu, našem Gospodu. Amen.
 
4.      Slovesni praznik sv. Frančiška, 4. OKTOBRA
Oče, hvala ti. Ti si svet, Gospod Bog. Ti edini, ki delaš čudeže. Ti si močan, ti si velik. Ti si Najvišji. Ti si vsemogočni Kralj, sveti Oče, Kralj nebes in zemlje. Ti si ljubezen, dobrota. Ti si modrost; ti si ponižnost. Ti si potrpežljivost. Ti si lepota. Ti si krotkost. Ti si zavetje. Ti si veselje in radost. Ti si naše upanje. Ti si pravičnost. Ti si zmernost. Ti si vse naše bogastvo do zadostnosti. Slavimo te in hvalimo zdaj in vekomaj. Amen.
 
5.      Praznik vseh svetnikov frančiškanskega reda, 29. NOVEMBRA
Oče, ko se veselimo nebeške gostije, ki so je naši bratje in sestre pri tebi že deležni, se ti zahvaljujemo za hrano, ki smo jo prejeli. Slavimo te in hvalimo zdaj in vekomaj. Amen.
 
6.      Ob godovanju
Dobri Oče, ta praznični obed, za katerega se ti skupno zahvaljujemo, naj nas nagiba k hvaležnosti za brate, ki nam jih pošiljaš za življenjske sopotnike. Naj bomo skupno nosilci miru, veselja in ljubezni. Po Kristusu, našem Gospodu. Amen.
 
 
 



III. MOLITVE V BRATSTVU 
1.      MOLITEV PRED PREMIŠLJEVANJEM
Moj Bog, neprestano živim v tvoji navzočnosti. Prav posebej ti hočem posvetiti teh nekaj trenutkov, da bi tako bolj spoznal, kaj pričakuješ od mene prav danes. Pomagaj mi, da bom v tem, kar bom bral in premišljeval, našel novih moči, da ti bom služil z večjim navdušenjem.
(F. Lelotte)
 
2. MOLITEV PO PREMIŠLJEVANJU
Vzemi me, Kristus, v svojo službo! Nikogar naj me ne bo strah razen tebe, za teboj naj hodim. Naredi me pogumnejšega in bolj hrabrega! Naj bo moje srce čisto! Vej me, kot kmet veja pšenico, na katero je ljubosumen. Za bojevnika me, Kristus, sprejmi! Oboroži me z vero, s ponosom; z ljubeznijo in dobroto. Z močjo, ki jo daje upanje, oboroži me! Gospod, vzemi me v svojo službo!
(P. Doncoeur)
 
 
3. MOLITVE OB HIŠNEM KAPITLJU
Gvardijan:
V  imenu  Očeta  in  Sina  in  Svetega  Duha. Amen.
Kjer sta dva ali trije zbrani v mojem imenu,
tam sem jaz sredi med njimi, govori Gospod.
Vsi: Kjer je dobrota in ljubezen, tam je Bog.
 
Gvardijan:
Molimo. Zbrani v tvojem imenu, Sveti Duh in naš Gospod, te prosimo: pouči nas prav obravnavati stvari; razsvetljuj nas, da bomo spoznali, kaj naj sklenemo in storimo, da se ne bomo oddaljili od resnice, temveč se je oklenili z vso ljubeznijo.
Tako bomo mogli s tvojo pomočjo in pod varstvom brezmadežne Device Marije zvesto posnemati svetega Frančiška ter uresničevati, kar je tebi všeč. Po Kristusu, našem Gospodu. Amen.
 
Meditacija ali odlomek iz Svetega pisma, Frančiškovih spisov, Konstitucij ali redovnih dokumentov
Tihota
Branje zapisnika, sprejetje oz. dopolnitev zapisnika
Predstavitev teme za pogovor in sam pogovor
Razno
Sklep
 
Gvardijan:
Bratje! Naj nas sveti Frančišek utrdi v bratskem življenju, da bomo vedno podrejeni in predani sveti Cerkvi ter stanovitni v katoliški veri izpolnjevali uboštvo in ponižnost in sveti evangelij našega Gospoda Jezusa Kristusa, kar smo trdno obljubili. Po Kristusu, našem Gospodu. Amen.
 
 
4.	MOLITEV ZA USPEH GENERALNEGA IN PROVINCIALNEGA KAPITLJA
 
Vsemogočni, večni, pravični in usmiljeni Bog, daj nam, ubogim, da bomo zaradi tebe delali, kar vemo, da hočeš, in vedno hoteli, kar je tebi všeč; da bomo notranje očiščeni, notranje razsvetljeni in vžgani z ognjem Svetega Duha mogli hoditi po stopinjah tvojega ljubljenega Sina, našega Gospoda Jezusa Kristusa in bomo le po tvoji milosti mogli priti k tebi, Najvišji; ti, ki popolnoma Eden v popolni Trojici živiš in kraljuješ v slavi, vsemogočni Bog, na vekomaj. Amen.
 
 
5.      MOLITEV ZA USPEH MISIJONA
 
1. oblika
Voditelj: Molimo za Božji blagoslov v župniji ..., kjer bodo naši bratje vodili misijon:
 
O Bog, ti hočeš, da bi se vsi ljudje zveličali. Blagoslovi čas misijona v tej župniji. Spodbudi srca vseh, da se ti bodo po tvoji dobroti in usmiljenju še bolj približali in uresničevali poklic kristjana. Daj, da bodo v času misijona vsi deležni tvojih posebnih milosti. Po priprošnji matere Marije in vseh svetnikov, posebej njihovih zavetnikov, jim razsvetli temine srca in daj moči za sedanje življenje in za srečno večnost. Po Kristusu, našem Gospodu. Amen.
 
2. oblika
Voditelj: Molimo za uspeh misijona v župniji … in podprimo brate, ki ga bodo vodili.
 
Bog, naš Oče, v času misijona podeli vsem vernim v obilni meri Svetega Duha, da bodo prisluhnili Kristusu, sprejeli njegov dar odrešenja in svoje življenje prenovili po njegovi besedi. Čas misijona naj jih v Kristusu zbliža med seboj, da bodo postali živa Cerkev za rešitev sveta.
 
Marija, Odrešenikova in naša Mati, izprosi jim spreobrnjenje, prenovi njihove družine in posveti njihovo župnijo. Amen.
 
3. oblika
Voditelj: Molimo za Božji blagoslov v času misijona v župniji ...
 
Bog naš Oče, vir življenja in gospodar zgodovine, v času misijona pomagaj svojim otrokom, da bodo šli vase in ob temeljnih vprašanjih življenja v veri prisluhnili Kristusu Odrešeniku. Svoja srca naj odpro delovanju Svetega Duha v znamenjih časa, v razodeti besedi, v Cerkvi in po zakramentih. Naj misijon, čas tvojega obiskanja, pomaga zatreti sebičnost, naj ljudi zbliža med seboj in poveže v eno družino tvojih otrok.
 
Marija, pomoč kristjanov in Mati Cerkve, in njihovi farni zavetniki, izprosite jim milost duhovne prenove župnije. Amen.
 
4. oblika
Voditelj: Molimo za božji blagoslov v času misijona v župniji …
 
Vsemogočni večni Bog, tvoji modrosti in milosti ni konca in tvoje dobrote smo vedno deležni. V času misijona podeli vsem vernim obilje Svetega Duha, da bodo prisluhnili Kristusu, sprejeli njegov dar odrešenja in svoje življenje prenovili po njegovi besedi. Pomagaj otrokom, da bodo dovzetni za tvojo pot in tvoje navdihe, da ne bi v življenju zgrešili cilja. Pomagaj staršem in vsem odraslim kristjanom, da bi bili s svojim zgledom luč. Pomagaj vsem ostarelim in nemočnim, da se bodo v tebi okrepili. Pomagaj vsem bolnim, da bi njihovo trpljenje rodilo sadove odrešenja in bi bolezen premagali. Pomagaj vsem zapuščenim, da bodo začutili tvojo bližino. Predvsem pa pomagaj vsem tistim, ki jim je plamen vere ugasnil, da bi ga na novo prižgali in se tako skupaj z vsemi ljudmi dobre volje bližali tebi, našem Bogu in Očetu. Amen.
 
 
6. MOLITEV ZA MISIJONARJE
 
Gospod ozri se na svoje misijonarje:
duhovnike, redovnike in laike, ki so vse zapustili,
da bi svetu oznanjevali tvojo besedo in tvojo ljubezen.
 
Bodi jim krepka opora,
zavetje v puščavskem pesku,
senca v ekvatorski vročini,
pomoč v premagovanju ovir,
varnost pred padci.
Varuj jih v težkih trenutkih.
 
Usmerjaj njihove moči,
tolaži njihova srca,
ovenčaj njihovo delo z duhovnimi uspehi.
Naj ne iščejo človeških uspehov niti minljivih dobrin,
ampak se trudijo za tvojo zmago in za blagor duš.
 
 
7. MOLITEV ZA DOMOVINO
 
O Bog, neskončna modrost, ti vse čudovito urejaš in vodiš. Prosimo te za našo domovino: daj pravo modrost možem in ženam, ki so odgovorni za skupno blaginjo, nam vsem pa poštenje, da bosta vladali sloga in pravičnost in bomo živeli v miru in svobodi. Po Kristusu, našem Gospodu. Amen.
 


8. MOLITEV ZA DUHOVNE POKLICE
 
Gospod Jezus, dobri Pastir, poklical si apostole, da bi postali ribiči ljudi. Pritegni k sebi tudi danes goreče in plemenite fante iz naših družin in jih naredi za svoje učence in služabnike.
 
Zbudi v njih željo po odrešenju vseh ljudi, za katere na naših oltarjih vsak dan obnavljaš svojo daritev na križu. Pokaži jim, Gospod, vse pokrajine, kjer toliko naših bratov in sester prosi za luč resnice in gorečo ljubezen. Naj odgovorijo tvojemu klicu, postanejo sol zemlje in luč sveta. Na zemlji naj nadaljujejo tvoje delo odrešenja in gradijo tvoje skrivnostno telo, ki je Cerkev.
 
Tudi številna in velikodušna srca deklet milostno pokliči, Gospod. Vlij jim hrepenenje po evangeljski popolnosti in zbudi v njih željo, da se bodo službi za tvojo Cerkev ter za uboge in bolne žrtvovale z vsem žarom in vso močjo tvoje ljubezni. Amen.
(Pavel VI.)
 
Nebeški Oče, tvoj Sin nam tudi danes govori, da je žetev velika, delavcev pa malo. Spodbuja nas, naj tebe, Gospodarja žetve, prosimo: Pošlji delavce na svojo žetev! V našem razdvojenem svetu mladi potrebujejo veliko poguma in milosti, da bi odkrivali prave vrednote, iz njih živeli in šli za tvojim klicem. V Jezusovem imenu te prosimo: tvoja milostna moč naj prebuja med nami duhovniške, redovniške, misijonske in druge duhovne poklice. Pomagaj nam, da bomo cenili tvoje darove, zlasti tiste, ki nam jih daješ po bratih in sestrah v duhovnih poklicih. Varuj nas, da ne bomo nikogar ovirali na poti v tvojo posebno službo. Navdihuj nas, da bomo vsakega razumeli, spremljali in podpirali pri njegovem odločanju. Vodi nas, da bomo v Cerkvi na Slovenskem živeli, zoreli in ravnali kot bratje in sestre tvoje velike družine. Marija, Kraljica apostolov, prosi za nas! Amen.
 
 
9.      PROŠNJE ZA DUHOVNE POKLICE
PRI HVALNICAH
Za sveto Cerkev:
•      da bo kraj resnice in svobode, pravičnosti in miru, da bodo ljudje v tebi dobivali novo upanje.
 
Za mladinske veroučne skupine:
•      pomagaj jim, da bodo z besedo, vedenjem, vero in poštenostjo vzor drugim.
 
Za vse, ki se pripravljajo na duhovniški, redovniški ali misijonski poklic:
 
•      da bi vztrajali na poti, na katero si jih poklical.
 
Za vse, ki bi radi storili kaj velikega:
•      napravi jih pogumne in pripravljene, da bodo kakor ti darovali življenje za druge.
 
Za krščanske starše:
•      naj podpirajo svoje sinove in hčere pri oblikovanju duhovnega poklica in jih spodbujajo k zvestobi Kristusu.
 
Za vse, ki ti hočejo tesno slediti:
•      podari jim bogastvo svojega življenja in modrosti, da se bodo velikodušno odzvali tvojemu klicu.
 
Za duhovnike in redovnike:
•      naj z velikodušnostjo odkrivajo mladini lepoto evangeljske poti.
 
PRI VEČERNICAH
 
Za našo župnijo:
•      pokliči tiste, za katere veš, da bi lahko sodelovali pri tvojem odrešilnem delu.
 
Za fante in dekleta:
•      da bi v množici ponudb življenjskih ciljev spoznali tistega, kamor jih ti kličeš.
 
Za duhovnike, redovnike in redovnice:
•      daj jim svojega duha, da bodo z veseljem pričevali za vstalega Kristusa.
 
Za naše krščanske družine:
•      naj postanejo rodovitno polje, na katerem bodo rasli tudi duhovni poklici.
 
Za naše veroukarje:
•      pomagaj jim, da bodo znali velikodušno uporabljati svoje mlade moči za širjenje evangelija.
 
Za ljudi današnjega časa:
•      pomagaj jim pri odkrivanju pravih vrednot, da bo njihovo življenje za druge imelo smisel.
 
Za bolnike in trpeče kristjane:
•      da bi s trpljenjem in žrtvijo izprosili Cerkvi nove duhovne poklice.
 
 
10. MOLITVE OB SHODIH IN ZBOROVANJIH
 
A. Tukaj smo, Gospod, Sveti Duh. Tukaj smo, s krivdo obloženi grešniki, in vendar zbrani izrecno v tvojem imenu.
Pridi med nas, stoj nam ob strani, po tvoji milosti se izlij v naša srca. Pokaži nam, kaj naj storimo; usmeri nas, kamor hočeš, da gremo; povej nam, kako naj delujemo, da ti bomo s tvojo pomočjo v vsem všeč.
 
Ti sam navdihuj naše sklepe in nam jih pomagaj udejanjiti, saj si samo ti z Očetom in Sinom Kralj slave.
 
Resnico ljubiš nad vse, zato ne dopusti, da bi mi zmedli, kar si ti uredil. Naj nas ne moti nevednost, ne zapelje človeško odobravanje, ne pokvarita podkupljivost in napačna obzirnost. Vodi naj nas samo tvoja milost in nas priteguje k tebi.
 
Nakloni nam, da bomo vsi eno v tebi in da se nikoli ne bomo oddaljili od resnice. Zbranim v tvojem imenu nam daj, da nas bo v vsem vodil tvoj duh Božjega otroštva, da bomo trdno vztrajali v veri in pravičnosti, da se tako naše mišljenje ne postavi v nasprotje s teboj. Daj, da bomo nekoč za vse, kar storimo dobrega, dosegli večno plačilo od Kristusa, ki z Očetom v edinosti s teboj živi in kraljuje vekomaj. Amen.
 
B. Vsemogočni Bog, podeli nam duha čistosti, da te bomo videli; duha ponižnosti, da te bomo slišali; duha ljubezni, da ti bomo služili; duha vere, da bomo zate živeli. Amen.
(Dag Hammarskjoeld)
 
C. Vsemogočni Bog, Sveti Duh, prosimo te, pouči nas v vsem, kar potrebujemo. Vodi nas k resnici, obvaruj nas pred lažmi, zmotami in krivimi nauki. Vlij v nas svojo Božjo modrost in svoje Božje spoznanje, da bomo prav spoznavali Boga Očeta. Daj, da se bodo naša srca zavedala milosti, ki nam jih je zaslužil Jezus Kristus. Varuj in ohranjaj svojo malo čredo, da ti bo vedno služila v svojih bližnjih in slavila tebe, svojega Stvarnika. Po Kristusu, našem Gospodu. Amen.
 
D. Prosimo te, da bi zagledali, prosimo te, da bi s svojimi očmi videli, kakor vidiš ti svet, človeštvo in potek zgodovine. In tudi potek našega časa. Podeli nam, da bomo odgovarjali tvoji zamisli dan za dnem, uro za uro. Daj, da bomo korak za korakom odkrivali, zakaj si nas ustvaril. Nakloni nam, da se bomo obogatili s tvojim pogledom in tvojo širino. Daj, da se bomo dali poučiti tvoji Besedi, ki naj razsvetli in preoblikuje vse naše življenje! Oživi naše srce, da bo srce iz mesa in ne iz kamna, da bomo ljubili Boga in ljudi.
 
Položi v nas svoje srce, da bomo resnično ljubili in pozabljali nase! Tako zelo smo potrebni tvojega srca, ki naj nadomesti naše nebogljeno in nezvesto srce, naše trdo srce, kadar gre za bližnjega. O Gospod, ljubi ti sam po nas in v nas! Daj, da s tvojim srcem ljubimo nebeškega Očeta, da s tvojim srcem ljubimo Mater Marijo, da s tvojim srcem ljubimo brate in sestre, tvoje in naše brate in sestre!
 
Daj, da bi ljubili že sedaj na zemlji vse tiste, ki so pred nami odšli v nebesa, saj je prav te najlažje ljubiti. Nakloni nam pa tudi, da bomo ljubili svoje bližnje na zemlji, ki so večkrat do nas tako brezobzirni, bodisi hote ali nehote. In podeli nam še dovolj moči, da ne bomo oslabeli ostali sredi pota, temveč bomo polni svežine in pogumnega zaleta ter bomo tako lahko korakali v jutrišnji dan, ne da bi se ozirali nazaj in ne da bi prehitevali svoje zmogljivosti!
 
Daj nam zaleta, da se bomo spustili v objem ljudem, ki čakajo nate. Nakloni nam svežih moči, da bomo znova začeli upati, saj se življenje začenja vsako jutro čisto na novo, da bomo upali kljub sovražnim vetrovom in srditim valovom morja, saj je z nami tvoja milost, saj si z nami ti sam, saj je z nami tvoja obljuba, v katero se steka vse človeško pričakovanje, pa tudi vse človeško trpljenje in stiske.
 
Pošlji nam svojega Svetega Duha! Duha, ki si nam ga obljubil od Očeta, svojega Svetega Duha, ki veje, koder hoče, naj se v nas še tako zaganjajo nasprotni vetrovi, ki pa šepeče v nas komaj zaznavno, kadar nas kliče, naj ti sledimo.
 
Pošlji nam svojega Svetega Duha, da bo zbudil pravo molitev v naših globinah in se bo mogla dvigniti k tebi in te bo hvaležno slavila, dokler se ne bo vsa izlila v tvojo neskončnost. O Gospod, kako nujno potrebujem tvojih oči! Podeli mi živo vero. O Gospod, kako nujno potrebujem tvoje srce! Daj mi tako močno ljubezen, da bo premagala vse preizkušnje. Tvojega Svetega Duha potrebujem, o Gospod. Daj mi svoje upanje, zame in za tvojo Cerkev!
 
Cerkev današnjih dni naj postane živo pričevanje za svet, ki naj te spozna in naj spozna kristjane, ki mirno in jasno gledajo v življenje in jim srce prevzema topla ljubezen. Ves svet naj navda nepremagljiv optimizem, ki izhaja iz skritega in nepremagljivega vrelca veselega upanja!
 
(L. J. Suenens)
 


11. MOLITEV K SVETI DRUŽINI
STARODAVNA VERZIJA
O preljubeznivi Jezus, ki si na zemlji svojo družino posvetil z neizrekljivimi čednostmi in zgledi svojega družinskega življenja. Ozri se milostno na to našo družino, ki prosi tvoje milosti. Spomni se, da je ta družina tvoja, ker se je tebi posebno posvetila in darovala. Varuj jo milostno, reši jo vseh nevarnosti, pridi ji na pomoč, da bo v posnemanju tvoje svete Družine ostala stanovitna, tako da ti bo na zemlji zvesto služila in te ljubila, potem pa te v nebesih večno hvalila.
O Marija, presveta Mati, prosimo te, varuj nas, ki trdno zaupamo, da bo tvoj edinorojeni Sin uslišal tvoje prošnje. Pa tudi ti, častitljivi očak sveti Jožef, pridi nam na pomoč s svojim mogočnim varstvom in izroči po Mariji naše prošnje Jezusu. Amen.
 
NOVA VERZIJA
Dobri Jezus, na zemlji si izbral družino in jo posvetil z izrednimi čednostmi in zgledi svojega družinskega življenja. Dobrotno se ozri na našo samostansko družino, ki te prosi milosti. Spomni se, da je ta družina tvoja, ker se je tebi posebno posvetila in darovala.
Milostno nas varuj, reši nas nevarnosti, pridi nam na pomoč, da bomo stanovitno posnemali tvojo Sveto Družino, tako da ti bomo na zemlji zvesto služili, potem pa te v nebesih večno hvalili.
O Marija, presveta Mati, prosimo te, varuj nas, saj trdno zaupamo, da bo tvoj edinorojeni Sin uslišal tvoje prošnje. Pa tudi ti, častitljivi očak sveti Jožef, pridi nam na pomoč s svojim mogočnim varstvom in izroči po Mariji naše prošnje Jezusu. Amen.
 


12.      MOLITEV K SVETI DRUŽINI ZA NAŠE DRUŽINE
 
Nebeški Oče, v sveti nazareški družini si nam dal vzor za naše življenje. Pomagaj nam, ljubljeni Oče, da iz naše družine naredimo drugi Nazaret, v katerem bo vladala ljubezen, mir in veselje. Naj bo naša družina prežeta z duhovnostjo in polna veselja.
 
Pomagaj nam, da nas bo družinska molitev združevala v veselju in žalosti. Nauči nas, da bomo videli Jezusa v članih naše družine, še posebej v tistih, ki so žalostni ali jih teži kakršna koli bolečina. Jezusovo srce naj nam podeli, da bodo naša srca nežna in ponižna, kakor je njegovo, in naj nas podpira, da bomo svoje družinske dolžnosti vestno opravljali. Ljubljeni Oče, daj, da bomo drug drugega vsak dan vedno bolj ljubili in drug drugemu odpuščali napake, kakor nam ti odpuščaš naše grehe. Pomagaj nam, da bomo sprejeli vse, kar nam daješ, in vdano darovali vse, kar boš od nas zahteval.
 
Brezmadežno srce Marijino, vir našega veselja, prosi za nas.
Sveti Jožef, prosi za nas.
 


13.      STOPNJE MOLITVENEGA BRANJA SVETEGA PISMA / LECTIO DIVINA
 
1. Priprava
Prvi korak je namenjen klicanju Duha, ki edini more narediti pomen Besede razumljiv, in nas razpoložiti, da pozorno prisluhnemo temu, kar je Bog rekel in kar nam hoče reči prav zdaj.
 
Razsvetljeni od Duha se lahko posvetimo odstranjevanju ovir, tako fizičnih kot psihičnih in tistih iz okolja, pozorni zbranosti in natančnemu poslušanju. Gre za to, da v sebi vzpostavimo “kar najboljše razpoloženje”, o katerem govori sv. Frančišek (prim. FNPVod XXII, 17).
 
2. Branje in poslušanje Božje besede
Drugi korak seveda vsebuje branje besedila, in to s preprostostjo in čistostjo, da bi dojeli celovit pomen slišane Besede in z ustreznimi pripomočki preverili, kako jo razumemo. To branje mora biti vztrajno in motivirano; hraniti ga mora vera Cerkve, v kateri ta Beseda odmeva in ki ji je ta Beseda tudi zaupana.
 
3. Ponotranjenje in privzetje Božje besede
V tretjem koraku se je dobro naučiti na pamet ključno vrstico, ki povzema celovit pomen prebranega odlomka. Beseda, ki si jo zapomnimo, nas spremlja ves dan ali pa vse dotlej, dokler ne preberemo naslednjega odlomka; tako v nas požene korenine.
S pomočjo ustreznega časa tihote je dobro, da vsak odkrije okoliščine (zaposlitve, skrbi, občutja, dolžnosti, pomoč ... prim. FNPVod XXII, 2526), ki v njegovem primeru in v življenju bratstva, katerega del je, ovirajo sprejem Besede.
 
4. Vračanje
Končno pa je dobro Bogu “vrniti” Besedo, ki smo jo od njega v Duhu prejeli. To storimo prek molitve  hvale, zahvale, blagoslavljanja, prošnje in klicanja  Gospodu za vse, kar nam je dal po tej Besedi, ki smo jo prebrali kot veselo oznanilo za posameznika in za bratstvo, tudi s pomočjo izmenjave (prebranega, razumljenega, doživetega) v njej.
 
5. Pobožnost  volja delati dobro
V petem koraku se predvideva oblikovanje kakega predloga, ki meri na razjasnitev drž, odločitev in usmeritev, ki izhajajo iz poslušanja te Besede, da bi rasli v hotenju delati dobro.
 
Duh Svetega pisma oživlja tiste, ki nobene črke, ki jo spoznajo in želijo spoznati, ne pridevajo telesu, marveč vse to z besedo in zgledom pripisujejo Bogu, najvišjemu Gospodu, ki mu pripada vse, kar je dobrega (FOpom 4,7).
 


14. MOLITEV ZA RAJNE BRATE
 
“Za rajne brate naj vsak dan molijo ‘Iz globočine kličem’ (Ps 130) in očenaš” (FNPVod 3,5).
 
Iz globočine, o Gospod, kličem k tebi, * Gospod, usliši moje klice.
 
Tvoja ušesa naj prisluhnejo * glasu moje ponižne prošnje.
 
Če boš gledal, o Gospod, na krivdo, * Gospod, kdo bo mogel obstati?
 
Toda pri tebi je odpuščanje, * da bi ti v spoštovanju služili.
 
Upam v Gospoda, moja duša upa, * čakam na njegovo besedo.
 
Moja duša čaka na Gospoda * bolj kakor stražarji na jutro.
 
Bolj kakor stražarji na jutro, * naj Izrael pričakuje Gospoda!
Zakaj pri Gospodu je dobrota,
pri njem je obilje rešitve. *
On bo rešil Izraela vse njegove krivde.
 
Oče naš.
 
•      Gospod, daj jim večni pokoj
•      in večna luč naj jim sveti.
•      Naj počivajo v miru.
•      Amen.
 
 
 
 



IV. MOLITVE V CERKVI 
1.      FRANČIŠKANSKI ROŽNI VENEC
 
1.      ki si ga Devica z veseljem od Svetega Duha spočela.
2.      ki si ga Devica z veseljem k Elizabeti nosila.
3.      ki si ga Devica z veseljem rodila.
4.      ki si ga Devica z veseljem modrim molit dala.
5.      ki si ga Devica z veseljem v templju našla.
6.      ki si ga Devica z veseljem prva od mrtvih vstalega videla.
7.      ki te je, Devica, z veseljem v nebesa vzel in te z veseljem za kraljico nebes in zemlje kronal.
 
 
2.      LITANIJE
 
A.      LITANIJE SVETNIKOV FRANČIŠKOVIH REDOV
 
Gospod, usmili se
Kristus, usmili se
Gospod, usmili se
Kristus, sliši nas
Kristus, usliši nas
 
Bog Oče nebeški,  usmili se nas
Bog Sin, Odrešenik sveta
Bog Sveti Duh
Sveta Trojica, en sam Bog
 
Sveta Marija, Božja Mati,  prosi za nas
Sveti Mihael in vsi Božji angeli
Sveti Janez Krstnik
Sveti Jožef
Sveti Peter in Pavel
Vsi sveti apostoli in Gospodovi učenci
 
Sveti Bazilij in Avguštin
Sveti Anton in Benedikt
Sveti Ciril in Metod
Sveti oče Dominik
Sveti naš oče Frančišek
 
(Mučenci)
Sveti Berard in tovariši
Sveti Danijel in tovariši
Sveti Nikolaj Tavelić in tovariši
Sveti Nikolaj Pick in tovariši
Sveti Peter Krstnik in tovariši
Sveti Janez Jones in Janez Wall
Sveti Fidelis
Sveti Tomaž More
Sveti Maksimilijan Kolbe
Vsi sveti Kristusovi mučenci
 
(Iz prvega reda)
Sveti Anton Padovanski
Sveti Bonaventura
Sveti Ludvik Tuluški
Sveti Benvenut
Sveti Bernardin
Sveti Peter Regalat
Sveti Janez Kapistran
Sveti Didak
 
Sveti Jakob iz Marke
Sveti Peter Alkantarski
Sveti Salvator
Sveti Feliks Kantališki
Sveti Benedikt Niger
Sveti Pashal
Sveti Serafin iz Montegrenara
Sveti Frančišek Solan
Sveti Jožef Leoniški
Sveti Lovrenc Brindiški
Sveti Jožef Kupertinski
Sveti Pacifik
Sveti Janez Jožef
Sveti Teofil iz Corte
Sveti Leonard Portomavriški
Sveti Ignacij iz Lakonija
Sveti Frančišek Marija iz Camporossa
Sveti Konrad Parzhamski
Sveti Leopold Mandić
Vsi sveti manjši bratje
 
(Iz drugega reda)
Sveta mati Klara
Sveta Neža Asiška
Sveta Neža Praška
Sveta Koleta
Sveta Katarina Bolonjska
Sveta Veronika Giuliani
Vse svete uboge klarise
 
(Iz tretjega reda)
Sveta Elizabeta Ogrska
Sveta Roza Viterbska
Sveti Ferdinand
Sveti Ludvik
Sveta Marjeta Kortonska
Sveti Ivo
Sveti Elzearij in blažena Delfina
Sveti Rok
Sveta Elizabeta Portugalska
Sveti Konrad Piačenski
Sveta Brigita
Sveta Katarina iz Genove
Sveta Angela Merici
Sveta Hijacinta
Sveta Marija Ana
Sveta Marija Frančiška od peterih ran
Sveti Jožef Benedikt
Sveti Janez Vianney
Sveti Jožef Cafasso
Sveti Pij X.
Sveti Janez XXIII.
Vsi sveti iz Frančiškovih redov
 
Kristus, Sin živega Boga, – usmili se nas
Prišel si na svet
Visel si na križu
Sprejel si smrt zaradi nas
Ležal si v grobu
Vstal si od mrtvih
Šel si v nebesa
Poslal si Svetega Duha
Živiš v Božji slavi
Prišel boš sodit žive in mrtve
 
Vodi in ohrani svojo sveto Cerkev - Prosimo te, usliši nas.
Ohrani papeža, škofe, duhovnike in diakone v sveti veri.
Z ljubeznijo glej na družine Frančiškovih bratov in sester.
Zedini vse, ki verujemo v Kristusa.
Privedi vse ljudi k luči evangelija.
 
Kristus, sliši nas.
Kristus, usliši nas.
 
Molimo. Bog, naše zavetje in naša moč, človeka navdihuješ s pobožnostjo. Poslušaj prošnje svoje Cerkve in daj, da ob zgledu naših bratov in sester v nebesih resnično dosežemo, kar zaupno prosimo. Po Kristusu, našem Gospodu. Amen.
 


B1. LITANIJE SVETEGA FRANČIŠKA, USTANOVITELJA TREH REDOV (1)
 
Gospod, usmili se
Kristus, usmili se
Gospod, usmili se
Kristus, sliši nas
Kristus, usliši nas
 
Bog Oče nebeški,  usmili se nas
Bog Sin, Odrešenik sveta
Bog Sveti Duh
Sveta Trojica, en sam Bog
 
Sveta Marija, prosi za nas
Sveta Mati Božja
Sveta Devic Devica
 
Sveti oče Frančišek,  prosi za nas
Sveti Frančišek, veliki preziranec sveta
Sveti Frančišek, zvest v hoji za Kristusom
Sveti Frančišek, ustanovitelj treh redov
Sveti Frančišek, steber svete Cerkve
Sveti Frančišek, učenik pokorščine
Sveti Frančišek, ogledalo ponižnosti
Sveti Frančišek, zaročenec ubožnosti
Sveti Frančišek, lilija čistosti
Sveti Frančišek, zgled krotkosti
Sveti Frančišek, skala potrpežljivosti
Sveti Frančišek, plamen Božje ljubezni
Sveti Frančišek, vzor ljubezni do bližnjega
Sveti Frančišek, odsvit evangeljskih kreposti
Sveti Frančišek, knez miru
Sveti Frančišek, mož po Božjem srcu
Sveti Frančišek, zmagovalec hudih duhov
Sveti Frančišek, odtis križanega Jezusa
Sveti Frančišek, z ranami zaznamovani prijatelj Božji
Sveti Frančišek, mož Božje previdnosti
Sveti Frančišek, odtis ljubezni
Sveti Frančišek, otrok ubogih
Sveti Frančišek, mož apostolski
Sveti Frančišek, glasnik Božje ljubezni
Sveti Frančišek, čudoviti pričevalec
Sveti Frančišek, mogočni priprošnjik
Sveti oče Frančišek, prosi za nas
 
Jagnje Božje, ki odjemlješ grehe sveta,
 prizanesi nam, o Gospod.
Jagnje Božje, ki odjemlješ grehe sveta,
 usliši nas, o Gospod.
Jagnje Božje, ki odjemlješ grehe sveta,
 usmili se nas.
 
•      Prosi za nas, sveti oče Frančišek,
•      da bomo vredni obljub Kristusovih.
 
Molimo. O Bog, svetemu Frančišku si naklonil milost, da je postal živa podoba Jezusa Kristusa. Podeli tudi nam, da bomo posnemali njegov zgled in sledili tvojemu edinorojenemu Sinu vse dni svojega življenja. Po Kristusu, Gospodu našem. Amen.
 
ali:
Molimo. Vsemogočni večni Bog, sveti Frančišek je hotel pomnožiti tvojo čast s svojimi ustanovami. Podeli nam, prosimo, da bomo tvojo čast na zemlji množili in ti nekoč v nebesih prepevali večno slavo. Po Kristusu, našem Gospodu. Amen.
 


B2. LITANIJE SVETEGA FRANČIŠKA (2)
 
Gospod, usmili se
Kristus, usmili se
Gospod, usmili se
Kristus, sliši nas
Kristus, usliši nas
 
Bog Oče nebeški,  usmili se nas
Bog Sin, Odrešenik sveta
Bog Sveti Duh
Sveta Trojica, en sam Bog
 
Sveta Marija,  prosi za nas
Devica brez madeža izvirnega greha spočeta
Kraljica reda manjših bratov
 
Sveti Frančišek
Sveti Frančišek, modri oče
Sveti Frančišek, ustanovitelj in voditelj treh redov
Sveti Frančišek, patriarh ubogih
Sveti Frančišek, vzornik spokornih
Sveti Frančišek, zmagovalec hudobije
Sveti Frančišek, ljubitelj uboštva
Sveti Frančišek, ljubljenec gospe Ubožnosti
Sveti Frančišek, svetleče ogledalo čistosti
Sveti Frančišek, učitelj pokorščine
Sveti Frančišek, vzor ponižnost
Sveti Frančišek, zgled kreposti
Sveti Frančišek, učitelj posta
Sveti Frančišek, vzor ljubezni do bližnjega
Sveti Frančišek, angel miru
Sveti Frančišek, pesnik stvarstva
Sveti Frančišek, zvesti posnemovalec Jezusa Kristusa
Sveti Frančišek, z milostmi bogati oče
Sveti Frančišek, vsem dober in blag brat
Sveti Frančišek, katoliški in apostolski mož
Sveti Frančišek, pogumni oznanjevalec Kristusa
Sveti Frančišek, glasnik velikega kralja
Sveti Frančišek, steber svete Cerkve
Sveti Frančišek, branitelj vere
Sveti Frančišek, podpora slabotnim
Sveti Frančišek, steza izgubljenim
Sveti Frančišek, oznanjevalec nevernim
Sveti Frančišek, pomočnik bolnih
Sveti Frančišek, služabnik gobavcev
Sveti Frančišek, ki si ukrotil divjega volka
Sveti Frančišek, ki si prebujal duhovno mrtve
Sveti Frančišek, ki si želel postati mučenec
Sveti Frančišek, ki si postal molitev
Sveti Frančišek, zgled kontemplacije
Sveti Frančišek, z Jezusovimi ranami zaznamovani Božji prijatelj
Sveti Frančišek, resnična podoba križanega Jezusa
Sveti Frančišek, seraf goreče ljubezni
Sveti Frančišek, naš mogočni zagovornik pri Bogu
 
Jagnje Božje, ki odjemlješ grehe sveta,
 prizanesi nam, o Gospod.
Jagnje Božje, ki odjemlješ grehe sveta,
 usliši nas, o Gospod.
Jagnje Božje, ki odjemlješ grehe sveta,
 usmili se nas.
 
•      Bog ga je počastil sredi svojega ljudstva
•      in mu podaril blagoslov vseh narodov.
 
Molimo. O Bog, na poti za tvojim Sinom si nam dal svetega Frančiška za voditelja in učitelja. Usmiljeno nakloni nam, ki Te slavimo ob spominu nanj, da postanemo deležni tudi njegove nebeške slave. Po Kristusu, našem Gospodu. Amen.
 
 
B3. LITANIJE SVETEGA FRANČIŠKA (3)
 
Gospod, usmili se
Kristus, usmili se
Gospod, usmili se
Kristus, sliši nas
Kristus, usliši nas
 
Bog Oče nebeški,  usmili se nas
Bog Sin, Odrešenik sveta
Bog Sveti Duh
Sveta Trojica, en sam Bog
 
Sveta Marija,  prosi za nas
Hči in dekla vzvišenega in najvišjega Kralja, Očeta v nebesih
Mati najsvetejšega Gospoda našega Jezusa Kristusa
Nevesta Svetega Duha
 
Sveti Frančišek, ki si z življenjem po evangeliju vedno hodil po Kristusovih stopinjah
Sveti Frančišek, ki si bil kakor Kristus, zaznamovan s svetimi ranami
Sveti Frančišek, ki si se v Kristusovem uboštvu veselil svojega uboštva
Sveti Frančišek, ki si v svoji brezmejni ponižnosti ukrotil volka
Sveti Frančišek, ki si bil v svoji dobroti vedno blag z vsemi svojimi brati
Sveti Frančišek, ki si iskal Kristusa in ga klical v goščavi
Sveti Frančišek, ki si v svoji veliki ljubezni daroval sam sebe v blagor vseh
Sveti Frančišek, ki si se pogosto postil
Sveti Frančišek, ki je izgorevalo tvoje življenje v objokovanju Kristusovega in Marijinega trpljenja
Sveti Frančišek, ki si se mudil v goščavi, da bi poslušal Gospoda
Sveti Frančišek, ki si se bos in raztrgan oddaljeval od ljudi, da bi bil blizu Bogu
Sveti Frančišek, ki ti je bil vsak dih molitev
Sveti Frančišek, ki si bil pokoren vse do smrti
Sveti Frančišek, ki si zapel Hvalnico stvarstva
Sveti Frančišek, ki si pel hvalnico čudovitim Gospodovim delom
 
Jagnje Božje, ki odjemlješ grehe sveta,
 prizanesi nam, o Gospod.
Jagnje Božje, ki odjemlješ grehe sveta,
 usliši nas, o Gospod.
Jagnje Božje, ki odjemlješ grehe sveta,
 usmili se nas.
 
•      Frančišek je slavil Gospoda Boga, živega in pravega:
•      tudi mi mu vedno darujmo hvalo in slavo, čast in zahvalo in vse dobro.
 
Molimo. Nebeški Oče, svetega Frančiška si poklical, da je postal kažipot odrešenja za mnoge. Naj mu sledimo in tudi mi vodimo brate in sestre h Kristusu, ki živi in kraljuje vekomaj. Amen.
 
 
C. LITANIJE SVETE KLARE
 
Gospod, usmili se
Kristus, usmili se
Gospod, usmili se
Kristus, sliši nas
Kristus, usliši nas
 
Bog Oče nebeški,  usmili se nas
Bog Sin, Odrešenik sveta
Bog Sveti Duh
Sveta Trojica, en sam Bog
 
Sveta Božja Mati Marija,  prosi za nas
Sveta devic Devica
Mati prečista
 
Sveta Klara, božje svetišče
Sveta Klara, Jezusova učenka
Sveta Klara, Kristusova dekla
Sveta Klara, pokorna Svetemu Duhu
Sveta Klara, sijaj nebeške lepote
Sveta Klara, podoba Jezusove Matere
Sveta Klara, nova zarja
Sveta Klara, bakla ljubezni
Sveta Klara, zvezda vodnica
Sveta Klara, posvečena devica
Sveta Klara, modra devica
Sveta Klara, zvesta devica
Sveta Klara, sadika svetega Frančiška
Sveta Klara, sodelavka asiškega Ubožca
Sveta Klara, mati, sestra in služabnica ubogih sester
Sveta Klara, žena trdne vere in zaupanja
Sveta Klara, žena molitve in predanosti
Sveta Klara, močna žena
Sveta Klara, pogumna hči Cerkve
Sveta Klara, velika spokornica
Sveta Klara, učiteljica življenja
Sveta Klara, vzor svetosti
Sveta Klara, zmagovalka sveta in posvetnosti
Sveta Klara, luč in ogledalo prihodnosti
Sveta Klara, izpolnjevalka Božje besede
Sveta Klara, goreča častilka presvete evharistije
Sveta Klara, zvesta Bogu in ljudem
Sveta Klara, priprošnjica trpečih
Sveta Klara, posredovalka Božjih čudežev
Sveta Klara, zgled bratom in sestram
Sveta Klara, ljubiteljica uboštva
Sveta Klara, svobodna ujetnica večne Ljubezni
Sveta Klara, potrpežljiva v bolezni
 
Jagnje Božje, ki odjemlješ grehe sveta,
 prizanesi nam, o Gospod.
Jagnje Božje, ki odjemlješ grehe sveta,
 usliši nas, o Gospod.
Jagnje Božje, ki odjemlješ grehe sveta,
 usmili se nas.
 
Pozdravljena, Kristusova devica, sadika Frančiškovega reda, zgled svete čistosti, vzor svojim sestram!
Tvoje molitve, Klara, naj nas privedejo v večno življenje.
 
•      Prosi za nas, naša sveta sestra Klara,
•      da postanemo vredni obljub Kristusovih.
 
Molimo. Gospod Jezus Kristus, sveta Klara ti je bila vdana z vsem svojim bitjem in te ljubila z vsemi svojimi močmi. Potrpežljivo je s teboj trpela in si prizadevala za duha evangelija, molitve in pokore v najstrožjem uboštvu, za ponižno služenje in za edinost vzajemne ljubezni. Naj jo zvesto posnemamo, da nas boš nekoč lahko pridružil svojim izvoljenim, ki živiš in kraljuješ vekomaj. Amen.
 
 
D. LITANIJE SVETEGA ANTONA PADOVANSKEGA
 
Gospod, usmili se
Kristus, usmili se
Gospod, usmili se
Kristus, sliši nas
Kristus, usliši nas
 
Bog Oče nebeški, – usmili se nas
Bog Sin, Odrešenik sveta
Bog Sveti Duh
Sveta Trojica, en sam Bog
 
Sveta Marija,  prosi za nas
Sveti Frančišek
Sveti Anton Padovanski
 
Sveti Anton, slava Frančiškovega reda
Sveti Anton, zvesti služabnik Kristusov
Sveti Anton, vzor svojim sobratom
Sveti Anton, steber Cerkve
Sveti Anton, redovnik po božjem Srcu
Sveti Anton, lilija čistosti
Sveti Anton, ljubitelj uboštva
Sveti Anton, vzor ponižnosti
Sveti Anton, zgled pokorščine
Sveti Anton, ogledalo potrpežljivosti
Sveti Anton, apostolski pridigar
Sveti Anton, učitelj mladine
Sveti Anton, oznanjevalec resnice
Sveti Anton, strah hudobnih duhov
Sveti Anton, zdravje bolnikov
Sveti Anton, tolažnik nesrečnih
Sveti Anton, poslanec miru
Sveti Anton, zavetnik umirajočih
Sveti Anton, pomoč revežev
Sveti Anton, rešitelj jetnikov
Sveti Anton, najditelj izgubljenih stvari
Sveti Anton, mogočni priprošnjik
Sveti Anton, veliki čudodelnik
Sveti Anton, naš mogočni varuh
Sveti Anton, posredovalec v vseh zadevah
 
Jagnje Božje, ki odjemlješ grehe sveta,
 prizanesi nam, o Gospod.
Jagnje božje, ki odjemlješ grehe sveta,
 usliši nas, o Gospod.
Jagnje božje, ki odjemlješ grehe sveta,
 usmili se nas.
 
•      Prosi za nas, sveti Anton,
•      da postanemo vredni obljub Kristusovih.
 
Molimo. Dobrotljivi Bog, daj, da bomo po zaslugah in priprošnji svetega Antona, tvojega slavnega pričevalca in cerkvenega učitelja, deležni tolažbe in pomoči v vseh stiskah in nadlogah. Pomagaj nam, da bomo s tvojo pomočjo posnemali njegove kreposti in bomo nekoč z njim in vsemi tvojimi svetniki združeni v blaženi večnosti. Po Kristusu, našem Gospodu. Amen.
 


E. LITANIJE SVETE ELIZABETE OGRSKE
 
Gospod, usmili se
Kristus, usmili se
Gospod, usmili se
Kristus, sliši nas
Kristus, usliši nas
 
Bog Oče nebeški – usmili se nas
Bog Sin, Odrešenik sveta
Bog Sveti Duh
Sveta Trojica, en sam Bog
 
Sveta Marija, – prosi za nas
Sveti naš oče Frančišek
Sveta Elizabeta Ogrska
 
Sveta Elizabeta, Marijina varovanka
Sveta Elizabeta, častilka sv. Janeza Evangelista
Sveta Elizabeta, zvesta učenka sv. Frančiška
Sveta Elizabeta, učiteljica krščanskega življenja
Sveta Elizabeta, zgled lepega vedenja
Sveta Elizabeta, dišeča vijolica ponižnosti
Sveta Elizabeta, usmiljena mati ubogih
Sveta Elizabeta, krušna mati sirot
Sveta Elizabeta, skrbna mati zapuščenih
Sveta Elizabeta, pomočnica trpečih
Sveta Elizabeta, tolažnica žalostnih
Sveta Elizabeta, bolniška sestra gobavih
Sveta Elizabeta, zmagovalka posvetnosti
Sveta Elizabeta, slava in čast tretjega reda
Sveta Elizabeta, naša zaščitnica
Sveta Elizabeta, zvesta nevesta Kristusova
Sveta Elizabeta, posnemovalka Križanega
Sveta Elizabeta, ljubiteljica uboštva
Sveta Elizabeta, vzor postrežljivosti
Sveta Elizabeta, ogledalo preganjanih vdov
Sveta Elizabeta, krasen zgled pokorščine
Sveta Elizabeta, mogočna pomočnica v vseh nadlogah
Sveta Elizabeta, k tebi, dobra mati, se zatečemo
Sveta Elizabeta, k tebi, nevesti Najvišjega, kličemo
Sveta Elizabeta, k tebi, tolažnici vseh stiskanih, zdihujemo
Sveta Elizabeta, velika naša zaščitnica, tebe prosimo
 
Jagnje Božje, ki odjemlješ grehe sveta,
 prizanesi nam, o Gospod.
Jagnje božje, ki odjemlješ grehe sveta,
 usliši nas, o Gospod.
Jagnje božje, ki odjemlješ grehe sveta,
 usmili se nas.
 
•      Prosi za nas, sveta Elizabeta,
•      da postanemo vredni obljub Kristusovih.
 
Molimo. O najdobrotljivejši Bog, ki si mnogotera dobra dela in kreposti svete Elizabete bogato poplačal z velikim veseljem, dodeli nam po njeni priprošnji, da se bomo tudi mi vselej varovali hudega, vedno delali dobro in se s teboj na veke veselili, ki živiš in kraljuješ vekomaj. Amen.
 


3. KRIŽEV POT
 
A. PESEM OB KRIŽEVEM POTU
 
Uvod:
O, pridite stvari, kaj, glejte, se godi:
edini Božji Sin strašno za nas trpi.
 
1.
Razbičan, zapljuvan in kronan, zasram’van
pred sodni stol zdaj gre, nedolžen v smrt izdan.
 
2.
Glej, križ mu nalože na ranjene rame,
objame ga voljno in nese vseh dolge.
 
3.
Opešal je v močeh, podre ga križ – naš greh,
utopljen v dolge sveta leži potrt na tleh.
 
4.
O žalostni spomin, ko Mater sreča Sin;
bridkosti meč ji gre do srca globočin.
 
5.
Omagal Jezus je od teže križeve.
O, Simon, sprejmi križ, Gospoda usmili se!
 
6.
S prtom Veronika obriše Jezusa,
zato ji da spomin obličja svetega.
 
7.
Slabosti ves prevzet Zveličar pade spet;
oh, grehi ga teže, ki jih ponavlja svet.
 
8.
Usmiljene žene, ne jokajte za me,
le zase in svoj rod točite zdaj solze.
 
9.
Zveličar omedli, pod križem spet leži.
O, trdo srce, glej: tvoj greh ga žalosti.
 
10.
Ko pride na goro, obleko mu vzemo
in za dolge sveta še žolča mu dado.
 
11.
Na križ ga polože, razpno roke, noge;
in ostri mu žeblji spet rane narede.
 
12.
Na križu Bog visi in sveta teče kri;
za nas umira Bog, žalujte, vse stvari.
 
13.
O, Mati žalostna, ki ljubiš Jezusa,
objemaš zadnjikrat sina zdaj mrtvega.
 
14.
Bridko objokovan je Jezus v grob dejan;
O grešnik, moli ga, tvoj greh je zdaj opran.
 
Sklep:
O Jezus, hvali naj ves svet te vekomaj!
Po svojem križu nam podeli sveti raj!
 
 
V postnem času se bolj zavemo dragocenosti Jezusovega trpljenja. Ko premišljujemo njegovo pot v smrt, nam tudi naša človeška bolečina ni več tako težka. Velika opora v hoji za trpečim Gospodom nam je molitev križevega pota. Razdeljen je na štirinajst postaj. Smisel te molitve terja, da hodimo od postaje do postaje. Molimo ga skupno v cerkvi, pa tudi sami v cerkvi ali kapeli. Na začetku vsake postaje lahko molimo vzklik: Molimo te, Kristus, in te hvalimo, ker si s svojim križem svet odrešil. Ob koncu vsake postaje pa prosimo: Usmili se nas, o Gospod, usmili se nas!
 
Med postajami lahko pojemo postne pesmi (SG 6586) ali posebne pesmi za to pobožnost: O pridite stvari (SG 773; 776) ali Mati žalostna je stala (SG 73–75). Beremo lahko iz Svetega pisma ali pa premišljujemo po svoje.
 


B. KRIŽEV POT SV. LEONARDA PORTOMAVRIŠKEGA (1)
 
Molimo. Začni, prosimo, Gospod, naša dejanja s svojim navdihovanjem, in spremljaj jih s svojo pomočjo, da se vse naše molitve in vsa naša dela vselej po tebi začno in po tebi končajo. Po Kristusu, Gospodu našem. Amen.
 
I.  POSTAJA
Pilat obsodi Jezusa na smrt.
 
Molimo te, Kristus, in te hvalimo.
Ker si s svojim križem svet odrešil.
 
Premišljuj občudovanja vredno ponižnost nedolžnega Jezusa, kako posluša in sprejema krivično sodbo. Hudobije tvojega jezika so bile tiste lažnive priče, ki so preslepile sodnika, da je nedolžnega Jezusa obsodil na smrt. Obrni se torej k svojemu ljubezni polnemu Bogu in reci bolj s srcem kakor z usti:
 
O, moj ljubi Jezus, kako neizmerna je tvoja ljubezen! Zame se ponižaš, greš v ječo, sprejmeš vezi in udarce in se daš celo obsoditi na tako sramotno smrt. Oh, to me mora zadeti v srce in ganiti nad tolikimi grehi mojega jezika; studijo se mi in bridko jih obžalujem. Zato bom na tem križevem potu prosil in klical: Moj Jezus, usmiljenje! Moj Jezus, usmiljenje!
 
Oče naš. Zdrava Marija.
Usmili se nas, o Gospod!
Usmili se nas!
 


II. POSTAJA
Jezus vzame križ na svoje rame.
 
Molimo te, Kristus, in te hvalimo.
Ker si s svojim križem svet odrešil.
 
Premišljuj, kako dobri Jezus radovoljno objame sveti križ in s kakšno krotkostjo prenaša udarce hudobnega ljudstva. Ti pa ves nepotrpežljiv bežiš pred križem, kadar le moreš. Ali ne veš, da brez križa ne prideš v nebesa. Žaluj vendar nad svojo slepoto, obrni se k svojemu Gospodu in reci:
 
Ne tebi, o Jezus, ampak meni pripada težki križ, ki so ti ga naložili moji grehi! Ljubi Zveličar, daj mi moči, da bom voljno objel vse križe, ki jih zaslužijo moje velike pregrehe. Daj mi tudi milost, da se ločim s tega sveta v ljubezni do svetega križa. Goreč od te ljubezni naj tudi jaz želim, kakor tvoja služabnica sveta Terezija: Trpeti ali umreti! Umreti ali trpeti!
 
Oče naš. Zdrava Marija.
Usmili se nas, o Gospod!
Usmili se nas!
 
III. POSTAJA
Jezus pade prvič pod križem.
 
Molimo te, Kristus, in te hvalimo.
Ker si s svojim križem svet odrešil.
 
Premišljuj, kako Jezus, zavoljo izgube toliko krvi oslabljen, prvič pade pod križem. Glej, kako ga s pestmi bijejo in z nogami suvajo. In vendar potrpežljivi Jezus ne odpre svojih ust, ampak trpi in molči. Ti si pa že zavoljo majhnih križev nejevoljen, godrnjaš, se pritožuješ in morda celo preklinjaš! Odpovej se vendar svoji nepotrpežljivosti in svojemu napuhu in prosi svojega Gospoda:
 
O preljubeznivi Odrešenik! Glej, pred tvojimi nogami stoji nesrečen grešnik. Kolikokrat in kako hudo sem grešil! O Jezus, podaj mi v pomoč svojo sveto roko. Pomagaj, da ves čas svojega življenja ne padem v smrtni greh in si zagotovim po smrti večno zveličanje.
 
Oče naš. Zdrava Marija.
Usmili se nas, o Gospod!
Usmili se nas!
 
IV. POSTAJA
Jezus sreča svojo Mater.
 
Molimo te, Kristus, in te hvalimo.
Ker si s svojim križem svet odrešil.
 
Oh, kolikšna bolečina je presunila srce Jezusa in kolikšna bridkost je zadela srce Matere Marije, ko sta se srečala! “O nehvaležna duša,” ti kliče žalostna Mati, “kaj ti je storil moj Sin?” In v bolečinah te vpraša Jezus: “Kaj ti je storila moja Mati? Zapusti vendar svoj greh, ki je kriv najine tolike bridkosti!” Grešnik, kaj praviš na to? – Vzdihni iz srca in reci:
 
O Božji Sin Marijin! O presveta Mati Jezusova! Potrt in skesan klečim pri vajinih nogah. Jaz sem kriv vajine žalosti; s svojimi grehi sem brusil meč, ki je ranil vajini srci. Ves osramočen in skesan vaju prosim: Odpustita mi! Usmiljenje, o Jezus, usmiljenje. O Marija! Podelita mi milost, da ne bom žalil Boga nikdar več in da bom s sočutjem premišljeval vajino trpljenje in vajine bolečine.
 
Oče naš. Zdrava Marija.
Usmili se nas, o Gospod!
Usmili se nas!
 
V. POSTAJA
Simon iz Cirene pomaga Jezusu križ nositi.
 
Molimo te, Kristus, in te hvalimo.
Ker si s svojim križem svet odrešil.
 
Premišljuj, kako si preveč vdan slabostim tega sveta in zato križa ne nosiš iz ljubezni do Jezusa, ampak le z nevoljo, ker se ga ne moreš ubraniti. Vzdrami že vendar svoje srce in usmili se svojega težko obloženega Gospoda! Sprejmi radovoljo vse težave, ki ti jih pošilja nebeški Oče. Prizadevaj si, ne da jih boš le potrpežljivo nosil, ampak se zanje Bogu tudi zahvaljeval. Moli torej in reci:
 
Moj ljubljeni Jezus! Zahvaljujem se ti za premnoge priložnosti, ki mi jih daješ, da bi mogel s teboj trpeti in zase kaj zaslužiti. O moj Bog, daj mi milost, da bom vse križe svojega življenja potrpežljivo nosil in si s tem pridobil večnih dobrot. Daj, da bom tukaj s teboj žaloval, po smrti pa s teboj v nebesih kraljeval.
 
Oče naš. Zdrava Marija.
Usmili se nas, o Gospod!
Usmili se nas!
 


VI. POSTAJA
Veronika poda Jezusu potni prt.
 
Molimo te, Kristus, in te hvalimo.
Ker si s svojim križem svet odrešil.
 
Glej in premišljuj na prtu presveto obličje svojega Zveličarja. Ganjen od ljubezni do njega si prizadevaj vtisniti si globoko v srce njegovo podobo. Srečen boš, če boš živel s to podobo v srcu; in nad vse srečen boš, če boš s to podobo v srcu stopil tudi v večnost. Da pa boš vreden tolike milosti, se obrni k svojemu Gospodu in ga prosi:
 
O moj trpeči Zveličar! Prosim te, vtisni v moje srce podobo svojega svetega obličja, da bom vedno mislil nate, tvoje bridko trpljenje imel pred očmi in obžaloval svoje grehe. O Jezus, iz ljubezni do tebe hočem svojo dušo napolnjevati z bridkostjo in svoje grešno življenje hočem objokovati do smrti.
 
Oče naš. Zdrava Marija.
Usmili se nas, o Gospod!
Usmili se nas!
 
VII. POSTAJA
Jezus pade drugič pod križem.
 
Molimo te, Kristus, in te hvalimo.
Ker si s svojim križem svet odrešil.
 
Premišljuj, kako Jezus, tvoj Gospod in Odrešenik, na zemlji leži oslabljen od bolečin, tepen od svojih sovražnikov in zasramovan od podivjanega ljudstva. Pomisli, da ga je ponižala tvoja prevzetnost in vrgel tvoj napuh. Zapusti vendar svoj greh in z bridkim kesanjem nad svojo preteklostjo skleni, da boš v prihodnje ponižnejši. Reci s skesanim srcem:
 
O, presveti moj Odrešenik! Vidim sicer, zlomljen ležiš na zemlji, vendar te molim in častim kot svojega vsemogočnega Boga. Iz ljubezni do tebe bom zatiral svojo prevzetnost. Očisti mi srce vseh ošabnih, častiželjnih in samoljubnih misli. Podpiraj me s svojo milostjo, da poniževanja sprejmem z mirnim srcem, da bom s teboj povišan v nebeškem kraljestvu.
 
Oče naš. Zdrava Marija.
Usmili se nas, o Gospod!
Usmili se nas!
 
VIII. POSTAJA
Jezus nagovori jeruzalemske žene.
 
Molimo te, Kristus, in te hvalimo.
Ker si s svojim križem svet odrešil.
 
Premišljuj, kako zelo ti je treba žalovati: najprej zavoljo Jezusa, ki toliko trpi; in potem še zavoljo sebe, ki si tako nehvaležen, da se hočeš le veseliti in ne nehaš njega žaliti. Kako moreš ostati še trd, če premisliš, kaj tvoj Odrešenik trpi zate. Poglej, kako je Jezus usmiljen do žalostnih žena. Obrni se k njemu tudi ti z zaupanjem in moli s skesanim srcem:
 
O, moj ljubeznivi Zveličar! Zakaj se moje srce ne razjoka od žalosti! Solz prosim, o Jezus, solz žalovanja in sočutja, da dosežem tako usmiljenje, kakor si ga izkazal žalujočim ženam. O Gospod, milostno poglej name, da bom po smrti poln tolažbe tudi jaz tebe mogel gledati.
 
Oče naš. Zdrava Marija.
Usmili se nas, o Gospod!
Usmili se nas!
 
IX. POSTAJA
Jezus pade tretjič pod križem.
 
Molimo te, Kristus, in te hvalimo.
Ker si s svojim križem svet odrešil.
 
Premišljuj, s kolikšno bolečino Jezus tretjič pade pod križem. Glej, kako Zveličarja, to krotko in in nedolžno jagnje, neusmiljeno suvajo in vlačijo sem ter tja. O nesrečni greh, ki tako grozovito mučiš Božjega Sina. Grešnik, ali ni trpeči Jezus vreden tvojih solz? Reci torej z žalostnim srcem:
 
Vsemogočni Bog. Ti držiš s svojim prstom nebo in zemljo, kdo te je tako neusmiljeno vrgel? Oh, to so storile pregrehe, v katere sem se vračal, in krivice, ki sem jih ponavljal. Kar naprej sem grešil, in tako sem z grehi množil tvoje bolečine. Toda poglej, o Gospod, zdaj sem skesan pri tvojih nogah in s tvojo milostjo trdno sklenem: Nikdar več ne bom grešil, moj Bog, nikdar več!
 
Oče naš. Zdrava Marija.
Usmili se nas, o Gospod!
Usmili se nas!
 


X. POSTAJA
Jezusa slečejo in mu ponudijo vina mešanega z žolčem.
 
Molimo te, Kristus, in te hvalimo.
Ker si s svojim križem svet odrešil.
 
Premišljuj, moja duša, kako Jezusa vsega ranjenega zdaj še slečejo in kako mu ponudijo grenke pijače. Poglej, kako Gospod trpi za tvojo nesramežljivost in nezmernost. Ali ga moreš pogledati brez sočutja? Poklekni k nogam svojega tako osramočenega Zveličarja in reci:
 
O žalostni Jezus, kakšna razlika je med teboj in menoj! Ti si ranjen, s krvjo oblit in poln grenkosti, jaz pa v prijetnosti, ničemeren in poln osladnosti, ali vsaj želim tak biti. Oh, jaz nisem na pravi poti! Moj Bog, daj mi milost, da spremenim svoje življenje. Z grenkobo napolni posvetne prijetnosti, da bom namesto njih odslej želel okušati le bridkosti tvojega trpljenja. Tako bom vreden uživati kdaj s teboj nebeško veselje.
 
Oče naš. Zdrava Marija.
Usmili se nas, o Gospod!
Usmili se nas!
 
XI. POSTAJA
Jezusa pribijejo na križ.
 
Molimo te, Kristus, in te hvalimo.
Ker si s svojim križem svet odrešil.
 
Premišljuj neizrekljive bolečine, ki jih je občutil Jezus, ko so mu na rokah in nogah prebodli meso in žile z žeblji. Kako to, da se tvoje srce ne potopi v žalosti, ko vidiš, da tvoji grehi tako neusmiljeno mučijo Zveličarja! Žaluj vsaj zdaj nad svojimi grehi in moli:
 
O dobrotljivi, zavoljo mene križani Jezus! Presuni vendar moje trdo srce s sveto ljubeznijo do tebe. Ker so moji grehi krivi, da so ostri žeblji prebodli tvoje roke in noge in te pribili na križ, mi daj to milost, da duševna bolečina prebode tudi moje srce in na križ pribije vse moje hude želje. Naj bom v življenju in smrti s teboj križan, v nebesih pa s teboj poveličan.
 
Oče naš. Zdrava Marija.
Usmili se nas, o Gospod!
Usmili se nas!
 
XII. POSTAJA
Jezus umrje na križu.
 
Molimo te, Kristus, in te hvalimo.
Ker si s svojim križem svet odrešil.
 
Povzdigni svoje oči in premišljuj, kako tvoj Odrešenik na križu visi in umira. Glej, kako smrtno bled je njegov obraz. Poslušaj, kako prosi odpuščanja za tiste, ki ga križajo in žalijo. Skesanemu razbojniku obljubi sveti raj; svojo Mater izroči Janezu in svojo dušo priporoči nebeškemu Očetu. Slednjič nagne glavo in umrje. – Tako je torej tvoj Odrešenik umrl; umrl na križu zavoljo tebe! O moja duša, glej Zveličarjevo mrtvo obličje. Ne hodi proč od križa drugače kakor le z globokim kesanjem. Objemi sveti križ in reci Jezusu:
 
O ljubljeni Zveličar! Spoznal sem, da so moji grehi tebi vzeli življenje. Nisem vreden tvojega usmiljenja, ker sem te križal. Vendar sem potolažen, ko slišim, da na križu moliš tudi za tiste, ki so te križali! Kaj naj torej storim zate, ki si toliko storil zame! Glej, moj Gospod, zaradi tebe odpustim vsem, ki so me kdaj razžalili, in želim vse dobro ljudem. Tako upam, da bom srečno umrl v tvoji ljubezni kakor skesani grešnik, ki je umiral na tvoji desnici in slišal tvoje besede: Danes boš z menoj v raju.
 
Oče naš. Zdrava Marija.
Usmili se nas, o Gospod!
Usmili se nas!
 
XIII. POSTAJA
Jezusa snamejo s križa in polože Mariji v naročje.
 
Molimo te, Kristus, in te hvalimo.
Ker si s svojim križem svet odrešil.
 
Premišljuj, kako oster je bil meč bolečin, ki je prebodel srce Mariji, ko je vzela v naročje svojega mrtvega Sina. Ko ga je gledala vsega ranjenega, so se ji ponovile vse bolečine njenega rahločutnega srca. Kaj je bil ta meč, ki jo je ranil? Greh je vzel življenje ljubljenemu Sinu. Obžaluj torej svoj nesrečni greh, združi svojo žalost s solzami žalostne Matere Marije in reci:
 
O Kraljica mučencev, kdaj bom mogel v svojem srcu nositi tvojo žalost in prav spoznati tvoje bolečine! Kdaj bom vreden s teboj trpeti!
 
O nebeška Gospa, izprosi mi milost, da bom vedno žaloval zaradi svojih grehov, ki so tvojemu Sinu in tebi prizadeli toliko trpljenja. Naj s teboj žalujem in trpim, upam in ljubim, potem pa v tvojem varstvu umrem in pridem v vajino družbo.
 
Oče naš. Zdrava Marija.
Usmili se nas, o Gospod!
Usmili se nas!
 
XIV. POSTAJA
Jezusa polože v grob.
 
Molimo te, Kristus, in te hvalimo.
Ker si s svojim križem svet odrešil.
 
Premišljuj, kako so žalovali in jokali sveti Janez, Marija Magdalena in vsi Jezusovi prijatelji, ko je bilo njegovo telo položeno v grob. Najbolj pa premišljuj, kako neutolažljivo bridkost je čutilo srce Gospodove Matere, ko je videla, da nima več ljubega Sina. Ko v duhu gledaš njene solze, se moraš sramovati, da si med svetim križevim potom kazal tako malo sočutja. Vzdrami se vsaj zdaj pri zadnji postaji! Poljubi spoštljivo kamen svetega groba, položi v duhu vanj svoje srce in v globoki žalosti moli k svojemu Gospodu:
 
O usmiljeni Jezus, ti si iz ljubezni do mene sprejel tolikšne bolečine križevega pota, molim te v grobu ležečega. Po zasluženju svojega trpljenja mi podeli milost, da prejmem za popotnico v večnost tvoje presveto Rešnje Telo. Moje zadnje besede naj bodo: “Jezus, Marija, Jožef.” Naj bo, kakor tvoj, tudi moj zadnji vzdihljaj: “Oče, v tvoje roke izročam svojo dušo. Z živo vero, trdnim upanjem in gorečo ljubeznijo naj s teboj in zate umrjem, da bom prišel k tebi uživat za vso večnost.
 
Oče nas. Zdrava Marija.
Usmili se nas, o Gospod!
Usmili se nas!
 
Molimo. O Bog, z dragoceno krvjo edinorojenega Sina si posvetil križ kot znamenje življenja. Prosimo te, daj, da se bodo vsi, ki se veselijo poveličanja svetega križa, vedno veselili tudi tvojega varstva. Po Kristusu, našem Gospodu. Amen.
 
 
C. KRIŽEV POT,  POT VSTAJENJA (2)
 
Široka je pot, ki vodi v pogubo in veliko jih hodi po njej. Veliko jih hodi, toda Gospod, ali smem upati, da jih vendarle malo tudi pride?
 
In kako tesna je pot, ki vodi v življenje, in malo jih je, ki jo najdejo. Gotovo so človekove oči preveč zaslepljene z grešnostjo, da bi mogli sami najti pot. Toda prosimo te, da nam odpreš oči in nam ti sam pokažeš pot, pravo pot, ki vodi k tebi. Pot križa, ki je tudi pot vstajenja.
 
I.  POSTAJA
Jezus je obsojen na smrt
 
Vrč vode, vlit čez Pilatove roke, ni izmil njegove krivde. Dva tisoč let toka največje reke, ki bi tekla čez njegove dlani, bi je ne mogel očistiti. Pač pa to lahko stori ena sama samcata kapljica Kristusove krvi, ki teče izpod trnove krone.
 
Naj kelih krvi nove in večne zaveze, ki se preliva v odpuščanje grehov, očisti tudi moje roke.
 
II. POSTAJA
Jezusu naložijo križ
 
V vrtu je raslo drevo, ob katerem je človeštvo izgubilo nedolžnost, zapravilo Božjo bližino. Zdaj pa bo v zemljo zasajen drug les, ki bo obrodil drug sad, sad odrešenja. Jezus sam ga nosi, on sam bo ta sad – naše odrešenje.
 
Naj tudi moje roke sežejo po tem, drugem sadu, ki ga ponuja križ, edini up v teh velikih in svetih dneh.
 
III. POSTAJA
Jezus prvič pade pod križem
 
Jezus je padel pod križem, jaz padem pod grehom. Morda grehom iz navade, ki ga sploh ne opazim več; in se komaj zavedam, da sem na tleh. In oba sva na tleh, le da on mene dvigne s svojim križem; in moreva dalje.
 
Naj se naučim, da bom po svojih padcih znal pobirati tudi druge, ki še ležijo na tleh in potrebujejo krepkejše roke.
 
IV. POSTAJA
Jezus sreča mater
 
Ko je nekaj let pred tem odhajal od doma, je bilo v materinem pogledu nekaj podobnega. Zdaj je očitno: žalost ob slovesu. Vendar to ni bilo zadnje srečanje. Njena žalost se je spremenila v veselje, njen jok v smeh.
 
Naj tudi jaz ob vsakem srečanju s teboj zaslutim veselje srečanja, ki ne bo poznalo ločitve.
 
V. POSTAJA
Simon pomaga nositi križ
 
Še on, ki je Bog in človek, prizna, da potrebuje pomoč, in jo sprejme. Toda koliko lažje je sam opraviti svoje dolžnosti in sam požeti vso hvalo. Vendar pa znati prositi za pomoč in sprejeti jo ni znak predaje, ampak tudi znak ljubezni do tistih, ki jim dam priliko, da mi pomagajo.
 
Naj se nikoli ne ustavi dvosmerni promet pomoči: iz mojih rok in v moje roke.
 
VI. POSTAJA
Veronika obriše potne srage
 
V razkošnem salonu visi dragocena slika Trpečega; na dražbi bi prinesla milijone. V razpoko na ometu je zataknjena pomečkana razglednica z Odrešenikovim obličjem; prinaša blagoslov bolniku, ki se ozira vanjo iz svoje revščine. Tudi to je Veronikin prt.
 
Naj se tudi moje srce spremeni v podobo tvojega obličja.
 
VII. POSTAJA
Jezus drugič pade pod križem
 
Jezus je spet padel. Nič novega. Pač: nauk, da me ne sme biti sram pred ponavljanjem. Smem storiti isto dobro. Smem prositi za odpuščanje istega greha. Večna novost nas čaka šele v pogovoru z Bogom.
 
Naj me ne spravi v malodušje monotono ponavljanje vsakdanjika.
 
VIII. POSTAJA
Jezus tolaži žene
 
Eno je tolažba, ki slepi in odvrača od resnične bolečine in ozdravljenja; drugo je tolažba, ki sicer zadane v srce, a s seboj prinaša rešitev. Jezus je tako tolažil: ne nad menoj, nad seboj jokajte … skesana solza kliče k Božjemu odpuščanju.
 
Naj se ne zaprem tolažbi, ki boli, a celi rane; in naj se ne bojim tako tolažiti.
 
IX. POSTAJA
Jezus tretjič pade
 
Samo še tokrat. Kajti vrh je že tu. In tudi po zadnjem padcu se je pobral. Kdo ve, če tudi mene ne čaka na poti tik pred vrhom oster in štrleč kamen, ob katerem se bom lahko spotaknil, misleč, da se mi tu ne more nič več zgoditi.
 
Naj mi gotovost, da je tvoja milost vedno z mano in mi pomaga, ne zasenči nobena gotovost in zaverovanost v lastne moči in izkušnje.
 
X. POSTAJA
Jezusa slečejo in mu dajo žolča
 
Odvzeti nekomu dostojanstvo. Z besedo zmleti nekoga v prah. Uničiti s pogledom nekoga, ki pričakuje podpore. Ob vseh ponižanih in pred njimi stoji slečeni Jezus in jih skuša pokriti s svojo goloto. Tisti, ki sramoti, je torej osramočen. In kdor je dan v sramotenje mnogim, sme računati na zavetje trpečega služabnika z Golgote.
 
Naj se moje roke nikoli ne dotaknejo bratove časti.
 
XI. POSTAJA
Jezusa pribijejo na križ
 
Greh človeštva in greh vsakega človeka, mene in tebe, je tisti vešči rabelj, ki zabija žeblje čez zapestja in narti. Vendar niso žeblji tisti, ki držijo Jezusa pribitega na križu, pač pa ljubezen. Ljubezen do vseh, ki ne vemo, kaj delamo.
 
Naj me moja srečna krivda nikoli ne odtrga od takšnega in tako velikega Odrešenika.
 
XII. POSTAJA
Jezus izdihne
 
V Očetove roke je izročil svoj zadnji dih, svojega duha. In znova se je začelo resnično življenje sveta. Božji duh, ki je vel nad vodami, spet oživlja vsakega človeka in ga napravlja sposobnega za bivanje v Božji bližini. A zato je bil po Božjem načrtu potreben križ in ta zadnji dih.
 
Naj moj zadnji dih odide v tvoje roke, moj Odrešenik, da me izročiš Očetu.
 
XIII. POSTAJA
Jezusa dajo materi v naročje
 
Isto naročje, ki je sprejelo novorojenčka v betlehemski noči, je sprejelo truplo v noči kalvarijskega popoldneva. Tesnoba in radost, ko se prvič poraja življenje. Tesnoba in žalost, ko je to življenje navidez ugasnilo. A na obzorju je že jutro, velikonočno jutro, ko mine vsaka žalost in je tesnoba le še znak hrepenenja po ponovnem srečanju.
 
Naj te sprejema moje nevredno naročje, da boš ti mene nekoč sprejel v svoje.
 
XIV. POSTAJA
Jezusa položijo v grob
 
V grobno tišino. Mar vse besede, ki jih je izgovoril, odhajajo v molk spomina, ki bo vedno bolj medel? Mar je to konec, ko bo pečat zaznamoval nepovrat? Toda zadnje besede ne bo imela grobna tišina, ampak beseda velikonočnega jutra: Pridite k meni vsi. Jaz sem življenje in vstajenje.
 
Naj jo zaslišim nekoč tudi jaz.
 
Molimo. Dobri Oče, v svoji ljubezni si ustvaril človeka, da bi bival v tvoji bližini. V zgodovini si izravnal vsa naša kriva pota: ozri se na našo pot, ki jo izročamo v tvoje roke. Privadi nas na svojo bližino, če je treba tudi s križem, saj se je tvoj Sin prav po križu najbolj približal vsakemu človeku; zdaj pa s teboj v občestvu Svetega Duha živi in kraljuje vekomaj. Amen.
 
 
D. KRIŽEV POT ZA BRATE FRANČIŠKANE (3)
 
Uvod
Naj odtrga, prosim te, Gospod, mojo dušo od vsega, kar je pod nebom, ognjena in presladka moč tvoje ljubezni, da od ljubezni umrem zaradi ljubezni do tebe, ki si iz ljubezni zaradi ljubezni do mene hotel umreti.
 
1. postaja
Pilat obsodi Jezusa na smrt
 
Hvaljen, moj Gospod, v onih, ki zaradi tvoje ljubezni odpuščajo in prenašajo slabosti in trpljenje. Blagor njim, ki ostanejo v miru, zakaj ti, Najvišji, jih boš kronal.
 
Zakrknjenost in sovraštvo. Prikrito nasilje in strah za svoj položaj. Naš odrešenik, pred krivično človeško sodišče te je poslal nekdo, ki se boji za svoj položaj. Pijani od oblasti in prestrašeni ljudje so te postavili pred sodišče, ki ni poznalo usmiljenja. Zate, ki si usmiljenje, ni bilo niti kančka prizanesljivosti. Sodnik, podložen z nezmernostjo in hudodelstvi, je tokrat ustavil svojo politično dejavnost. Herod ni bil več njegov sovražnik. Ujela sta se. V strahu in obsodbi.
 
Nazadnje se je kraljestvo tako treslo, ko so prišli trije modri in oznanili rojstvo novega kralja. Takrat je bilo treba pobiti vse. Po triintridesetih letih je Herodom končno uspelo. Danes imajo še zadnjega nedolžnega otroka. Sedaj so ga prepustili uradnemu sodišču, da bi šlo vse po predpisih. Sodba je prevladala. Njeno kladivo je udarilo. Njene roke so čiste.
 
Mar ni Pilatov trenutek tudi moj, kadar se oklepam položaja in umetnega dobrega imena? Takrat, ko je moje življenje ohranjanje doseženega, sedenje na lovorikah. Ko se izgovarjam na pravice in intimnost; na to, da sem že tako dolgo v samostanu, da se mi ni treba več prilagajati. Ko se izgovarjam na to, da sem šele tako malo časa tukaj, da se mi še ni treba vživeti. Pilat živi tudi v meni, kadar se ne odločam za korenito hojo za Kristusom. Sčasoma bom prišel do tega, da bom moral svoj položaj obraniti na škodo brata, ki se ne zna toliko potegniti zase in nima toliko vpliva; na škodo brata, ki je v sebi krhek in ne zna varovati niti svojega življenja.
 
Blagor tistim, ki odpuščajo. Ne tistim, ki kdaj pa kdaj odpustijo. Tistim, ki jim je odpuščanje prišlo v meso in kri. Frančišek nam pokaže veliko vrednost odpuščanja, lepoto življenja v miru in spravi. Odpuščanje ni neobvezni dodatek hoji za Kristusom. Če se odločamo za Gospoda, se moramo nujno odločiti tudi za odpuščanje in spravo med seboj. Kdor ve, kaj je odpuščanje, ne obsoja. Če je odpuščanje naša drža, ne moremo uživati nad slabostmi bratov, se naslajati nad tem, kar je bratom spodletelo ali pa so namerno naredili narobe.
 
2. postaja
Jezus vzame križ na svoje rame
 
Gospod govori v evangeliju: “Kdor se ne odpove vsemu, kar ima, ne more biti moj učenec.” In: “Kdor hoče svoje življenje rešiti, ga bo izgubil.” Tisti človek zapusti vse, kar ima, ter izgubi svoje telo, kdor samega sebe v pokorščini popolnoma izroči v roke svojega predstojnika. In resnična pokorščina postane vse, karkoli stori ali reče takega, o čemer ve, da ni proti predstojnikovi volji, če je le dobro, kar dela. In če bi kdaj podrejeni videl kaj za svojo dušo boljšega in koristnejšega od tistega, kar ukazuje predstojnik, naj svoje poglede radovoljno žrtvuje Bogu; trudi naj se, da bo izpolnil, kar ukazuje predstojnik. To je resnična, v ljubezni utemeljena pokorščina: Bogu in bližnjemu daje, kar jima gre.
 
Besede so utihnile. Na vrsti je izvršitev kazni. Toda mučitelji imajo na voljo še mnogo idej. Z bičanjem so te že spravili na kolena. Sedaj te hočejo še počasi izmučiti. Pilatova žena je rekla: “Nič ne imej s tem pravičnim.” Oni si to razlagajo tako, da moraš kot obsojenec opraviti še njihovo delo, delo rabljev. Mučilno orodje, težka bruna, ki so živa podoba trdote sveta, moraš sam nesti na Kalvarijo. Kako bi lahko hladen les postal drevo življenja? Toda ti se trdote križa ne braniš, ampak ga objameš. Obenem si postal Abraham, Izak, drva in oven.
 
Gospod! Kako lahko postane nadležna pokorščina blagoslov? Naročaš nam, naj živimo polno, naj se ne pustimo ujeti v jarem suženjstva. Naše hiše pa postajajo večkrat kraji, kjer je pokorščina nekaj zastarelega. Redki si upajo naložiti križ predstojništva. Daj nam milost razumevanja, da se preko pokorščine razodeva tvoja volja, predstojnikom pa daj tenkočutno srce, da bodo znali modro nositi križ predstojništva s teboj. Gospod, ti si križ objel. Pod tvojimi nežnimi rokami je postajal drevo življenja. Naj naše bratsko življenje posveti tako, da bomo pokorščino sprejemali kot vez življenja in ljubezni med seboj.
 
3. postaja
Jezus pade prvič pod križem
 
Apostol pravi: “Črka mori, Duh pa oživlja.” Črka je ubila tiste, ki bi radi samo poznali besede, da bi jih ljudje imeli za modrejše od drugih ter bi si tako mogli pridobiti veliko bogastvo, ki bi ga dajali sorodnikom in prijateljem.
 
Gospod, v prahu ležiš! Kako je mogoče, da ti, ki si ozdravljal gobavce, ki si iz ognja potegnil obsedenca, ki si prišepnil Mojzesu, da je razdelil morje, ležiš v prahu ceste, v blatu sveta. Nisem vedel, da tudi ti lahko padeš. Mislil sem namreč, da je ideal to, da nikdar ne pademo. V tebi sem do sedaj videl moč. Ko so te gnali pred sodišče, te bičali in ti naložili križ, sem si rekel: vsaj obupal ne bo. Sedaj pa ležiš v prahu in miruješ.
 
S svojim padcem me ozdravljaš, kakor si ozdravil slepega. Mene ozdravljaš še nevednosti, napuha in lažne podobe o sebi. Mislim, da lahko obupam, da se lahko jezim že prvič, ko mi nekaj ne uspe. Kakor da bi morali vsi občudovati moja dela. Ti pa mi pokažeš, da je prava pot v izpolnjevanju Božje volje, v tem, da delam tisto, kar si mi naročil, in ne v tem, da to uspe.
 
Prvi padec je podoba nas, kadar obupavamo. Kadar vzamemo pravico v svoje roke. Kadar ne prosimo več predstojnika, ker nam je nekoč storil krivico; kadar nam je eno razočaranje nad bratom dovolj, da ga imamo v določenem predalu, kadar se že po prvem neuspehu v pastorali odločimo, da nismo za to. Gospod, kdaj bomo spoznali, da moramo izpolnjevati tvojo voljo, četudi v cestnem prahu, in da to zadostuje.
 
4. postaja
Jezus sreča svojo žalostno mater
 
Poslušajte, bratje moji: če blažena Devica Marija uživa toliko časti, kakor je prav, saj je Odrešenika nosila v svojem telesu; če je blaženi Janez Krstnik vztrepetal in se ni upal dotakniti roba Božjega svetnika; in če častimo grob, v katerem je nekaj časa počivalo Gospodovo telo; kako svet, pravičen in vreden mora biti tisti, kateri njega, ki ne bo več umrl, ampak bo večno živel in je poveličan ter ga “žele videti angeli”, drži v rokah, ga prejema s srcem in usti in ga daje drugim, da ga prejemajo.
 
Ko stopaš po tej cesti bolečin, se srečuješ z mnogimi zijali. Ko nosiš težko breme, te spremljajo udarci množice, udarjajo te tudi besede, ki jih drhal izgovarja. Kakor da bi se zgodovina odvijala nazaj. “Nekoč si govoril, da nas boš rešil,” zavpije nekdo… medtem ko začutiš ostrino prečnega trama; “blagor ubogim, kaj pa še,” zavpije drugi… in že te udari bič rekruta, ki je strokovno ugotovil, da se obotavljaš. A v trenutku se svet spremeni. Srečaš nekoga, ki ne bo pozabil na tvoje besede, ampak jih ima skrite v svojem srcu. Marija stoji pred teboj in za trenutek se srečata s pogledom. Neizmerno jo imaš rad že, ker je tvoja mati, ti veš, da je tudi najboljša učenka, v tem trenutku tudi edina. Zgodovina gre nazaj. Spomniš se njenih spodbud in molitev. Spomniš se, kako sta vsak dan z Jožefom iskala Božjo voljo. Po treh dneh sta te našla v templju. Tudi tokrat mora čakati tri dni.
 
Božja volja? Kdaj smo nazadnje razmišljali o njej? Kdaj je nazadnje resnično stopila v naše življenje? Koliko je v naših bratstvih sploh mogoče razmišljati o Božji volji? Marijina postaja je tudi naša postaja. Je vsakodnevna postaja svete maše, ko Jezus Kristus prihaja na naš oltar in se nam daje pod podobo kruha in vina. Marijina postaja nas vabi, da bi Kristusa ne samo prejemali, ampak tudi uresničevali njegovo voljo v ubogih, zapostavljenih in bolnih. Da ne bi med brati iskali samo tistega, s katerim je najlaže živeti, ampak predvsem tistega, ki najbolj potrebuje moje pričevanje… ali pa jaz njegovo. Včasih se je zato treba preriniti med množico.
 
5. postaja
Simon iz Cirene pomaga Jezusu nositi križ
 
… na kakršen koli način se ti bo zdelo bolje ugajati Gospodu Bogu in hoditi po stopinjah njegovega zgleda in uboštva, stori to z blagoslovom Gospoda Boga in v pokorščini do mene.
 
Cirena! Mesto, zelo oddaljeno od Jeruzalema. Kaj sploh počne tukaj? Kako se je znašel tu? Njega vojaki prisilijo, da nese tvoj križ. Ali ni lažje križa nositi sam? Ali nisi že dovolj izmučen, sedaj pa še ta nadloga, ki godrnja in se upira? Zaradi Simona tram ni nič lažji. Še bolj reže v ramena. Sedaj se moraš prilagajati.
 
Mi se v bratstvu prilagajamo tako, da sobrata pustimo, naj sam naredi. Ne razumemo, da je tudi to pot odrešenja. Naša bližina nas odrešuje. Morda nas še bolj odrešuje, ker povzroča bolečine. Toda to je pot svetosti. Svet bolj potrebuje zgled ljubezni in odpuščanja kot askeze, čeprav eno brez drugega ne gre. Ti si izkazal ljubezen Simonu tudi pod križem. Daj nam take ljubezni pod streho našega domačega samostana.
 
6. postaja
Veronika poda Jezusu potni prt
 
In bratje naj ubogim izkazujejo ljubezen, kakor jo imajo med seboj, kot pravi apostol: “Ne ljubimo z besedo ne z jezikom.”
 
Kakor kruh zavijemo v prt, tako je Veronika prišla in z belino prta ovila tvoj obraz. Množica je zato zmerjala tudi njo. Kaj počne ta vsiljivka! Se hoče delati pomembno… hoče vsem pokazati, kako dobra je? Proč z njo… in tudi Veronika dobi nekaj udarcev. Pri spremenjenju na gori so tvoja oblačila postala snežno bela. Tudi ta prt je snežno bel. Bleščeč od usmiljenja in tolažbe, od miru in ljubezni. Veronika prepozna v tebi majhnega in zapuščenega, ti pa ji s svojim obličjem poveš, da nikdar ne boš nehal obračati svojega obličja k nam, ko bomo posvečevali kruh na naših oltarjih.
 
Celo najsvetejša daritev včasih postane dolgočasna. Svete maše smo se že tako navadili, da gre včasih prehitro mimo nas. Veronikin zgled nam pokaže čudovito povezavo. Po Veronikinih rokah se naše spreobrnjenje sreča s tvojim obličjem, vsaka sveta maša ni samo izgovarjanje besed, ampak najgloblje dejanje moje vere, kjer ne ostane samo pri besedah, ampak se Božja milost prelije tudi v dejanja in odpuščanje. “Če prineseš svoj dar k oltarju, pa se spomniš, da ima tvoj brat kaj proti tebi… pusti svoj dar in se najprej spravi s svojim bratom.” Koliko sovraštva bi bilo med nami, če bi delali tako? Vsak dan, vsako mašo. In kakšne bi potem bile naše maše?
 
7. postaja
Jezus pade drugič pod križem
 
Mnogo jih je, ki tedaj, ko grešijo ali doživljajo krivico, mnogokrat zaradi tega dolžijo nasprotnika ali bližnjega.
 
Ne. Moj Gospod! Spet ležiš v prahu. Prvič sem se tolažil, da je to samo napaka. Da je to samo slučaj. Sedaj pa se je ponovilo. S celim telesom ležiš na kamnitem tlaku. Tokrat te križ bolj udari kot prej. Zdi se, da se ne boš mogel pobrati. Kolikim si zravnal kolena. Ali tvoja moč ne deluje pri tebi? Jezus, prosim te. Vzdigni se. Jaz nimam te moči, da bi ti pomagal. Še sam ne morem vstati, ko večkrat padem in ne morem več naprej. Tvoj križ pa je zame, kot bi moral dvigniti goro. Ne morem. Vojaki mislijo, da bodo udarci pomagali. Tvoje ranjeno telo obsujejo z novimi udarci. Vešče se izogibajo pretežkih udarcev, da ti ne bi kaj zlomili, kosti imajo navado lomiti na križu. Udarijo tako, da povzročijo bolečino, a ne zloma, da ne bi bilo predstave konec. Kmalu bodo ugotovili, da to ni samo predstava. Stotnik že nekaj sluti.
 
Gospod, očisti nam pogled, da v bratih ne bomo gledali hudo, ampak dobro. Tvoj drugi padec je znamenje, da si odločen nadaljevati to dramo tako, kot želi Oče, pravila pa ti postavljajo ljudje. Prav vsak greh mora dobiti rano na tvojem telesu. Drugič padeš zato, ker križev pot ni predstava. Ker ne želi, da smo v svojih hišah samo gledalci, ampak tisti, ki se dejavno izpostavimo in zato trpimo krivico in pomanjkanje. Naše hiše niso predstava. Kakor na tvojem križevem potu, gre tudi pri nas zares. Nakloni nam milost, da bomo to spoznali.
 
8. postaja
Jezus tolaži jeruzalemske žene
 
Nato naj jim dajo obleko preizkušnje: dve tuniki brez kapuce, pas, hlače in kaparon do pasu, če se ministrom kdaj ne bo pred Bogom zdelo primernejše kaj drugega. Po končanem letu preizkušnje naj jih sprejmejo v pokorščino, ko obljubijo vedno tako živeti in spolnjevati Vodilo.
 
Ob poti srečaš žene, ki jokajo nad tvojo bolečino. Ozreš se k njim in se jim s tem zahvališ za njihovo sočutje. Toda to, kar preživljaš, je tudi njihova usoda. To je resničnost, ki jo morajo tudi one živeti. Zapostavljanje, trpljenje, zavist, zakrknjenost. S tem se bodo srečali njihovi otroci. Katero srce bi ne vztrepetalo nad nedolžnim, ki je v nevarnosti, da se pokvari. Kdo ne bi jokal nad otrokom, ki je danes otroško brezskrben, a nezaustavljivo drsi v greh tega sveta. Mar ni mogoče, da bi vsaj naslednja generacija začela znova?
 
Tudi nam praviš, naj se najbolj oziramo na prihodnost tistih, ki pridejo za nami. Ali je slovenska frančiškanska provinca še oaza svetosti? Bo nekdo, ki bo želel živeti sveto, dobil pri nas vso podporo? Bo dobil odgovore na svoja vprašanja? Vzgoja mladih je stvar vseh. Vsak brat s svojim življenjem odloča, koliko življenja bo imela v sebi naša provinca v prihodnje. Bodimo resničen zgled. Mar ni mogoče, da bi vsaj naslednja generacija začela znova?
 
9. postaja
Jezus pade tretjič pod križem
 
Blagor služabniku, ki vse, kar ima dobrega, vrača Gospodu Bogu. Kdor si namreč kaj pridrži, skrije v sebi denar Gospoda, svojega Boga, in “se mu bo vzelo še to, kar je mislil, da ima.”
 
Ko so pred tebe v hišo spustili hromega, si ga dvignil, da se je postavil na noge. Takrat je množica veselo vzklikala nad tem, kakšno moč imaš. Niso razumeli. Niso vedeli, da tvoja in Očetova ljubezen presega vsako hromost, vsako klecavo koleno. Sedaj, ko spet ležiš v prahu, množico podžgeš. Drhal pobesni. Začnejo razmišljati, kakšen trik si uporabil, da si ozdravil tistega hromega. Priletijo novi kamni in pljunki. Ti so iz razočaranja. Bil si naš vzornik. Zdaj nisi več.
 
In ko neki brat naredi napako, ga močno polomi… takrat imamo v rokah dogmatske razlage in pravne norme, po katerih je kriv. Izbrišemo tudi tisto, kar smo ob njem doživeli do tedaj, kakor da bi bilo vse zlagano. Takrat, ko bi najbolj potreboval objema in podpore… takrat mu naložimo še ugotovitev, da se je marsikdaj prej sprenevedal. Jezus, sedaj se ne moreš več pobrati. Teh nekaj korakov te kar odvlečejo. Mislijo si. Ne bomo izpustili velikega finala. To je naš čas.
 
10. postaja
Jezusa slečejo in mu ponudijo vina z žolčem mešanega
 
Bratje naj se ne prepirajo in ne govorijo slabega drug o drugem, temveč naj se med seboj ljubijo.
Vsi bratje naj skrbno pazijo, da ne bodo o nikomer govorili slabo in da se ne bodo pričkali z besedami; trudijo naj se marveč, da ohranjajo molk, kadar jim Bog daje milost.
 
Še zadnjič sam pokončno stojiš. Slečejo ti obleko. Treba je paziti. Scela je tkana. Gre naravnost na tekmovanje, kjer jo bodo izžrebali. Tudi s križa boš lahko opazoval: kockanje in bedaste pogovore. Tvoja suknja bo najvišji dobitek za zmagovalca. Za tistega, ki bo najbolje goljufal.
 
Poznamo slačenje več vrst. Jemanje dobrega imena, jemanje obleke, jemanje miru. Vse to je čistost. Čistost v mislih, besedah in dejanju. Čistost namenov in dejanj, čistost do moških in žensk. Daj, da bomo živeli po obljubah in jih razumeli kot priložnost za srečno življenje. Naj tvoji trije sveti ne bodo omejitev, ampak tri vrata, ki naredijo naše življenje že na tem svetu bolj polno in osrečujoče.
 
11. postaja
Jezusa pribijejo na križ
 
Molimo te, presveti Gospod Jezus Kristus, tukaj in v vseh tvojih cerkvah, ki so po vsem svetu; in te hvalimo, ker si s svojim svetim križem svet odrešil.
 
Križ. Eno najstrašnejših mučilnih orodij, kar se jih je spomnila človeška neumnost. Obsojenec visi med nebom in zemljo. Križ ti vzame dostojanstvo, vzame ti bližnje, vzame ti prijatelje in apostole. Prej si se oklepal križa, zdaj se ne moreš okleniti nikogar več. Razpet med nebom in zemljo lebdiš, ne zamudiš nobenega trenutka. Zato je to čakalnica na smrt, v kateri je na tvojih ustih molitev.
 
Toda tvoj križ postane drevo življenja. Na Aronovi palici je pognalo zelenje, križ pa rodi kaplje tvoje krvi, čudovite rože. Hoteli so te ustaviti, da bi nikdar več ne vznemirjal njihove farizejske drže. Toda tvoje roke sedaj objemajo ves svet. Prej si oznanjal v Jeruzalemu, Betlehemu, Nazaretu in še kje, danes pa kažeš, da boš oznanjal od vzhoda do zahoda – tvoje roke kažejo na vse strani neba.
 
Daj nam gorečnosti, da bomo lahko oznanjali in se ne bomo nikdar ustavili, če nas bo evangelij nagovoril. Po svoji božji besedi nam daj Svetega Duha, ki nas bo vodil naprej – k tebi, ki si veselje in življenje.
 
12. postaja
Jezus umrje na križu
 
Ljubimo torej Boga in ga molimo s čistim srcem in s čisto dušo, kajti on, ki to želi nad vse, je rekel: Pravi molilci bodo molili Očeta v duhu in resnici. Vsi namreč, kateri ga molijo, ga morajo moliti v duhu in resnici.
 
Ko se približa konec tvojega zemeljskega življenja, je v tvojem srcu ljubezen. Pri zadnji večerji si učencem umil noge, sedaj pa vsemu svetu umiješ srca, saj prosiš Očeta, naj odpusti tvojim krvnikom. V tej vesoljni odvezi smo majhni. Ne moremo odpustiti tistim, ki so nam naredili kaj po nesreči. Kaj šele, da bi odpustili tistim, ki so nam škodovali nalašč. Gospod, kažeš, da odpuščanje nima mej. Hvala ti za ta zgled.
 
Umrl si prej, preden so ti zlomili kosti. Za vojake ne bo dela. Predstave je konec. Toda sedaj si ne želijo več predstave. V njihovih srcih je tesnoba. Tisti nemir, ki bo počasi začel pripovedovati o večnem življenju. Postal si jagnje. Judje so si pripravili pasho na križu. Rimljani so se spreobrnili. Naj ne bomo samo razširjevalci tvojega evangelija, ampak tisti, ki se bomo zaradi njega spreobračali.
 
13. postaja
Jezusa snamejo s križa in položijo Mariji v naročje
 
…njegove matere smo, kadar ga nosimo v svojem srcu in svojem telesu po ljubezni in po čisti in iskreni vesti in kadar ga rojevamo s svetimi dejanji, ki morajo drugim svetiti za zgled.
 
Sedaj, ko je vse opravljeno, se nad kalvarijskim gričem razlega mir. Utihnile so obtožbe in udarci. Mnogi mislijo, da so opravili dobro delo. Mnoge je strah, ker so sodelovali. Pod križem pa mati, njeno naročje in solze. Čeprav upa, je njena bolečina zelo velika. Ni izgubila vere, le človeško krhka je in ihti. Bolečina, ki bi razparala vsako srce, je v njenem materinskem srcu. Naročje, ki je pred 33 leti zaživelo, danes čuti hlad trupla. Preveč za človeka, preveč za mater.
 
Daj nam moči, da bomo v težavah življenja zmagali. Da bomo vzdržali, ko bo težko. Ko nas zadene trpljenje, naj iščemo tolažbo v tebi. Vedno si nam govoril: “Kaj ste strahopetni? Ali še nimate vere?” Naj ljudje, ki bodo prihajali k nam, vedo, da naša odločnost in podpora izhajata iz vere in ljubezni. “Verujem. Pomagaj moji neveri!”
 
14. postaja
Jezusa položijo v grob
 
O kako nekaj svetega in ljubkega, dobrodejnega in ponižnega, pomirjujočega in prijetnega, ljubeznivega in nad vse zaželjenega je imeti takšnega brata in sina,
 
ki je dal življenje za svoje ovce in je prosil Očeta za nas, govoreč: Sveti Oče, ohrani v svojem imenu te, ki si mi jih dal.
 
Ko te polagajo v grob, se izpostavijo tudi tisti, ki so prej stali od daleč. Nikodem in Jožef iz Arimateje se izpostavita pred Pilatom. To bi ju lahko stalo položaja in imetja. Njunega obiska ni mogoče skriti. Judje vse izvedo. Tvoje telo počiva v grobu. Čakanje. Neskončen in utrudljiv je čas mirovanja. Bolj kot vsi udarci križevega pota.
 
Gospod, daj nam vztrajnosti. Naj spoznamo, da naši bratje v težavah na potrebujejo naše pomoči ampak predvsem našo prisotnost. Biti v težavah je tako, kot biti v grobu. Če čakamo vstajenja, ni treba, da nas iz tega groba izbezajo. Obvezno pa je, da smo zraven.
 
“Osamljen brat je brat v nevarnosti.”
 
Po namenu svetega očeta:
Oče naš. Zdrava Marija.
 


4. PRAZNIK MARIJE ANGELSKE V PORCIUNKULI (2. AVGUST)
 
A.      OBRED NA DAN PRED PRAZNIKOM SV. MARIJE ANGELSKE (1. AVGUST)
 
Duhovnik, oblečen v bel večernični plašč, nese relikvije sv. Frančiška k oltarju.
 
Med procesijo se poje:
 
Poslalo je nebo moža,
vršil je dela čudežna;
nebesa slepim je odprl,
čez morje suho pot utrl.
 
Ko Egipčani so prišli
ob vse, prišel je on bogat.
A bil je ubog, berač nazvan,
bil bednim je v tolažbo dan.
 
Z apostoli je bil peljan
do razodetja novega;
da v siromaštvu živel je
Frančišek le za Kristusa.
 
Postavil tu šotore tri,
ves vnet – kot Peter govori.
Saj po njegovem zgledu je
zapustil brez pridržka vse.
 
Besedi Božji, milosti
se ves pripravljen prepusti
in poln ponižne vdanosti
proslavlja Troedinega.
 
Kot tujec tu – kreposti poln
popravlja trojni božji hram,
ko v blagih dušah Kristusu
postavlja njega vreden dom.
 
Zdaj in ob smrti pridi k nam,
Frančišek sveti, oče naš
in nas, otroke Evine
iz spanja zbudi smrtnega. Amen.
 
Nato se poje slavospev na čast sv. Mariji Angelski:
 
Marija, ti pri Jezusu izprosiš milost vsakemu.
 
Pod svoje varstvo sprejmi nas, ki v tvoji cerkvi molimo.
 
Obvaruj nas, služabnike, zablod in vsega hudega in daj, da bomo bali se edino srda Božjega.
 
Če pa nesrečni pademo, naj greh svoj obžalujemo, da jok kesanja nam srce očisti grešnih madežev.
 
Pomagaj nam, da tu zvesto Frančiška v vsem posnemamo, v življenju svetem, v treznosti, v nedolžnosti in čistosti.
 
V molitvi vroči radi se naj z Bogom pogovarjamo. Minljivo naj preziramo, plačilo večno iščemo.
 
Naj nam srce očiščeno v ljubezni sveti plameni, ki smo jo Kristusu dolžni za milost opravičenja.
 
Naj tebi, Jezus, čast doni, ki rojen iz Device si. Očetu, Duhu Svetemu od vekomaj do vekomaj. Amen.
 
Ko se vrne k oltarju, zapojejo:
 
•      Vpričo vseh živih jo poveličujte.
•      Ker vam je izkazala svoje usmiljenje.
 
•      Prosi za nas, naš oče Frančišek,
•      da postanemo vredni obljub Kristusovih.
 
•      Gospod, usliši mojo molitev
•      in moj klic naj pride k tebi.
•      Gospod z vami.
•      In s tvojim duhom.
 
Molimo. O Bog, ki si hotel vse dobrine ljudem deliti po svoji presveti nad angele povišani Materi, po njej podeli nam, ki se spominjamo njenega tebi posvečenega svetišča, da sedaj dosežemo odpuščanje grehov in obilje milosti, potem pa družbo blaženih in veselje nebeškega bivališča.
 
O Bog, ki po zaslugah našega blaženega očeta Frančiška poveličuješ svojo Cerkev z novim zarodom, podeli nam, da bomo po njegovem zgledu prezirali, kar je posvetnega, in se vedno veselili nebeških darov. Po Kristusu, našem Gospodu. Amen.
 
Na koncu se podeli blagoslov z relikvijami sv. očeta Frančiška.
 
 
B. OBRED NA PRAZNIK SV. MARIJE ANGELSKE (2. AVGUST)
 
1. Uvod
Zapojemo pesem
 
Voditelj:
Porciunkula je bila kraj, kjer se je sv. Frančišek najraje zadrževal. Tu je začel svojo duhovno pot in po njej odraščal. Tu je ustanovil red manjših bratov; tu je izkazal svojo ljubezen in veliko pobožnost do Božje Matere; tu je prejel veliko odpuščanje in tu je zaključil svoje zemeljsko življenje. Ko častimo Angelsko Gospo, naj najdemo navdih za lastno rast in razvoj na poti evangeljskega življenja, ki ga je Frančišek sprejel in se mu popolnoma prepustil.
 
2.      Hvalnica Psalm 84
Kako ljuba so tvoja prebivališča, Gospod nad vojskami! *
Moja duša hrepeni, kar medlí po Gospodovih dvorih!
 
Moje srce in moje telo vriskata, *
kličeta k živemu Bogu.
 
Celo vrabec si najde dom in lastovka gnezdo za svoje mladiče *
pri tvojih oltarjih, moj Kralj in moj Bog, Gospod nad vojskami.
 
Blagor njim, ki prebivajo v tvoji hiši: *
vedno te bodo hvalili.
 
Blagor človeku, ki najde svojo moč v tebi, *
srce ga vleče na potovanje.
 
Ko hodijo po dolini joka, jo spreminjajo v zelenico s studencem, *
tudi zgodnji dež jo pokriva z blagoslovi.
 
Ko hodijo, jim pogum narašča, *
dokler na Sionu ne ugledajo Gospoda.
 
Gospod, Bog nad vojskami, usliši mojo molitev, *
poslušaj, o Bog Jakobov!
 
Poglej na nas, o Bog, naš varuh, *
ozri se na obličje svojega maziljenca!
 
En dan v tvojih dvorih *
je res boljši kakor tisoč drugih.
 
V hiši svojega Boga raje ostanem na pragu, *
kakor da bi prebival v šotorih krivičnosti.
 
Gospod Bog mi je kakor sonce in zavetje, *
Gospod daje milost in slavo.
 
Bog ne odkloni nobene dobrine *
tistim, ki živijo pošteno.
 
Gospod nad vojskami, *
blagor človeku, ki vate zaupa.
 
3. Berilo
Berilo iz Legende maior svetega Bonaventura
 
Porciunkula je bila stara, zapuščena cerkev, posvečena Devici, Božji Materi. Frančišek je bil zelo predan Kraljici sveta, in ko je videl zapuščeno cerkev, se je tam naselil, da bi jo popravil. Slišal je, da so jo pogosto obiskovali angeli, zaradi česar so cerkev imenovali sv. Marija Angelska. Odločil se je, da tam ostane iz spoštovanja do angelov in ljubezni do Kristusove Matere. Ta kraj je ljubil bolj kot katerikoli drug kraj na svetu. Tu je začel svoje redovno življenje v malem; tu ga je srečno zaključil. Ko je umiral, je to mesto najbolj priporočil svojim sobratom, ker je bilo najljubše Blaženi Devici. To je bil kraj, kjer je sv. Frančišek utemeljil red manjših bratov po Božjem navdihu in Božja previdnost ga je vodila, da je popravil tri cerkve preden je ustanovil red in pričel oznanjati evangelij. To je pomenilo, da je od materialnih stvari napredoval k duhovnim dosežkom, od manjšega k večjemu in je nekako preroško pokazal na svoja kasnejša dejanja.
 
Ko je Frančišek živel ob cerkvi naše Gospe, je molil k njej, ki je spočela Besedo, polna milosti in resnice ter jo neprestano v solzah prosil, naj ga naredi za svojega glasnika. Potem je na priprošnjo Matere Usmiljenja prejel pravega evangeljskega duha, ki je obrodil sadove.
 
Z neopisljivo ljubeznijo je objel Mater našega Gospoda Jezusa. Kakor je sam dejal, je ona naredila Gospoda za našega brata in po njej smo našli usmiljenje. Za Kristusom je položil vse svoje zaupanje v njo in jo vzel za svojo zaščitnico zase in za svoje brate.
 
(Bonaventura, Leg. Maior 2,8; 3,1;9,3)
 
Berilu lahko sledi pridiga ali tiha molitev.
 
4.      Vsa lepa si, Marija
 
•      Vsa lepa si, Marija.
•      In izvirnega madeža ni na tebi.
 
•      Ti slava Jeruzalema.
•      Ti veselje Izraela.
 
•      Ti čast našega ljudstva.
•      Ti zagovornica grešnikov.
 
•      O, Marija.
•      O, Marija.
 
•      Devica najmodrejša.
•      Mati preblaga.
 
•      Prosi za nas.
•      Priporoči nas Gospodu Jezusu Kristusu.
 
5.      Molitev
Voditelj lahko izbere prošnje iz besednega bogoslužja, Lavretanske litanije ali Gospodovo molitev. Bogoslužje zaključi z naslednjo ali podobno molitvijo:
 
Nebeški Oče, Frančiškovo srce si napolnil s posebno ljubeznijo do Matere tvojega Sina Jezusa in do Porciunkule. V tem svetem kraju si hranil njegovo duhovno življenje in ga navdihnil, da je ustanovil Red manjših bratov. Na priprošnjo naše Angelske Gospe naj bomo trdni v veri in ostanemo zvesti svojemu poklicu. Podari nam to po svojem Sinu Jezusu Kristusu, našem Gospodu. Amen.
 
Zapojemo primerno Marijino pesem.
 


5.      SPOMIN SMRTI SV. OČETA FRANČIŠKA TRANSITIUS (ZVEČER 3. OKTOBRA)
 
A. PRVA OBLIKA
 
Vstopna pesem: V raju blaženem
 
Komentator:
Bratje in sestre. Zbrali smo se v ozračju vere in veselja. Pri tem bogoslužnem opravilu se bomo spomnili Frančiškove smrti, ali bolje, njegovega prehoda iz zemeljskega življenja v nebeško veselje. To dejanje naše vere ima globok pomen. Skušajmo tudi mi gledati na smrt z vedrim in veselim pričakovanjem. Pri tem naj nam pomaga priprošnja svetega očeta Frančiška.
 
Duhovnik:
Milost našega Gospoda Jezusa Kristusa, ljubezen Boga Očeta in občestvo Svetega Duha z vami vsemi.
 
Vsi: In s tvojim duhom.
 
Duhovnik:
Molimo. Nebeški Oče, znamenja trpljenja svojega Sina si vtisnil v telo svetega očeta Frančiška, da bi nam srca vnemal z ognjem svoje ljubezni. Naj prosi za nas, da bomo v smrti podobni tvojemu Sinu in z njim deležni vstajenja. Po našem Gospodu Jezusu Kristusu tvojemu Sinu, ki s teboj v občestvu Svetega Duha živi in kraljuje vekomaj. Amen.
 
Vsi: Amen.
 
Komentator:
Zdaj pa prisluhnimo besedam svetega Bonaventura, kako opisuje zadnje trenutke Frančiškovega življenja, njegove želje in zadnja navodila.
 
Bralec:
Ko se je približal trenutek njegovega odhoda, je dal poklicati svoje brate, ki so bili takrat v tistem kraju, ter jih je tolažil o svoji smrti z ljubeznivimi besedami in jih z očetovsko ljubeznijo opominjal k ljubezni do Boga.
 
Začel je govoriti o pomembnosti potrpežljivosti, o uboštvu, o zvestobi do rimske Cerkve. Pred vse pa je na prvem mestu postavil evangelij.
 
Ko so ga tako bratje, ki so bili zbrani okrog njega, poslušali, je razširil in prekrižal svoje roke v znamenje križa (kajti vedno in nad vse je ljubil to znamenje) in blagoslovil vse brate, prisotne in odsotne, v moči in v imenu Križanega. Potem je zopet spregovoril: “Bodite trdni, o vsi sinovi, v boječnosti do Gospoda in v njej vedno vztrajajte. Že prihajajo skušnjave in stiske, a blagor tistim, ki bodo vztrajali na začeti poti! Moj odhod h Gospodu je blizu, zato vas vse priporočam njegovi milosti!”
 
Ko je končal s temi ljubeznivimi besedami je naročil bratom, naj mu prinesejo evangeljsko knjigo ter mu preberejo odlomek iz Janezovega evangelija, ki se začenja: “Pred velikonočnim praznikom ...”
 
•      Gospod z vami.
•      In s tvojim duhom.
•      Iz svetega evangelija po Janezu.
•      Slava tebi, Gospod.
 
Duhovnik:
Tisti čas, pred velikonočnim praznikom je Jezus vedel, da je prišla njegova ura, ko pojde s tega sveta k Očetu. Ker je ljubil svoje, ki so bili na svetu, jim je izkazal ljubezen do konca. Med večerjo je hudič že vdihnil odločitev v srce Juda Iškarijota, Simonovega sina, da ga izda. Ker je Jezus vedel, da mu je Oče dal vse v roke in da je prišel od Boga in se vrača k Bogu, je vstal od večerje, odložil vrhnjo obleko, vzel prt in se z njim opasal. Nato je vlil vode v umivalnik in začel učencem noge umivati in jih brisati s prtom, s katerim je bil opasan. Ko pride k Simonu Petru, mu ta reče: “Gospod, ti mi boš noge umival?” Jezus mu odvrne: “Tega, kar jaz delam, ti zdaj še ne razumeš, a spoznal boš pozneje.” Peter mu reče: “Ne boš mi umival nog, nikoli ne!” Jezus mu odgovori: “Če te ne umijem, ne boš imel deleža z menoj.” Simon Peter mu reče: “Gospod, potem pa ne samo nog, temveč tudi roke in glavo.” Jezus mu pravi: “Kdor se je skopal, mu ni treba drugega, kakor da si umije noge, in je ves čist. Tudi vi ste čisti, vendar ne vsi.” Vedel je namreč, kdo ga bo izdal, zato je rekel: ‘Niste vsi čisti.’ Ko jim je umil noge in vzel vrhnjo obleko, je spet prisedel in jim rekel: “Razumete, kaj sem vam storil? Vi me kličete Učitelj in Gospod. In prav pravite, saj to sem. Če sem vam torej jaz, Gospod in Učitelj, umil noge, ste tudi vi dolžni drug drugemu umivati noge. Zgled sem vam namreč dal, da bi tudi vi delali tako, kakor sem jaz storil vam.
 
To je Kristusov evangelij.
 
Vsi: Hvala tebi, Kristus.
 
Komentator:
Nato je Frančišek začel vzklikati psalm: “S svojim glasom kličem h Gospodu, s svojim glasom prosim Gospoda,” in ga zmolil do kraja. Tudi mi se pridružimo svojemu očetu Frančišku in ga zapojmo.
 
Vsi:
S svojim glasom kličem h Gospodu,*
s svojim glasom prosim Gospoda.
 
Pred njim izlivam svojo tožbo,*
pred njim izrekam svojo stisko.
 
Ko moj duh omaguje v meni,*
ti poznaš vse moje steze.
 
Na poti, po kateri hodim,*
so mi nastavili zanko.
 
Oziram se na desno in levo,*
in glej, nikogar ni, ki bi se zmenil zame.
 
Nikjer ne najdem pribežališča zase,*
nikogar ni, ki bi mu bilo mar za mojo dušo.
 
K tebi, o Gospod, kličem in vpijem,*
govorim: “Ti si moje zatočišče, moj delež v deželi živih.”
 
Prisluhni mojemu ječanju,*
kajti postal sem zelo slaboten!
 
Reši me pred mojimi preganjalci,*
kajti močnejši so od mene!
 
Izpelji iz ujetništva mojo dušo,*
da se bom zahvaljeval tvojemu imenu.
 
Pravični me bodo obdali,*
ko mi boš povrnil z dobrim.
 
Bralec:
Utrgal se je glas, zapičil v temo. Planila je tišina z enim samim skokom in obstala. Vsem je zazvenelo v ušesih, kamen je bil na srcu, žareč pesek v očeh. Dih jim je zastal na pol poti, čela so se nagubala. “Tiho! Ne diha več ...!” Nalahno se je sklonil Leon. Prisluhnil je, napeto poslušal.
 
“Le moje srce bije ...” V grozi je zaječal, se vrgel na kolena ob Frančiška: “Frančišek, moj Frančišek ...”
 
Udarilo je v brate. Vzelo jim je sok vsega živega, da so se kakor srebrot ovili okrog Frančiška in tiho zrli v temo. Praznota je z mrzlo roko segla po njih. V glavi je butala topa, silna bolečina. “Prisluhni!”
 
Glasovi prihajajo, žuborijo, se drobijo, raztezajo, skačejo, se vrtijo, padajo, vstajajo, vriskajo, živijo in se leskečejo kakor iskrice sonca na rosah. “To so bratci škrjančki!” so vzkliknili bratje in kamen na njih srcih se je razpočil in zajokali so na ves glas. “Škrjančki ...” je zamolklo izgovorila Jakoba in obstala z lučjo pri vhodu kakor kip. Padale, padale so ji solze kakor jagode na črno obleko. Zdrknila je na kolena, se zvila in zgrudila k Frančišku. Poljubljala je njegove svete rane in jih močila s solzami. Vso noč je čula z brati.
 
Pevci zapojejo antifono:
Pozdravljen, sveti oče, luč domovine, oblikovalec manjših, podoba kreposti, pot pravičnosti in vodilo življenja, pripelji nas iz pregnanstva telesa v nebeško kraljestvo.
 
•      Frančišek, ubog in ponižen, stopa bogat v nebesa.
•      Slavijo ga nebeški spevi.
 
Duhovnik:
Molimo. Dobri Oče, po tvoji milosti je naš serafski oče Frančišek postal podoben Jezusu Kristusu v uboštvu in ponižnosti. Naj hodimo po isti poti za tvojim Sinom in se združujemo s teboj v veseli ljubezni. Po Kristusu, našem Gospodu.
 
Vsi: Amen.
 
Komentator:
O Bog, ki si nam v svetem Frančišku, ubogem in ponižnem, dal živo podobo Kristusa, prosimo te, da tudi nas vodiš po poti za svojim Sinom, da tudi nam podeliš močno vero in izraz zaupanja. Izraz vere je, da nas je Oče ustvaril za dobroto in je izraz zaupanja, da nas Oče kljub silam greha, ki nas trgajo od tega cilja, vedno spremlja in vodi, čeprav včasih po ovinkih in stranpoteh, k sebi. Pridružimo svojo vero in zaupanje molitvi srca, ki takole veruje, zaupa in moli:
 
Bralec:
Gospod, poglej na nas!
 
Ustvaril si nas le malo nižje od angelov. Določil si nam živeti v tvoji ljubezni. Mi pa to milost iz dneva v dan mečemo v blato, kakor nevredno trnje.
 
Nisi nas ustvaril, da bi pluge kovali v meče. Ustvaril si nas, da bi želi žito in ne trpljenja. Nisi nas ustvaril, da bi s sovraštvom v očeh srečevali človeka.
 
Ustvaril si nas, da bi gradili svet ljubezni in spoštovanja.
 
Nisi nas ustvaril, da bi nas zasledovale temne sence preteklosti.
 
Ustvaril si nas, da bi se ozirali v sončno prihodnost.
 
Nisi nas ustvaril, da bi gojili in negovali maščevanje. Ustvaril si nas, da bi krivice pozabljali, odpustili in jih poravnali.
 
Gospod želimo si tega miru. Miru, ki pomirja našo dušo in naša dejanja.
 
Takega miru nam svet ne more dati. Podari nam ga Ti, Gospod, ne zato, da bi ga zadrževali zase, temveč, da bi ga dali tudi tistim, ki ga željno čakajo.
 
Pesem: Frančišek, sončni naš brat
 
•      Gospod z vami.
•      In s tvojim duhom.
 
•      Blagoslovi naj vas Gospod in vas varuje.
•      Amen.
 
•      Razjasni naj svoj obraz nad vami in vam bodi milostljiv.
•      Amen.
 
•      Obrne naj svoje obličje k vam in vam da svoj mir.
•      Amen.
 
•      To naj vam podeli vsemogočni Bog, Oče in Sin + in Sveti Duh.
•      Amen.
 
•      Pojdite in ostanite to noč v miru.
•      Bogu hvala.
 
Pesem: Ultima
 
 
B. DRUGA OBLIKA
 
K:      Tistih nekaj dni, ki so svetemu Frančišku preostali v življenju, je preživel v hvalnicah h Gospodu. Svoje nadvse ljubljene sinove je spodbujal, naj z njim slavijo Kristusa.
 
Sam pa je, kolikor je mogel, zapel besede psalma: “S svojim glasom sem klical Gospoda, s svojim glasom sem prosil Gospoda” (Ps 141).
 
Tudi vse stvarstvo je vabil, naj hvali Boga, spodbujajoč jih k Božji ljubezni z nekaterimi besedami, ki jih je sam sestavil.
 
Še več, celo samo smrt, ki je vsem ljudem nekaj strašnega in bolečega, je spodbujal k hvali in, ko ji je hitel naproti, jo je sprejel kot ljubljenega gosta: “Dobrodošla, moja sestra smrt!”
 
Pesem:
Pozdravljen, sveti oče, luč domovine, oblikovalec manjših, podoba kreposti, pot pravičnosti in vodilo življenja, pripelji nas iz pregnanstva telesa v nebeško kraljestvo.
 
Uvod
 
•      V imenu Očeta in Sina in Svetega Duha.
•      Amen.
•      Milost in mir Boga, našega Očeta, in Gospoda Jezusa Kristusa naj bo z vami vsemi.
•      In s tvojim duhom.
 
K:      Ob sončnem zahodu, dne 3. oktobra 1226, je na ravnini pod Assisijem umiral človek, ki je v pesmi izražal popolno veselje, da se bo kmalu za večno srečal z Gospodom.
 
Njegovo življenje je bila čuječa delavnost, pobožni dar ljubezni za brate, nenehno iskanje ubogega in križanega Kristusa v veri, v poslušanju Božje besede in v vztrajni molitvi.
Spodbujeni od Frančiškovih besed, ko je umiral: “Jaz sem svoje izpolnil. Naj vas pouči Kristus, kar morate narediti vi!”, premislimo svoj krščanski in redovni poklic, da bi svoje dolžnosti uresničevali z večjo velikodušnostjo.
 
Pesem:
V raju blaženem kraljuješ (vse tri kitice)
 
D:      Molimo. Nebeški Oče, znamenja trpljenja svojega Sina si vtisnil v telo svetega očeta Frančiška, da bi nam srca vnemal z ognjem svoje ljubezni. Naj prosi za nas, da bomo v smrti podobni tvojemu Sinu in z njim deležni vstajenja. Po našem Gospodu Jezusu Kristusu tvojemu Sinu, ki s teboj v občestvu Svetega Duha živi in kraljuje vekomaj. Amen.
 
1. berilo:
Berilo o smrti sv. Frančiška iz spisov sv. Bonaventura
 
Ko se je bližala ura njegove smrti, je poklical k sebi vse brate, ki so bili takrat pri Porciunkuli, da bi jim dal besede spodbude ob svoji bližnji smrti. Z resnično očetovsko ljubeznijo jih je opominjal, naj ljubijo Boga.
Dolgo je govoril o potrpežljivosti, o uboštvu in o zvestobi do svete katoliške Cerkve. Pred vsemi drugimi stvarmi je dajal prednost svetemu evangeliju.
Nad brati, ki so sedeli okoli njega, je stegnil roke v obliki križa, in v moči in imenu Križanega je blagoslovil vse navzoče in odsotne brate.
Še več, dodal je: “Sinovi, bodite močni in vztrajajte v Gospodovem strahu. Ker se približujejo skušnjave in preizkušnje, naj bodo veseli tisti, ki vztrajajo v teh stvareh, ki so jih začeli živeti. Bližam se Bogu. Njegovi milosti priporočam vse vas.”
Ko je končal s tem milim opominjanjem, si je dal predragi Božji mož prinesti evangeljsko knjigo in je prosil, naj berejo odlomek svetega Janeza: “Pred velikonočnim praznikom je Jezus vedel, da je prišla njegova ura, ko pojde s tega sveta k Očetu, in ker je vzljubil svoje, ki so bili na svetu, je tem izkazal ljubezen do konca (Jn 13,1). Potem je, kolikor je mogel na glas, molil besede psalma:
 
Psalm 141:
S svojim glasom sem klical Gospoda, s svojim glasom sem prosil Gospoda.
 
K:      Ta psalm je prepeval sveti Frančišek vse do besed: “Mene čakajo pravični, da mi povrneš.”
Končno, ko so se v njem dopolnile vse skrivnosti, se je njegova presveta duša ločila od telesa in je bila sprejeta v neskončnost Božje ljubezni.
(Legenda maior XIV, 56)
 
Pesem:
O presveta duša, ob ločitvi katere prihajajo naproti nebeščani, se veseli zbor angelov in slavna Trojica vabi rekoč: Ostani z nami na vekomaj.
 
D:      Molimo. Serafinski oče, sveti Frančišek. Ob sončnem zahodu, ob uri tvojega prehoda iz tega zemeljskega življenja v nebeško, obdan s svojimi jokajočimi sinovi, si ti, patriarh ubogih, z ugaslimi očmi ne zaradi svoje starosti, ampak zaradi premnogih solz, razširil svoje roke v obliki križa in si s posebno ljubeznijo blagoslovil kot oče Jakob vse navzoče brate. Sedaj te prosimo; s svojo očetovsko dobroto hiti na pomoč tudi nam, ki se spominjamo tvoje smrti, in prosi za nas istega Gospoda Jezusa Kristusa za milost blagoslova. Kristus je pokazal v tebi skrivnostno moč križa. On živi in kraljuje z Bogom Očetom in Svetim Duhom vekomaj.
 
Vsi: Amen.
 
2. berilo:
Pismo brata Elija ob smrti svetega Frančiška
 
Ljubega brata v Kristusu Gregorija in vse brate pozdravlja brat Elija, grešnik.
Preden začnem govoriti, vzdihujem in jočem. Zakaj ravno tisto, pred čemer sem trepetal, je prizadelo mene in tudi vas … Od nas je odšel naš tolažnik, ki nas je nosil na svojih ljubečih rokah. Kot popotnik se je odpravil v tiste nebeške višine on, ki je bil tako ljubljen od Boga in ljudi.
Prisotnost našega brata in očeta Frančiška je bila prava luč s svojo vero in življenjem ne samo nam, ampak tudi njegovim bližnjim in daljnim. Odlična luč najvišje Luči, ki razsvetljuje temine in vodi na pot miru in večnega odrešenja tiste, ki hodijo v smrtni senci. Kakor sonce sveti na nebu, tako sveti njegovo srce in nam kaže nebeško kraljestvo. Z ognjem svoje ljubezni je vnemal duše: Srca očetov so se odprla otrokom. Nespametni so začeli dojemati ravnanje pravičnih in po vsem svetu je raslo novo ljudstvo za Gospoda.
Vse do skrajnih meja zemlje slavijo Gospodovo ime in njegova dela občuduje vse stvarstvo. Zato odstranite od sebe vsako žalost. Če hočete jokati, jokajte zaradi sebe in ne za našim očetom Frančiškom. Nam, ki še živimo, vedno znova preti smrt. Frančišek pa je iz smrti že prešel v življenje. In sedaj naj vam povem novico o resnično novem čudežu. Do sedaj se še ni slišalo, da bi kakšen človek nosil podobno znamenje, ki se je uresničilo v Kristusu, Božjem Sinu.
Malo pred smrtjo se je Frančišek prikazal kot križani. Na svojem telesu je bil zaznamovan s petimi ranami kot z resničnimi Kristusovimi pečati…
Torej bratje, slavite Gospoda in se mu zahvaljujte za njegovo usmiljenje in spominjajte se našega brata in očeta Frančiška v slavi njega, ki ga je hotel poveličati pred ljudmi in angeli …
In prosite Kristusa, da bi nam Gospod, po njegovi priprošnji podelil svojo sveto milost. Amen.
 
Prošnje za vse potrebe
 
D:      Dragi bratje in sestre. Spominjamo se velikih del, ki jih je Gospod izvršil po svojem služabniku svetem Frančišku. Polni zaupanja prosimo
Gospoda zase in za potrebe vsega sveta:
 
Prosimo te, usliši nas!
 
•      Za sveto Cerkev, ki jo je ustanovil Kristus za odrešenje sveta, da bi s pomočjo Svetega Duha in pod vodstvom papeža in škofov bila za vse znamenje Božje milosti in družbenega miru.
 
•      Za vse ljudi, da bi s ponižnostjo sprejeli sporočilo ljubezni, ki nam jo je prinesel Kristus in jo je razglašal sveti Frančišek.
 
•      Za vse voditelje ljudstva, da bi po Božji volji znali reševati problem medsebojnega sožitja s pravo vestjo, pravičnostjo in razumevanjem.
 
•      Za vse ljudi, da bi čutili odgovornost za spoštovanje pravic drugih brez nasilja in izkoriščanja.
 
•      Za vse frančiškanske skupnosti, da bi izpričevale svetu uboštvo in bratsko ljubezen v Kristusu.
 
•      Za nas vse tukaj zbrane, da bi nas v življenju razsvetljevala in podpirala zavest, da smo s Kristusom.
 
D:      Z očetom Frančiškom, ki je na svoji poti iskanja doživel, da je njegov pravi oče Oče v nebesih, prosimo, kakor nas je naučil naš Gospod Jezus Kristus:
 
Oče naš.
 
Molimo. O Bog, ki si v svetem Frančišku Asiškem, ubogem in ponižnem, podaril svoji Cerkvi živo podobo Kristusa; podeli nam, ki hodimo za tvojim Sinom po poti evangelija, da se bomo združili s teboj v ljubezni in veselju. Po Kristusu, našem Gospodu. Amen.
 
Pesem: Ultima in mortis hora
 
Blagoslov
Frančiškov blagoslov bratu Leonu (str. 170)
 
Za konec pesem: O moj Bog, dopusti mi
 
 
 



V. POSVETITVE 
1. OBRED OBNOVITVE ZAOBLJUB, 16. APRIL
 
1. Uvod
Zbrani zapojejo pesem. Voditelj lahko izpostavi Najsvetejše za kratko adoracijo v tišini, potem pa uvede opravilo s temi ali podobnimi besedami:
 
Bratje, v našem redu je običaj, da se vsako leto 16. aprila, na dan, ko je Frančišek s prvimi brati leta 1209 izročil svoje zaobljube papežu Inocencu III., zberemo in obnovimo svoje zaobljube. Namen te obnove je, da se spominjamo začetkov Vodila našega reda, Frančiškove predanosti in predanosti njegovih bratov, njihovih obljub, da bodo sledili evangeliju, da se spomnimo svoje gorečnosti, ko smo začeli to življenje, in da se odločimo ponovno izročiti same sebe tem idealom.
 
Molimo, da bomo z Božjo pomočjo in s posredovanjem blažene Device Marije in sv. Frančiška ponovno oživili začetno gorečnost in se ponovno izročili življenju, ki ga izpovedujemo.
 
2. Hvalnica
Sledi molitev ene od ur molitvenega bogoslužja ali drugi psalmi zahvaljevanja Bogu za dar vere, npr. Ps 116, 1217
 
Kaj naj povrnem Gospodu *
za vse dobro, kar mi je storil?
 
Kelih odrešenja bom dvignil *
in klical bom ime Gospodovo.
 
Svoje zaobljube Gospodu bom izpolnil *
pred vsem njegovim ljudstvom.
 
Dragocena je v očeh Gospodovih *
smrt njegovih zvestih.
 
O Gospod, zares sem tvoj služabnik, *
tvoj služabnik sem, sin tvoje dékle.
 
Moje vezi si raztrgal, zato ti bom daroval zahvalno daritev, *
klical bom ime Gospodovo.
 
3. Berilo
Odlomek iz Svetega pisma, iz Vodila ali drugega frančiškanskega vira. Voditelj poda misli k berilu in se spominja milosti poklicanosti ter potrebe za neprestano spreobračanje.
 
Berilo iz prvega pisma apostola Pavla Korinčanom (1 Kor 1,2631)
 
Glejte, bratje, kakšni ste poklicani! Ni vas veliko modrih po mesu, ni vas veliko mogočnih, ni vas veliko plemenitih po rodu. Nasprotno, Bog si je izbral tisto, kar je v očeh sveta nespametno, da bi osramótil modre. Bog si je izbral tisto, kar je v očeh sveta slabotno, da bi osramótil tisto, kar je močno. Bog si je izbral tisto, kar je na svetu neplemenito po rodu in zaničevano, tisto, kar ne biva, da bi izničil to, kar biva, da se pred Bogom ne bi ponašal noben človek. Iz njega pa ste vi v Kristusu Jezusu, ki je za nas postal modrost od Boga, pravičnost, posvečenje in odrešenje, da bi se  kakor je pisano  tisti, ki se ponaša, ponašal v Gospodu.
 
Berilo iz Potrjenega Vodila
 
Vodilo in življenje manjših bratov je spolnjevanje svetega evangelija našega Gospoda Jezusa Kristusa z življenjem v pokorščini, brez lastnine in v čistosti. Brat Frančišek obljublja pokorščino in spoštovanje gospodu papežu Honoriju in njegovim zakonito izvoljenim naslednikom ter rimski Cerkvi. Drugi bratje so dolžni ubogati brata Frančiška in njegove naslednike.
 
ali
Berilo iz Oporoke sv. Frančiška
 
Ko mi je Gospod dal brate, mi ni nihče pokazal, kaj moram storiti. Toda sam Najvišji mi je razodel, da moram živeti po vzoru svetega evangelija. In jaz sem dal na kratko in preprosto zapisati in gospod papež mi je potrdil. Tisti, ki so prihajali, da bi sprejeli to življenje, so razdali ubogim vse, kar so mogli imeti. Bili so zadovoljni z eno tuniko, zakrpano znotraj in zunaj, s pasom in hlačami. Več nismo hoteli imeti.
 
4. Obnovitev zaobljub
Bratje prosijo za milost stanovitnosti, za odpuščanje prekrškov proti Vodilu in svojim zaobljubam. Voditelj lahko takole uvede izpoved obnovitve zaobljub:
 
Gospod Bog, prihajamo predte in se zavedamo svojih grehov, še bolj pa se zavedamo tvoje milosti in neskončne dobrote. Tako si ljubil svet, da si ob svojem času poslal svojega Sina, rojenega iz Device Marije po Svetem Duhu, da bi v polnosti živel naše življenje. Ko je svet postal hladen, si poslal drugega, da bi hodil za tvojim Sinom: našega blagoslovljenega očeta Frančiška. Ubožec iz Assisija nam je za vse čase zapustil evangeljski način življenja, ki ga je potrdila sveta Cerkev. To Vodilo je res Duh in Življenje, bistvo evangelija. Poklical si nas v ljubezni, vsakega z njegovim imenom, v bratstvo ljubezni. Zdaj z obnovljenim duhom odgovarjamo Gospodovemu klicu. Spominjamo se zaveze, ki si jo za vedno utrdil v nas. Zopet obljubljamo, da bomo živeli evangelij našega Gospoda Jezusa Kristusa v pokorščini, brez lastnine in v čistosti. V molitvi te prosimo, da nas potrdiš, šibke in grešne, s svojo usmiljeno milostjo, da bomo lahko zvesti do konca življenja.
 
Zbrani zapojejo pesem:
 
O pridi, Stvarnik, Sveti Duh,
obišči nas, ki tvoji smo,
napolni s svojo milostjo
srce po tebi ustvarjeno.
 
Ime je tvoje Tolažnik
in dar Boga najvišjega,
ljubezen, ogenj, živi vir,
posvečevalec vseh stvari.
 
Razsvetli z lučjo nam razum,
ljubezen v naša srca vlij,
v telesni bedi nas krepčaj,
v slabosti vsaki moč nam daj.
 
Odženi proč sovražnika
in daj nam stanoviten mir,
pred nami hodi, vodi nas
in zla nas varuj vsakega.
 
Po tebi naj spoznavamo
Očeta in Sina Božjega,
in v tebe trdno verujemo,
ki izhajaš večno iz obeh. Amen.
 
•      Pošlji svojega Duha in prerojeni bomo.
•      In prenovil boš obličje zemlje.
 
Molimo. Začni, prosimo, Gospod, naša dejanja s svojim navdihovanjem in spremljaj jih s svojo pomočjo, da se vse naše molitve in vsa naša dela vselej s teboj začno in s tvojo milostjo končajo. Po Kristusu, našem Gospodu. Amen.
 
Vsi:
Vsemogočni, presveti, najvišji in najvzvišenejši Gospod,
sveti in pravični Oče,
Kralj nebes in zemlje,
slavim te, ker si me v svoji ljubezni poklical,
naj hodim po stopinjah tvojega Sina, našega Gospoda, Jezusa Kristusa,
po načinu življenja, ki si ga razodel svetemu Frančišku.
 
Okrepljen z močjo Svetega Duha
ti z vso gorečnostjo svojega srca obnavljam zaobljubo,
da bom živel v pokorščini, brez lastnine in v čistosti;
obenem se zavezujem,
da se bom življenja in Vodila manjših bratov,
ki ga je potrdil papež Honorij,
zvesto držal,
kakor to določajo Konstitucije reda manjših bratov.
 
Nakloni mi, sveti Oče,
da bom s pomočjo Marije Brezmadežne,
ki je, Devica, postala Cerkev in vzor posvečenega življenja,
in na priprošnjo našega očeta svetega Frančiška in vseh svetnikov
ter s pomočjo bratov
mogel vztrajati v sveti odločitvi
in le po tvoji milosti mogel priti k tebi, Najvišji;
ti, ki v popolni Trojici nedeljivo Eden
živiš in kraljuješ v slavi na vse veke vekov.
Amen.
 
Gvardijan: Kdor bo to spolnjeval, naj ga v nebesih napolni blagoslov najvišjega Očeta, na zemlji naj ga napolni blagoslov njegovega ljubljenega Sina s Svetim Duhom Tolažnikom in z vsemi nebeškimi močmi in vsemi svetniki. In brat Frančišek, naš mali služabnik, nam zagotavlja ta najsvetejši blagoslov.
 
Amen.
 
Voditelj s temi ali podobnimi besedami povabi brate, da si izrazijo mir:
 
Frančišek je bil nosilec miru, ki ga je prejel od Gospoda; sledimo mu tudi mi in si podarimo ta Gospodov dar.
 
5. Molitev
Bratje! Ko obnavljamo svojo zaobljubo, da bomo sledili Frančišku, prosimo:
Moj Bog in moje vse!
 
Gospod, odpusti nam naše mnoge prekrške proti Vodilu in našim zaobljubam;
- pomagaj nam, da si bomo medsebojno odpuščali.
 
Gospod, naredi iz nas orodje tvojega miru;
- pomagaj nam graditi tvoje kraljestvo miru na svetu.
 
Naj naše življenje vere, dobrih del in molitve
- pritegne mnoge v Gospodovo hišo.
 
Obvaruj nas, da ne bomo živeli v preteklosti in počivali na zaslugah drugih;
- daj nam novo življenje in zaupanje v tvoje vodstvo.
 
Gospod, podari mir tistim bratom, ki so hodili pred nami;
- naj najdejo popolni mir v tvoji ljubezni.
 
Oče v nebesih, naj te vse hvali
- kajti samo ti si živi in pravi Bog.
 
Oče naš.
 
Molimo. O Bog, njim, ki te ljubijo, si pripravil nevidne dobrote, vlij nam v srce svojo gorečo ljubezen, da bomo tebe z vsem srcem in nad vse ljubili in tako dosegli tvoje obljube, ki presegajo vsa naša pričakovanja.
 
Varuj, prosimo, Gospod, po priprošnji blažene Device Marije, to družino vsake stiske in, ker ti je vdana z vsem srcem, jo milostno in usmiljeno brani sovražnega zalezovanja.
 
O Bog, ki si nam v hoji za svojim Edinorojenim Sinom dal za vodnika in zapovednika sv. Frančiška, podeli milostno, da bomo zaslužili biti v nebesih deležni slave tistega, katerega spomin danes slavimo. Po Kristusu, našem Gospodu. Amen.
 
6. Blagoslov
Če je izpostavljeno Najsvetejše, sledi evharistična pesem in blagoslov, sicer kot sledi.
 
•      Gospod z vami.
•      In s tvojim duhom.
•      Blagoslovi naj vas Gospod in vas varuje.
•      Amen.
•      Pokaže naj vam svoj obraz in se vas usmili.
•      Amen.
•      Obrne naj svoje obličje k vam in vam da mir.
•      Amen.
•      Gospod naj vas blagoslovi, bratje, Oče in Sin in + Sveti Duh.
 
•      Amen.
 
Zapoje se primerna pesem.
 
 
2. POSVETITEV JEZUSOVEMU SRCU
 
A. O ljubeznivi Zveličar, rad bi ti izkazal svojo globoko hvaležnost in ti vsaj nekoliko zadoščeval za svoje grehe. Zato se popolnoma posvetim tvojemu presvetemu Srcu in sklenem, da se bom s pomočjo tvoje milosti varoval greha. O presveto Srce Jezusovo, izlij svoj obilni blagoslov na svojo sveto Cerkev, na Božje ljudstvo in njegove služabnike, zlasti pa na Frančiškove redove in na našo provinco. Pravične podpiraj, grešnike spreobrni, umirajočim stoj ob strani, naše pokojne sprejmi k sebi in na srca vseh razširi kraljestvo svoje ljubezni. Amen.
 
B. Gospod Jezus Kristus, Odrešenik sveta! Sveti Duh, ki nam je bil podarjen kot sad tvojega trpljenja, smrti in vstajenja, je izlit v naša srca. Po zakramentu krsta si položil svojo roko na nas. Po zakramentu evharistije si hrana na našem romanju.
 
Hočemo biti za vedno tvoji. Zato se ti danes posvetimo. Oblikuj naše srce po podobi svojega Srca. Izpolni svojo obljubo, da boš vse ljudi in vse stvari pritegnil k sebi, tudi na tistih ljudeh, ki te iščejo, in na tistih, ki so ravnodušni do tebe ali tebe in tvojo Cerkev napadajo. Pokliči vse k sebi, da bo en pastir in ena čreda. Daj, da bo Cerkev postala ogenj, ki bo povsod vidno svetil v svet. Daj nam goreti v ljubezni do tebe in do ljudi. Naredi nas za prepričljive glasnike tvojega evangelija.
 
3. POSVETITEV JEZUSU KRISTUSU KRALJU
 
Dobri Jezus, Zveličar človeškega rodu, ozri se na nas, ki v globoki ponižnosti klečimo pred tvojim oltarjem. Tvoji smo, tvoji hočemo biti. Da bi pa mogli biti s teboj trdneje sklenjeni, glej, zato se danes vsak izmed nas radovoljno posveti tvojemu presvetemu Srcu.
 
Tebe mnogi niso nikdar poznali, mnogi pa so tvoje zapovedi zaničevali in te zavrgli. Usmili se obojih, dobrotljivi Jezus, in pritegni vse k svojemu svetemu Srcu.
Kralj bodi, Gospod, ne samo vernih, ki niso nikdar odpadli od tebe, temveč tudi izgubljenih sinov, ki so te zapustili; daj, da se skoraj vrnejo v Očetovo hišo, da ne umrejo od uboštva in lakote.
Kralj bodi tistih, ki jih slepi verska zmota ali loči razkol, in pokliči jih nazaj v zavetje resnice in k edinosti vere, da bo kmalu ena čreda, en pastir.
Daj, Gospod, svoji Cerkvi varno in blagonosno prostost; daj vsem narodom red in mir; daj, da se bo od kraja do kraja zemlje razlegal en glas: Bodi hvala Božjemu Srcu, ki nas je rešilo, slava in čast mu vekomaj. Amen.
 
 
4. POSVETILNA MOLITEV MARIJINEMU BREZMADEŽNEMU SRCU
 
O Marija, kraljica presvetega rožnega venca, pomoč kristjanov in pribežališče človeškega rodu! Danes se posvetimo in izročimo tvojemu brezmadežnemu Srcu.
Sprejmi nas v svoje materinsko varstvo in nam pomagaj, da bomo po tvojem zgledu vestno spolnjevali vse dolžnosti, živeli po Božjih in cerkvenih zapovedih, vdano nosili trpljenje in ostali do konca stanovitni v veri in zaupanju v Božjo previdnost.
 
Varuj nas, o Mati, da te ne bomo nikdar žalili z grehi. Posebej sklenemo, da se bomo varovali grehov zoper vero, upanje in ljubezen, grehov preklinjanja in nečistosti, grehov jezika in nevoščljivosti, grehov sovražnosti in vsake hudobije.
 
Obljubimo ti, o Božja Mati, da bomo posvečevali Gospodove dneve. Po tvoji želji bomo za spreobrnenje grešnikov radi molili rožni venec in s pobožnostjo prvih petkov in prvih sobot zadoščevali Jezusovemu in tvojemu Srcu za vse žalitve, s katerimi vaju žalimo mi in Bogu odtujeni svet.
 
O Mati Marija, srednica vseh milosti, izprosi nam, da bomo stalno živeli v posvečujoči milosti, ostali zvesti do konca tebi in tvojemu Sinu ter te vso večnost častili in ljubili z vsemi angeli in svetniki. Amen.
 


5. POSVETITEV DEVICI MARIJI
 
Mati, ko ti izročamo svet, vse ljudi in vse narode, ti izročamo tudi samo posvetitev sveta in jo polagamo v tvoje materinsko srce.
 
O brezmadežno srce! Pomagaj nam premagovati grožnje zla, ki se tako lahko zakorenini v srcu današnjega človeka in ki s svojimi neizmernimi učinki že pritiska na sedanje življenje, in je videti, da zapira pota v bodočnost.
Reši nas lakote in vojne!
Reši nas grehov jedrske vojne, nepreračunljivega samouničenja, vojne vseh vrst!
 
Reši nas grehov zoper človeško življenje od prvih začetkov!
 
Reši nas vseh vrst krivice v družbenem, narodnem in mednarodnem življenju!
 
Reši nas lahkomiselnega teptanja Božjih zapovedi!
 
Reši nas poskušanja, da bi v srcih ljudi pogasili samo Božjo resnico!
 
Reši nas, da ne zgubimo zavesti, kaj je dobro in kaj zlo!
 
Reši nas grehov zoper Svetega Duha. Reši nas!
 
Mati Kristusova, poslušaj ta krik, ki je obtežen s trpljenjem vseh ljudi, s trpljenjem celotne družbe.
 
Pomagaj nam z močjo Svetega Duha, da bomo premagali sleherni greh: človekov greh in “greh sveta”, greh vseh različnih oblik.
 
Naj se v zgodovini sveta znova pokaže zveličavna moč odrešenja, moč usmiljene ljubezni! Naj zaustavi zlo! Naj preoblikuje našo vest. Naj se v tvojem brezmadežnem srcu vsem ljudem razodene Luč upanja!
 
(Janez Pavel II.  na praznik oznanjenja 1984)
 
 
6. POSVETITEV SLOVENSKEGA NARODA MARIJI
 
Presveta Devica Marija!
Ti si Jezusova mati; ti si ga pod srcem nosila, ga rodila in z njim pod križem trpela.
Ti si tudi naša mati; tvoja materinska roka nas je varovala skozi vso zgodovino.
Tebi izročamo sami sebe, da bi v molitvi in pokori spreminjali svoja srca.
Tebi izročamo naše družine, da bi bile odprte za življenje in bi mladim odkrivale duhovne vrednote.
Tebi izročamo cerkev na Slovenskem, da bi v zvestobi evangeliju gradila edinost.
Tebi izročamo slovensko domovino, da bi napredovala v luči vere in krščanskega izročila.
Tebi izročamo naše rojake po svetu, da bi ostali zvesti Bogu in svoji domovini.
Tebi, naša Mati, se danes vsi skupaj posvetimo.
Sprejmi nas v svoje varstvo, in nas izroči svojemu Sinu Jezusu, našemu Odrešeniku, ki živi in kraljuje vekomaj. Amen.
 
(Molitev, s katero so slovenski škofje na praznik Marijinega vnebovzetja, 15. avgusta 1992, na Brezjah, Ptujski Gori in Sveti Gori posvetili slovenski narod Materi Mariji.)
 
 
7. POSVETITEV KRŠČANSKIH DRUŽIN
 
Jezus, naš Odrešenik, prišel si iz nebes, da si svet razsvetljeval s svojim naukom in zgledom. Večji del svojega življenja si hotel preživeti v nazareškem domu skupaj s svojo materjo Marijo in s skrbnim rednikom svetim Jožefom. Tako si posvetil nazareško družino, da bi bila zgled vsem krščanskim družinam. Sprejmi milostno to našo družino, ki se ti zdaj podari in posveti. Varuj jo in jo brani, ohranjaj v njej vero, utrjuj upanje in poživljaj ljubezen do Boga in do ljudi. Daj, da vsi njeni člani dosežejo večno srečo.
 
O Marija, Jezusova in naša Mati, s svojo materinsko ljubeznijo nam izprosi, da Jezus milostno sprejme to našo posvetitev in nam vedno naklanja svoj blagoslov.
 
Sveti Jožef, zvesti Jezusov in Marijin varuh, pomagaj nam s svojo mogočno priprošnjo v vseh dušnih in telesnih nevarnostih na naši poti v večni dom, da bi se tam vsi člani naše družine veselili v družbi svete nazareške družine in bi skupaj slavili nebeškega Očeta vekomaj. Amen.
 
Sveta družina  prosi za nas!
 
 
VI. BLAGOSLOVI 
1. FRANČIŠKOV BLAGOSLOV
 
Blagoslovi naj te Gospod in te varuje.
Pokaže naj ti svoj obraz in se te usmili.
Obrne naj svoje obličje k tebi in ti da mir.
Gospod naj te blagoslovi, brat.
 
 
2. BLAGOSLOV SVETE KLARE
 
V imenu Očeta in Sina in Svetega Duha.
Amen.
Blagoslovi naj vas Gospod in vas varuje. Razjasni naj svoj obraz nad vami in naj vam bo milostljiv.
 
Obrne naj svoje obličje k vam in vam da svoj mir, vam, moje sestre in hčere, in vsem, ki bodo prišle in bodo vztrajale v naši skupnosti, in vsem drugim, ki bodo v vsem redu vztrajale do konca v svetem uboštvu.
 
Jaz, Klara, Kristusova dekla, sadika našega svetega očeta Frančiška, sestra in mati vam in drugim ubogim sestram, prosim, čeprav nevredna, našega Gospoda Jezusa Kristusa pri njegovem usmiljenju in po priprošnji njegove presvete matere Marije, svetega nadangela Mihaela in vseh svetih Božjih angelov ter vseh Božjih svetnikov in svetnic, da bi vam sam nebeški Oče podelil in utrdil nad vami svoj najsvetejši blagoslov v nebesih in na zemlji: na zemlji, da vas obogati z milostjo in svojimi krepostmi med svojimi služabniki in deklami v svoji vojskujoči se Cerkvi, v nebesih pa, da vas poviša in poveliča med svojimi svetniki in svetnicami v zmagoslavni Cerkvi.
 
Blagoslavljam vas v svojem življenju in po svoji smrti, kakor morem in več kakor morem z vsemi blagoslovi, s katerimi mi je Oče usmiljenja blagoslovil in bo blagoslavljal v nebesih in na zemlji svoje duhovne sinove in hčere in s kakršnimi sta sleherni duhovni oče in duhovna mati blagoslavljala in bosta blagoslavljala svoje duhovne sinove in hčere. Amen.
 
Vedno ljubite Boga in svoje duše ter duše vseh svojih duhovnih sester in zmeraj skrbite, da boste izpolnjevale, kar ste obljubile Gospodu.
 
Gospod naj bo vedno z vami in naj stori, da boste vselej z njim. Amen.
 
 
3. BLAGOSLOV HABITA
 
•      Naša pomoč je v imenu Gospodovem, ki je ustvaril nebo in zemljo.
•      Gospod z vami. In s tvojim duhom.
 
Molimo. O Bog, v čistem naročju Device Marije si svojega Sina oblekel v umrljivo človeško telo. Blagoslovi to redovno oblačilo, ki je podoba Kristusovega križa. Naj si bratje prizadevajo, da ga bodo po zgledu in priprošnji svetega Frančiška spoštljivo nosili in s svojim življenjem posvečevali ter se spominjali, da so oblekli Kristusa, križanega in vstalega, ki s teboj v občestvu Svetega Duha živi in kraljuje vekomaj. Amen.
 


4. BLAGOSLOV ŽIVALI NA PRAZNIK SV. FRANČIŠKA ASIŠKEGA
 
Prisluhnimo odlomku iz knjige Carla Carretta, Jaz, Frančišek (str. 82 84)
 
Če hočemo videti, je treba dobro gledati. Povedal sem vam že, da pred svojim spreobrnjenjem stvari nisem videl. Vrstile so se mimo mene kot nekaj tujega, kot okras pokrajine. Zdaj sem jih videl. Z vso pozornostjo sem jih ogledoval. Opazoval sem, da tudi stvari gledajo mene. Morda – zakaj pa ne! – so iskale način, kako bi navezale stik z menoj. Morda bi me razumele. Poskušal sem govoriti z njimi … in uspelo mi je.
 
Nekoč sem potoval prek Rietijskega jezera, namenjen v samotišče pri Grecciu, in neki ribič mi je podaril majhnega vodnega ptiča.
 
Z veseljem sem ga sprejel, potem pa sem odprl pest in ptička nagovoril, naj zleti v prostost. Toda ni hotel, ampak je lepo počenil na moji dlani kot v gnezdu. Začel sem moliti in sem se zamaknil. Ko sem se spet zavedel, kot da sem se vrnil od nekje daleč, sem v dlani zagledal ptička, ki me je gledal, z glavico nagnjeno ne levo stran. Ljubeznivo sem ga opazoval in mu prigovarjal, naj odleti. Toda čakal je na moj blagoslov. Potem je mirno odletel.
 
In kaj naj bi vam rekel o prijateljstvu, ki se je spletlo med menoj in nekim sokolom? Nekaj časa sem preživel v samoti, kamor sem se bil umaknil, da bi v miru molil. Opazil sem, da je prav blizu tistega kraja gnezdil sokol. Postala sva prijatelja, skupaj sva jedla, dolgo sva opazovala eden drugega. Sokol se je navadil, da me je budil, ko je bil čas za molitev, bodisi ponoči ali ob zori za hvalnice.
 
Na to svojo dolžnost ni nikoli pozabil in bil je zelo točen. Prišlo je celo tako daleč, da je storil še več, kot je bilo v njegovi navadi. Ko je opazil, da sem oslabel, me ponoči ni več budil, ampak samo zjutraj za hvalnice.
 
Menim, da ga je Bog sam uporabil in me po njem vodil.
 
Lahko se tudi smejete, in po pravici, saj nimate izkušenj te vrste. Meni pa se je to dogajalo in bilo mi je tako všeč, da sem se z vsemi stvarmi pogovarjal v raznih pridigah.
 
Narava, živali so tako navajene v človeku videti svojega sovražnika, da zbežijo, čim se jim približa.
 
Dolge rodove človek ne dela drugega, kakor da živali pretepa, ubija in muči. Živalim je prišel strah pred človekom v kri in pred njim takoj utihnejo ali pa v strahu zbežijo.
 
Prizadeval sem si, da bi jim dal razumeti, da sem jim prijatelj. Najprej so se čudile, potem pa so mi verjele. Približale so se mi. In poslušale so me. To me je napolnjevalo s takim veseljem, da sem bil ves iz sebe.
 
Bilo je, kot da se mi odpirajo nove razsežnosti Božjega kraljestva.
 
Bilo je, kot da prejemam nove dokaze za obstoj Boga.
 
Bilo je, kot da se je prek vsake mere pomnožilo število mojih bratov in sester.
 
Nekega dne, ko sem bil pri Porciunkuli, sem na smokvi ob svoji celici zagledal škržata, ki je neutrudno prepeval.
Stegnil sem roko proti njemu in mu rekel:
“Brat škržat, pridi k meni.” Prišel je, kot da je razumel moje vabilo, ter sedel na mojo dlan. Potem sem mu rekel: “Brat škržat, zapoj in z veseljem hvali Gospoda, svojega in mojega stvarnika.”
 
Brez obotavljanja je ubogal. Začel je peti in ni prenehal, vse dokler nisem tudi jaz sam začel peti hvalnice Gospodu. Ko me je zaslišal, je umolknil. Ko sem jaz utihnil, je spet začel peti on, kot da pojeva v koru.
 
Osem dni je ostal tam na veji pred mojo celico. Ko sem prihajal domov, sem ga pogladil z roko in pustil se je božati, kot da v tej prijaznosti uživa.
 
Komaj sem mu rekel: “Brat škržat, zapoj!” je s svojo pesmijo napolnil mojo celico.
 
Nekoč mi je blizu Greccia eden od sobratov prinesel zajčka, ki se je ujel v zanko. Rekel sem živalici: “Brat zajček, zakaj si se pustil ujeti? Pridi k meni.” Brž ko sem ga spustil, mi je skočil v naročje in se udobno spravil spat. Čez nekaj časa sem ga ljubeznivo pogladil in mu rekel: “Pojdi, vrni se nazaj v prostost gozda!” Toda, ko sem ga položil na tla, mi je skočil nazaj v naročje. Ostal je pri meni tako dolgo, dokler nisem bratom naročil: “Odnesite ga v gozd.” Potem ga nisem več videl.
 
Da, lahko se smejete! Vi, ljudje modernega časa, ste vse preveč razumarji in tudi to je eden od vzrokov vaše zagrenjenosti. Jaz pa sem izkustveno doživljal povezanost, ki obstaja med naravo in tistim, kar je nad njo, in razumel sem, da mnogokrat preprosto ne vidimo vsega tistega, kar nas obdaja.
 
Slepi smo in večina stvari se nam izmakne. Zato mislim, da so samo otroci bolj sposobni razumeti in čeprav jih ne upoštevamo, prav oni bolje vidijo. Jezus ni brez razloga rekel: “Če ne postanete kakor otroci, ne pridete v nebeško kraljestvo.”
 
Voditelj:
Bog je ustvaril živali na kopnem, v vodi in v zraku. Določil jih je, da služijo človeku. Živali so nekako vključene tudi v Božji odrešitveni načrt. Na Noetovi barki so bile tudi živali. Zaveza, ki jo je Bog sklenil z Noetom, velja na neki način tudi živalim. Jagnje je bilo že v stari zavezi nosilec Božjih obljub. Velika riba je rešila Jona. Krokarji so hranili Elija.
 
Ljudje pa nismo vselej znali prav ravnati z živalmi. Zato je živalim prišel strah pred človekom v kri in pred njim takoj utihnejo ali pa v strahu zbežijo. Svetega Frančiška Asiškega, ki je v vsaki živali videl sled Stvarnika, pa svet živalstva prepozna in se mu kot udomačen približa: ptice mu sedajo v dlani, sokol ga budi ob zori za hvalnice in blag dotik Frančiškove roke naredi volka krotkega. Frančišek je odkril, da vse stvari sestavljajo eno samo celoto, ki jo je zasnoval in ustvaril Bog, ki je Oče.
 
Molimo. Vsemogočni Bog, vse stvarstvo priča o tvoji veličini in dobroti. Izročil si ga človeku, da ga uporablja, spolnjuje in se ti zanj zahvaljuje. Prosimo te, blago+slovi te živali in jih na priprošnjo svetega Frančiška Asiškega varuj pred boleznimi in nezgodami, nam pa pomagaj, da bomo s poduhovljenim odnosom do Božjega stvarstva z živalmi lepo ravnali in zanje skrbeli. Naj se veselimo vsega, kar si ustvaril. Po Kristusu, našem Gospodu. Amen.
 


5. BLAGOSLOV KRUHA NA PRAZNIK SV. ANTONA PADOVANSKEGA
 
Nebeški Oče, slavimo te in se zahvaljujemo za naš vsakdanji kruh, tvoj dar, sad zemlje in dela človeških rok. Blago+slovi ta kruh v čast svetemu Antonu. Uči nas, da bomo vse tvoje darove delili z ubogimi, potrebnimi in lačnimi. Vsa čast in slava Tebi po Jezusu Kristusu, našem Odrešeniku, ki s teboj v občestvu Svetega Duha živi in kraljuje vekomaj. Amen.
 
 
6. BLAGOSLOV LILIJ NA PRAZNIK SV. ANTONA PADOVANSKEGA
 
•      V imenu Očeta in Sina in Svetega Duha. Amen.
•      Naša moč je v imenu Gospodovem, ki je ustvaril nebo in zemljo.
•      Gospod z vami. In s tvojim duhom.
 
Molimo. Vsemogočni, večni, pravični in usmiljeni Bog, pomagaj nam slabotnim, da bomo zaradi tebe delali, kar vemo, da hočeš, in vedno hoteli, kar je tebi všeč; da bomo notranje očiščeni in notranje razsvetljeni z ognjem Svetega Duha mogli hoditi po stopinjah tvojega ljubljenega Sina, našega Gospoda Jezusa Kristusa, in po tvoji milosti mogli priti k tebi, Najvišji. Po Kristusu, našem Gospodu. Amen.
 
Evangelij (Mt 6,24-33)
 
+ Iz svetega evangelija po Mateju.
 
Tisti čas je rekel Jezus svojim učencem: “Ne bodite v skrbeh za svoje življenje, kaj boste jedli ali kaj boste pili, in ne za svoje telo, kaj boste oblekli.
Ali ni življenje več kot jed in telo več kot obleka? Poglejte ptice neba! Ne sejejo in ne žanjejo niti ne spravljajo v žitnice, in vendar jih vaš nebeški Oče hrani. Ali niste vi več vredni kot one?
Kdo izmed vas pa more s svojo skrbjo dodati svojemu življenju en sam komolec? In za obleko, kaj ste v skrbeh?
Poučite se od lilij na polju, kako rastejo. Ne trudijo se in ne predejo, toda povem vam:
Še Salomon v vsem svojem veličastvu ni bil oblečen kakor ena izmed njih.
Če pa Bog tako obláči travo, ki je danes na polju, jutri pa vržejo v peč, mar ne bo mnogo bolj oblačil vas, maloverni? Ne bodite torej v skrbeh in ne govorite:
‘Kaj bomo jedli ali kaj bomo pili ali kaj bomo oblekli?’
Po vsem tem sprašujejo pogani.
Saj vaš nebeški Oče ve, da vse to potrebujete. Íščite najprej Božje kraljestvo in njegovo pravičnost in vse to vam bo navrženo.”
 
•      Pravični bo brstel kakor lilija. In cvetel na veke pred Gospodom.
 
•      Gospod, usliši mojo molitev. In moj klic naj pride k tebi.
 
•      Gospod z vami. In s tvojim duhom.
 
Molimo. Najvišji, vsemogočni, dobri Bog, hvaljen v naši sestri zemlji, ki nas kakor mati hrani in prinaša različne pisane rože z zelenjem. Blago+slovi te lilije, ki ti jih hvaležno danes prinašamo in prosimo, naj nas na priprošnjo tvojega služabnika svetega Antona Padovanskega spodbujajo k sveti čistosti, varujejo pred skušnjavami hudega duha in različnimi boleznimi. Po Kristusu, našem Gospodu. Amen.
 
Duhovnik lilije pokropi in pokadi s kadilom.
 
•      Prosi za nas, sveti Anton,
da postanemo vredni obljub Kristusovih.
 
Molimo. Prosimo, Gospod, naj priprošnja tvojega pričevalca, cerkvenega učitelja svetega Antona Padovanskega, pomaga tvojemu Božjemu ljudstvu živeti v milosti tvojega blagoslova. Po Kristusu, našem Gospodu. Amen.
 
Blagoslov vsemogočnega Boga, Očeta in Sina in + Svetega Duha naj pride na vas in na vas vedno ostane. Amen.
 
Pojdite v miru.
Bogu hvala.
 
 
VII. KRAJEVNE MOLITVE 
1. MOLITEV ZA PROCESIJO NA BREZJAH
 
Na Brezje gorenjske nas vodi srce;
Marija Pomagaj je tvoje ime. AVE …
 
V kapeli stoletni ti lučka gori,
pri sebi v nebesih te Jezus slavi. AVE …
 
Na sveti podobi ti lica žare,
vsa naša te srca ponižno časte. AVE …
 
Bolnikom in zdravim dobrote deliš,
za naše rešenje pri Bogu skrbiš. AVE …
 
Obdana si z vencem visokih gora,
Marija, pokaži nam pot do Boga. AVE …
 
Nevihte in vojne in drugih nadlog
na tvojo priprošnjo rešuje nas Bog. AVE …
 
 
2.      MOLITEV K SVETOGORSKI MATERI BOŽJI
 
A. Milostna Svetogorska Kraljica, Mati in Varuhinja našega naroda, tvoji materinski ljubezni priporočamo vse naše družine doma in po svetu.
Izprosi jim vere, zvestobe, miru in ljubezni. Kot dobrotna Tolažnica zaceli rane našega naroda, da bomo živeli v popolnem sožitju in spravi. Izprosi nam moči Svetega Duha, da bomo v vsem izpolnjevali zapovedi tvojega Sina in tako gradili nov svet pravičnosti, svobode in ljubezni. Amen.
 
Kraljica Svetogorska, prosi za nas!
 
B. Gospod Bog, hotel si, da se je Mati tvojega Sina z molitvijo udeležila prvega shoda kristjanov, zbranih v dvorani zadnje večerje. Nakloni nam, svojim vernikom, zbranim v edinosti vere, da na priprošnjo vzvišene Matere srečno pridemo na sveto goro tvoje večne slave. Po Kristusu, našem Gospodu. Amen.
 
Kraljica Svetogorska, prosi za nas!
 
C. Čuj, Marija, klic srca, saj si vsa usmiljena!
Ti mogočna, sveta Mati,
moreš vedno pomagati!
Ko nikjer ni več pomoči,
si nam zvezda v temni noči. Ne presliši prošnje glas! Ljuba Mati, reši nas!
 
Glej, otroci tvoji smo,
tebi se zaupamo!
 
Saj nam moraš pomagati, o pokaži, da si Mati! Ko nikjer pomoči ni, 
naše upanje si ti!
Čuj, Marija, klic srca,
bodi nam usmiljena!
 
Mati, prosi, naj Gospod
čuva, varuje naš rod,
saj je naša zemlja vsa
vdana ti iz dna srca.
Mir ohrani našim dnem,
vrni narodom ga vsem!
Čuj, Marija, klic srca,
bodi nam usmiljena! Amen.
 


3. MOLITEV K NAZARSKI KRALJICI ZLATI
 
Pred teboj, Gospa nebeška,
romar truden postoji.
Tiho in zaupno, vdano,
verno prošnjo govori:
 
Nazarska Kraljica zlata,
prosimo te vsi lepo,
da odpreš nam rajska vrata,
kadar boja konec bo.
 
Varuj hmeljske nam nasade,
čuvaj nam porast gozdov,
roke nam ohranjaj zdrave,
varuj naš domači krov.
 
Spremljaj splavarje na poti
čez valove do morja
in nazaj nam jih privedi,
ker najlepše je doma.
 
Duše naše blagoslovi
in telesom daj moči,
da veseli vsi in zdravi
preživimo zemske dni.
 


4. MOLITEV K MATERI BOŽJI V STRUNJANU
 
O preblažena Devica prikazanja, radodarna delivka vseh milosti, polni zaupanja se zatekamo k tvoji mogočni priprošnji, zaupajoč v tvojo pomoč. Izprosi nam, o Mati, milost, da Boga vedno bolj spoznavamo, ga ljubimo in mu služimo; da krščansko živimo in se tako zveličamo. Izprosi nam tistih milosti in darov, za katere veš, da so nam koristni za zemeljsko in večno življenje.
Varuj, o preblažena Devica naše otroke; rešuj mornarje, stoj ob strani našim dragim, ki so daleč od nas; spreobrni grešnike, reši trpljenja duše naših rajnih, vodi v nebesa vse verne in jih vselej blagoslavljaj. Amen.
 
 
5. HIMNA MATERE USMILJENJA V MARIBORU
Roža premilostna,
polni zaupanja
smo se približali,
da ti potožimo svoje skrbi.
 
Strma je naš pot,
polna skušnjav in zmot,
strto nam je srce.
H komu naj dvigamo svoje srce?
 
Dvigni nas h Kristusu,
bednih prijatelju,
da nas popeljal bo,
s svojo ljubeznijo v sveto nebo.
 
Mati Usmiljenja,
dvigni sirote,
vir vse dobrote,
dušam odpri! Amen.
 
(p. Krizostom Sekovanič, Gustek Rakuša)
 
 
 
VIII. NEKATERE SPLOŠNE MOLITVE 
1. MOLITEV K SVETEMU DUHU
 
Pridi, Sveti Duh, napolni srca svojih vernih in vžgi v njih ogenj svoje ljubezni.
 
•      Pošlji svojega Duha in prerojeni bomo.
•      In prenovil boš obličje zemlje.
 
Molimo. Bog, naš Oče, Sveti Duh nas razsvetljuje in uči. Naj nam pomaga, da bomo v življenju spoznali, kaj je prav, in vselej radi sprejemali njegove spodbude. Po Kristusu, našem Gospodu. Amen.
 
 
2. ANGEL GOSPODOV
 
Angel Gospodov je oznanil Mariji
in spočela je od Svetega Duha.
Zdrava Marija.
 
Glej, dekla sem Gospodova,
zgodi se mi po tvoji besedi.
Zdrava Marija.
 
In Beseda je meso postala
in med nami prebivala.
Zdrava Marija.
 
•      Prosi za nas, sveta Božja Porodnica,
•      da postanemo vredni obljub Kristusovih.
 
Molimo. Nebeški Oče, po angelu si nam oznanil učlovečenje svojega Sina. Posvečuj in podpiraj nas s svojo milostjo in nas po njegovem trpljenju in križu pripelji k slavi vstajenja. Po Kristusu, našem Gospodu. Amen.
 


3. RADUJ SE, KRALJICA
 
Raduj se, Kraljica nebeška, aleluja, zakaj on, ki si ga bila vredna nositi, aleluja, je vstal, kakor je rekel, aleluja. Prosi za nas Boga, aleluja.
 
•      Veseli in raduj se, Devica Marija, aleluja,
•      ker je Gospod res vstal, aleluja.
 
Molimo. Vsemogočni Bog, z vstajenjem svojega Sina Jezusa Kristusa si razveselil človeštvo. Po priprošnji njegove deviške matere Marije naj dosežemo veselje večnega življenja. Po Kristusu, našem Gospodu. Amen.
 
 
IX. LATINSKE MOLITVE 
1.      IN NOMINE PATRIS, et Filii, et Spiritus Sancti. Amen.
 
 
2.      ADORAMUS TE, sanctissime Domine Iesu Christe, hic et ad omnes ecclesias tuas, quae sunt in toto mundo, et benedicimus tibi, quia per sanctam crucem tuam redemisti mundum.
 
 
3.      PATER NOSTER, qui es in caelis: sanctificetur nomen tuum; adveniat regnum tuum; fiat voluntas tua, sicut in caelo et in terra. Panem nostrum cotidianum da nobis hodie; et dimitte nobis debita nostra, sicut et nos dimittimus debitoribus nostris; et ne nos inducas in tentationem; sed libera nos a malo. Amen.
 
 
4.      AVE, MARIA, gratia plena; Dominus tecum: benedicta tu in mulieribus, et benedictus fructus ventris tui, Iesus. Sancta Maria, Mater Dei, ora pro nobis peccatoribus, nunc et in hora mortis nostrae. Amen.
 
 
5.      GLORIA PATRI, et Filio, et Spiritui Sancto. Sicut erat in principio, et nunc, et semper, et in saecula saeculorum. Amen.
 
 
6.      ANGELUS DOMINI nuntiavit Mariae.
Et concepit de Spiritu Sancto.
Ave Maria.
 
Ecce ancilla Domini:
fiat mihi secundum verbum tuum.
Ave Maria.
 
Et Verbum caro factum est,
et habitavit in nobis.
Ave Maria.
 
Ora pro nobis, sancta Dei Genetrix.
Ut digni efficiamur promissionibus Christi.
 
Oremus. Gratiam tuam, quaesumus, Domine, mentibus nostris infunde: ut qui, Angelo nuntiante, Christi Filii tui incarnationem cognovimus; per passionem eius et crucem, ad resurrectionis gloriam perducamur. Per Christum, Dominum nostrum. Amen.
 
 
7.      REGINA CAELI, laetare, alleluia;
quia quem meruisti portare, alleluia,
resurrexit, sicut dixit, alleluia.
Ora pro nobis Deum, alleluia.
 
Gaude et laetare, Virgo Maria, alleluia.
Quia surrexit Dominus vere, alleluia.
 
Oremus. Deus, qui per resurrectionem Filii tui, Domini nostri Iesu Christi, mundum laetificare dignatus es: praesta, quaesumus; ut, per eius Genetricem Virginem Mariam, perpetuae capiamus gaudia vitae. Per Christum, Dominum nostrum. Amen.
 
8.      ANIMA CHRISTI, sanctifica me.
Corpus Christi, salva me.
Sanguis Christi, inebria me.
Aqua lateris Christi, lava me.
Passio Christi, conforta me.
O bone Iesu, exaudi me.
Intra tua vulnera absconde me.
Ne permitas me separari a te.
Ab hoste maligno defende me.
In hora mortis meae voca me.
Et iube me venire ad te,
ut cum Sanctis tuis laudem te in saecula saeculorum. Amen.
 
 
9.      BENEDICTIO MENSAE
 
Ante ientaculum (prandium, coenam): Ave Maria (Pater noster et Ave Maria). Benedic, Domine, nos, et haec tua dona, quae de tua largitate sumus sumpturi. Per Christum, Dominum nostrum. Amen.
aut:
 
Mensae caelestis participes faciat nos Rex aeternae gloriae. Amen.
aut:
 
Hoc donum caritatis benedicat dextera Dei Patris. Amen.
Post ientaculum (prandium, coenam):
Gloria Patri.
 
Agimus tibi gratias, omnipotens Deus, pro universis beneficiis tuis. Qui vivis, et regnas in saecula saeculorum. Amen.
aut:
 
Retribuere dignare, Domine, omnibus nobis bona facientibus propter nomen tuum vitam aeternam. Amen.

